PAGE  

MALTA

DIBATTITI TAL-KAMRA TAD-DEPUTATI

(Rapport Uffiċjali u Rivedut)

IL-ĦDAX-IL PARLAMENT

Seduta Nru. 170
It-Tlieta, 24 ta’ Novembru, 2009
Stampat fl-Uffiċċju tal-Iskrivan

Kamra tad-Deputati

MALTA

Prezz  €2.50
IL-ĦDAX-IL PARLAMENT

Seduta Nru. 170

It-Tlieta, 24 ta’ Novembru, 2009
Il-Kamra tad-Deputati ltaqgħet fil-Kamra tal-Parlament,

il-Palazz, il-Belt Valletta, fl-4.00 p.m.

Talba

Seduta Nru. 170
It-Tlieta, 24 ta’ Novembru, 2009
WERREJ
471MINUTI

TQEGĦID TA’ KARTI
471
ORDNIJIET TAL-ĠURNATA
  KUMITAT TA' PROVVISTA - ESTIMI ĠENERALI   2010
  ID-DISA’ JUM STABILIT
  UFFIĊĊJU TAL-PRIM MINISTRU
472
PERMESS TAL-KAMRA
523
ABBOZZ TA’ LIĠI LI JEMENDA L-ATT DWAR L-IMMIGRAZZJONI (It-Tielet Qari)
IMMIGRATION (AMENDMENT) BILL (Third Reading)
524
AĠĠORNAMENT
524
MISTOQSIJIET GĦAL TWEĠIBIET ORALI MWIEĠBA BIL-MIKTUB
525




MINUTI

Il-Minuti tas-Seduta Nru. 169 li saret fl-24 ta’ Novembru, 2009 ġew konfermati.

MR SPEAKER (Onor. Louis Galea):  Skont il-Mozzjoni ta’ Proċedura Nru. 115 tat-28 ta’ Ottubru, 2009, il-ħin tal-mistoqsijiet ta’ din is-seduta mhux se jittieħed u l-mistoqsijiet kollha li jidhru fuq l-aġenda se jingħataw tweġiba bil-miktub.

Ngħaddu għal Tqegħid ta’ Karti. Is-Segretarju Parlamentari Chris Said.


TQEGĦID TA’ KARTI

ONOR. CHRIS SAID (Segretarju Parlamentari):  F’isem il-Prim Ministru, inqiegħed fuq il-Mejda tal-Kamra:

Kopja ta’ artiklu 33 tal-Att dwar il-Kunsilli Lokali rigward il-funzjonijiet tal-kunsilli lokali, bi tweġiba għall-mistoqsija parlamentari 12382;

Tabelli li juru l-proprjetà devoluta lill-kunsilli lokali u l-applikazzjonijiet pendenti għal devoluzzjoni ta’ proprjetà għall-perjodu bejn l-1999 u l-2009, bi tweġiba għall-mistoqsija parlamentari 12838;

f’isem il-Ministru għall-Infrastruttura, Trasport u Komunikazzjoni, inqiegħed fuq il-Mejda tal-Kamra:

Tabella li turi l-għadd ta’ każijiet li nqatgħalhom is-servizz tad-dawl u  l-ilma kif ukoll kemm persuni waqgħu lura fil-ħlas tal-kontijiet tad-dawl u l-ilma bejn  Jannar 2004 u Frar 2009, bi tweġiba għall-mistoqsija parlamentari 8259;

Tabella li turi l-għadd ta’ karozzi tal-linja u coaches/privates liċenzjati, maqsuma skont is-sena li bdew jaħdmu, bi tweġiba għall-mistoqsija parlamentari 11383;

Tabella li turi l-għadd ta’ trabi reġistrati u dawk reġistrati b’missier mhux magħruf, bejn l-1997 u l-2008,  bi tweġiba għall-mistoqsija parlamentari 11994;

Tabella li turi d-domanda fuq il-power stations u t-turbini li kienu qed jaħdmu fid-19, fit-23, fid-29 u fit-30 ta’ Ottubru 2009,  bi tweġiba għall-mistoqsija parlamentari 12092;

Tabella li turi l-għadd ta’ ipoteki, insinwi, referenzi u dokumenti oħra simili li kienu reġistrati fir-Reġistru Pubbliku bejn Jannar 2007 u Ottubru 2009,  bi tweġiba għall-mistoqsija parlamentari 12921;

Tabella li turi l-kumpaniji li nħarġilhom Air Operator Certificate mid-Dipartimant tal-Avjazzjoni Ċivili,  bi tweġiba għall-mistoqsija parlamentari 12329;

f’isem il-Ministru għall-Edukazzjoni, Kultura, Żgħażagħ u Sport, inqiegħed fuq il-Mejda tal-Kamra:

Avviż Legali Nru. 341 tal-2009 – Ordni tal-2009 dwar il-Kunsill Malti għall-Isport (Trasferiment ta’ Proprjetà Assenjata) (Nru. 19);

Avviż Legali Nru. 342 tal-2009 – Ordni tal-2009 dwar il-Kunsill Malti għall-Isport (Trasferiment ta’ Proprjetà Assenjata) (Nru. 20);
Tagħrif dwar  l-għadd ta’ persuni bi bżonnijiet speċjali fl-iskejjel sekondarji tal-gvern, tal-Knisja u privati flimkien mat-tip ta’ għajnuna li tingħatalhom, bi tweġiba għall-mistoqsija parlamentari 12836; 

Tagħrif dwar  l-għadd ta’ persuni bi bżonnijiet speċjali fl-iskejjel primarji tal-gvern, tal-Knisja u privati flimkien mat-tip ta’ għajnuna li tingħatalhom, bi tweġiba għall-mistoqsija parlamentari 12837; u

f’isem il-Ministru tal-Finanzi, l-Ekonomija u Investiment, inqiegħed fuq il-Mejda tal-Kamra:

Tagħrif dwar l-għadd ta’ ħaddiema u x-xogħol li jagħmlu fi ħdan il-Malta Enterprise u l-Malta Industrial Parks, bi tweġiba għall-mistoqsija parlamentari 12914.

MR SPEAKER: Grazzi.  Stqarrijiet Ministerjali?  Mozzjonijiet?  Ordnijiet tal-Ġurnata.


ORDNIJIET TAL-ĠURNATA

KUMITAT TA' PROVVISTA   

ESTIMI ĠENERALI   2010

ID-DISA’ JUM STABILIT

UFFIĊĊJU TAL-PRIM MINISTRU  

L-Ordni għall-Kumitat ġie moqri.

FIL-KUMITAT

L-Onor. Frederick Azzopardi, Viċi President tal-Kumitat, jippresjedi.

THE DEPUTY CHAIRMAN:  Illum il-Kumitat għandu quddiemu l-voti tal-Uffiċċju tal-Prim Ministru.  

Nixtieq ninforma lill-Kumitat li skont il-Mozzjoni Nru 115 tat-28 ta’ Ottubru, 2009 il-ħin tad-diskussjoni tal-lum huwa ta’ sitt sigħat u għandu jinqasam indaqs bejn kelliema tal-Gvern u kelliema tal-Oppożizzjoni, bl-aħħar nofs għall-gvern.

Jekk jogħġbu, il-Prim Ministru jressaq ir-riżoluzzjoni tiegħu.

ONOR. LAWRENCE GONZI (Prim Ministru):  Sur President, nipproponi:

VOT 1 - UFFIĊĊJU TAL-PRESIDENT

Illi s-somma ta' mhux iżjed minn € 1,939,504 li titħallas mill-Fond Konsolidat tiġi applikata taħt il-Vot 1 – Uffiċċju tal-President, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 2   -  KAMRA TAD-DEPUTATI

Illi s-somma ta' mhux iżjed minn € 3,160,000 li titħallas mill-Fond Konsolidat tiġi applikata taħt il-Vot 2 – Kamra tad-Deputati, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 5   -  UFFIĊĊJU TAL-PRIM MINISTRU
Illi s-somma ta' mhux iżjed minn € 22,705,000 li titħallas mill-Fond Konsolidat tiġi applikata taħt il-Vot 5 – Uffiċċju tal-Prim Ministru, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 6   -  KUMMISSJONI DWAR IS-SERVIZZ PUBBLIKU

Illi s-somma ta' mhux iżjed minn € 452,971 li titħallas mill-Fond Konsolidat tiġi applikata taħt il-Vot 6 – Kummissjoni dwar is-Servizz Pubbliku, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 7 - FORZI ARMATI TA’ MALTA

Illi s-somma ta' mhux iżjed minn € 42,112,000 li titħallas mill-Fond Konsolidat tiġi applikata taħt il-Vot 7 – Forzi Armati ta’ Malta, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 8   -  TURIŻMU

Illi s-somma ta' mhux iżjed minn € 33,156,000 li titħallas mill-Fond Konsolidat tiġi applikata taħt il-Vot 8 – Turiżmu, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 9   -  KUNSILLI LOKALI

Illi s-somma ta' mhux iżjed minn € 32,105,000 li titħallas mill-Fond Konsolidat tiġi applikata taħt il-Vot 9 – Kunsilli Lokali, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 10   -  INFORMAZZJONI 

Illi s-somma ta' mhux iżjed minn € 1,165,000 li titħallas mill-Fond Konsolidat tiġi applikata taħt il-Vot 10 – Informazzjoni, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 11 - SPAMPERIJA TAL-GVERN

Illi s-somma ta' mhux iżjed minn € 1,386,000 li titħallas mill-Fond Konsolidat tiġi applikata taħt il-Vot 11 – Stamperija tal-Gvern, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT 12   -  UFFIĊĊJU ELETTORALI

Illi s-somma ta' mhux iżjed minn € 1,737,000 li titħallas mill-Fond Konsolidat tiġi applikata taħt il-Vot 12 – Uffiċċju Elettorali, kif dettaljata fl-Abbozz tal-Estimi Ġenerali ta' Nefqa għas-sena 2010.

VOT I   -  UFFIĊĊJU TAL-PRIM MINISTRU
Illi s-somma ta' mhux iżjed minn € 21,308,000 li titħallas mill-Fond Konsolidat tiġi applikata taħt il-Vot I – Uffiċċju tal-Prim Ministru, kif dettaljata fl-Abbozz tal-Estimi Ġenerali ta' Nefqa għas-sena 2010.

THE DEPUTY CHAIRMAN:  Grazzi.  Rimarki?  L-Onor. Karmenu Vella.

ONOR. KARMENU VELLA:  Sur President, nipproponi din l-emenda:

VOT 5
 - UFFIĊĊJU TAL-PRIM MINISTRU 

Personal Emoluments

Item 11
 - Holders of Political Office

Ħassar iċ-ċifra "€ 127,918” u ssostitwixxi minflok iċ-ċifra "€ 127,915”.

Delete the figure "€ 127,918” and substitute therefor the figure "€ 127,915”.
Sur President, f’dan il-ħin limitat li għandi xtaqt nagħmel intervent qasir, l-ewwel nett fuq l-indikaturi ekonomiċi inġenerali, fuq il-kriżi globali, fuq is-settur turistiku, fuq is-settur tal-impjiegi u fuq l-għoli tal-ħajja.  U nibda bl-indikaturi ekonomiċi ġenerali.

Il-budget ta’ din is-sena suppost kellu jkun ta’ stimolu, ta’ direzzjoni u budget illi  jqajjem l-ekonomija.  Meta mbagħad tħares lejn ir-riżultati, issib mod ieħor. Naraw li l-gross domestic product niżel bi 2% u s-sena d-dieħla se nkunu qegħdin nimmiraw għal żieda ta’ 1.1%, jiġifieri lanqas biss se nkunu qed nimmiraw illi għall-inqas nilħqu l-livelli tas-sena li għaddiet.  Din is-sena d-dejn żdied b’€163 miljun u s-sena d-dieħla se jiżdied b’€241 miljun.  Jiġifieri f’dawn l-aħħar sentejn id-dejn se jkun tela’ b’€404 miljuni u jkun leħaq iċ-ċifra straordinarja ta’ €4,086 miljun.  Dan l-ammont huwa 69% tal-GDP - fl-opinjoni tiegħi huwa totalment insostenibbli – u l-gvern qed jgħidilna li m’aħniex agħar minn pajjiżi oħrajn. U jien nistaqsi: Għala m’aħniex agħar minn pajjiżi oħrajn?  

Pajjiżi oħrajn għandhom materja prima u ħafna affarijiet oħrajn x’jagħmlilhom tajjeb għad-dejn.  Lilna x’se jagħmilna tajjeb għad-dejn li qegħdin intellgħu minn sena għall-oħra?  Jekk m’iniex sejjer żball kien il-Prim Ministru stess li fid-diskors tal-budget qal li dak li qed nagħmlu llum se jħossuh uliedna 20 sena oħra.  Jien ngħidlu li dawn it-tip ta’ deċiżjonijiet se jinħassu żgur minn uliedna 20 sena oħra! U dan biex ma nsemmix id-dejn u l-interessi li jridu jitħallsu fuqu, li kważi laħaq il-livelli tal-capital expenditure tagħna. Dwar id-deficit l-istess.  Nimmiraw għal deficit ta’ €88 miljun u naqbżu din il-figura bi kważi €130 miljun, darbtejn u nofs iktar minn dak li nkunu approvajna.  Għas-sena d-dieħla qed nipproġettaw li jkollna deficit ta’ €233 miljun, u jekk allaħares immorru żmerċ fuq din il-figura, il-Bambin biss jaf fejn verament jista’ jitla’ dan id-deficit.  Bħalissa għandna l-agħar inflazzjoni li jista’ jkollu pajjiż għax il-gross domestic product niżel bi 2% u l-inflazzjoni telgħet bi 3.5%. Malta kellha l-ogħla rata ta’ inflazzjoni u sfortunatament l-aktar prodotti li attribwew għal dan l-għoli tal-ħajja kienu prodotti tal-ikel, mediċina, dawl u ilma.   

Ħalli ndur għas-settur tal-impjiegi, Sur President.  Illum għandna kważi 7,300 ruħ jirreġistraw għax-xogħol li 5,600 minnhom huma rġiel.  Fil-fatt l-unemployment fost l-irġiel laħaq il-5.5%.  Ma’ dawn trid iżżid kważi 50,000 ruħ li qegħdin fuq bażi part- time, li huma aktar minn terz ta’ dawk li qegħdin jaħdmu full-time.  Dawn huma xi ftit mill-indikaturi, għalkemm jiena nemmen li l-iktar indikaturi li rridu noqgħodu fuqhom mhumiex dawk li joħorġu mill-istatistika, imma dawk li jgħiduhomlna l-familji tagħna.  Dawn juruk li s-sitwazzjoni li jinsabu fiha llum hija ħafna agħar minn dik li toħroġ mill-figuri. U dan huwa riżultat ta’ performance ħażina ta’ diversi setturi, bħall-manifattura, esportazzjoni, turiżmu, retail, servizzi u oħrajn.  Mhux qed ngħid li sejjer kollox ħażin, anzi rrid nagħti prosit lil ċerti setturi li għamlu pass ’il quddiem, fosthom il-financial services u l-online gaming, però sfortunament l-avvanz li għamlu s-setturi t-tajbin ma kienx biżżejjed biex ipatti għat-telf tas-setturi li marru ħażin.

Meta jitkellmu l-membri min-naħa tal-gvern dejjem iġibu l-kriżi globali bħala r-raġuni primarja. Ħadd ma jista’ jgħid li din il-kriżi, li bdiet bħala kriżi finanzjarja imma ovvjament affettwat ħafna l-qagħda ekonomika, ma teżistix. Fortunament il-banek tagħna ma kellhomx din il-problema finanzjarja u din aktar ġejja min-naħa tal-gvern milli min-naħa tal-banek.  Din il-kriżi ekonomika laqtet lil kulħadd, però kien hemm min laqtitu ħafna u kien hemm min laqtitu ftit.  Meta tisma’ lill-membri tan-naħa tal-gvern jitkellmu, daqqa jgħidu li l-kriżi ekonomika laqtitna ħafna u daqqa jgħidu li laqtitna ftit.  Fejn morna ħażin jgħidu li l-kriżi laqtitna ħafna u fejn morna tajjeb jgħidu li din hija prova li l-kriżi lilna ma laqtitniex daqskemm laqtet lil ħaddieħor. U hawnhekk nistaqsi lin-naħa tal-gvern: Imma kollox kien tort tal-kriżi?  Ħafna deċiżjonijiet u ħafna affarijiet li qed isiru ħżiena llum, bħal per eżempju t-telf tal-miljuni tal-Fairmount, kien tort tal-kriżi?  Meta kellna evażjoni tal-VAT ta’ aktar minn Lm300 miljun, dik kienet tort tal-kriżi?  Meta kellna l-iskandlu tal-VAT, dak kien tort tal-kriżi? Meta tlifna €6 miljuni mit-taxxi li ma nġabrux, dan kien tort tal-kriżi wkoll? Jew kien tort tal-ineffiċjenza u mbagħad meta ma niġbrux it-taxxi sempliċement nagħtu amnestija biex naħfru kollox lil kulħadd!?  

Illum għandna - minn din in-naħa jitkellmu ħafna dwarha – il-piż kbir tal-korruzzjoni.  Għandna kuntrabandu ta’ fuel dieħel li jaf bih kulħadd minbarra min suppost li jaf bih u mbagħad naqraw fil-budget li biex nikkontrollaw dan il-kuntrabandu kollu, se nagħmlu speċi ta’ DNA marking.  U jiena ngħid:  It-telf tar-revenue minn din il-korruzzjoni – dan tajtu bħala eżempju biss – huwa tort tal-kriżi wkoll?  Kellna l-każ ta’ kuntratti abbużivi, fosthom dak tal-power station fejn il-poplu Malti jeħel kummissjoni fuq dawn il-proġetti u qisna se nitfgħuha bħala tort tal-kriżi wkoll.  Meta tan-naħa l-oħra kienu qegħdin jitkellmu fuq l-enerġija qalulna li ħadd ma jieħu pjaċir li jogħla d-dawl u l-ilma għax l-isptar Mater Dei waħdu jaħli daqs Għawdex kollu.  Il-cost tal-isptar Mater Dei mit-taxxa taċ-ċittadin sejjer.  Allura dan huwa tort tal-kriżi wkoll jew tort tal-ineffiċjenza u n-nuqqas ta’ deċiżjonijiet serji min-naħa tal-gvern?   

Jien nista’ nkompli nsemmi l-istat ambjentali f’pajjiżna, kif qed neqirdu l-kampanja bil-barka tal-MEPA, l-inkwinament fit-toroq, l-istat tat-toroq, it-trab iswed, flus mill-Unjoni Ewropea li mhux qed jiġu utilizzati, il-wegħdiet kollha f’budget wara l-ieħor li ma jitwettqux, l-inflazzjoni domestika, il-market imperfections li tkellem fuqhom is-Central Bank u sitwazzjonijiet oħrajn.  U jiena ngħid:  Imma dawn tort tal-krizi wkoll? U hemm litanija sħiħa! Possibbli hawn xi ħadd għadu qed jemmen li għandna gvern ineffiċjenti u inkompetenti  tort tal-kriżi wkoll!? Jiena semmejt is-setturi fejn ma morniex tajjeb ħafna u fost dawn hemm it-turiżmu.  

Minn hawnhekk irrid nawgura lill-Onor. Marie Louise Coleiro Peca u lil sieħbi l-Onor. Mario Demarco għax naf li t-tnejn li huma għandhom dan il-qasam għal qalbhom ħafna.  Dan huwa settur importanti ħafna għal dawk li huma jobs, foreign exchange earnings u kontribut għall-ekonomija. Is-settur turistiku f’Malta huwa importanti ħafna iktar milli huwa f’pajjiżi oħrajn.  Għala qed ngħid hekk Sur President?  Fil-G20, it-turiżmu jagħti kontribut ta’ 5% lill-GDP u 6% lill-employment ta’ dawn il-pajjiżi.  Fil-każ ta’ Malta, it-turiżmu għandu kontribut ta’ 25% lill-GDP u direttament mill-hotels u r-ristoranti biss jagħti kontribut ta’ 7% lill-employment minbarra l-fatt li minnu għandna gross income ta’ €650 miljun.

Ngħid xi ħaġa dwar il-performance, li ninsab ċert li se tiġi diskussa b’ħafna aktar dettalji mhux minni biss imma anke mill-kollegi tiegħi li diġà semmejt. Naqqasna fl-arrivals, naqqasna fil-bed nights, naqqasna fil-cruise line passengers, naqqasna fid-dħul, naqqasna fil-jobs u reġgħet daħlet il-problema tas-seasonality.  Fil-fatt diġà qed iberraq li xi hotels mhumiex se joperaw fix-xitwa. Minħabba l-inflazzjoni li diġà semmejna kull turist  qed iħallas 4% iktar għall-istess pakkett li kien jieħu fis-snin ta’ qabel u jiena ngħid li dan il-performance f’dan is-settur mhuwiex riżultat tal-kriżi biss għax dan is-settur ilu sejjer lura minn ħafna żmien qabel. Li kieku dan kien riżultat tal-kriżi biss konna ngħidu li konna sejrin tajbin u li minħabba l-kriżi morna ħażin, però nista’ ngħid li minħabba l-kriżi morna mill-ħażin għall-agħar. Ma naħsibx li dan huwa pet subject tal-Gvern Nazzjonalista għax donnu għandu magħmul fuqu u f’dan is-settur ma tantx mar tajjeb anke meta kien hemm economic growth globali u kellna opportunitajiet jfuru.  

Qed insemmu t-turiżmu u l-kriżi.  Ħafna mill-pajjiżi bdew iħarsu lejn it-turiżmu bħala waħda mis-soluzzjonijiet biex jitnaqqas l-effett tal-kriżi.  Għala Sur President?  Għax jemmnu, bħalma konna nemmnu aħna, li s-settur turistiku huwa settur reżiljenti u jista’ jixpruna l-kumplament tal-ekonomija.  Kieku inti tgħin, tissapportja u tippompja lis-setturi turistiċi li jkunu sejrin ħażin, dawn jistgħu jgħinuk biex timmitiga r-riżultati ħżiena tas-setturi l-oħrajn. Għalhekk ħafna pajjiżi għażlu li fi żmien ta’ kriżi jgħinu lit-turiżmu, ineħħulu l-piżijiet u mhux ikomplu jgħabbulu l-piżijiet bħalna. L-attitudni tal-gvern lejn min imexxi s-settur tat-turiżmu hija li għalkemm hu jaf li sejjer ħażin, xorta  waħda ma jistax jgħinu. Li jista’ jagħmel hu li jkellimlu lill-banek biex ma joqogħdux jiġru warajh għar-repayments fuq il-loans. Jiena ngħid li m’għandhiex tkun din l-attitudni tagħna.  Lil dan is-settur għandna ndawruh minn wieħed li qed jagħmel it-telf għal settur li jagħmel il-profitti. Għalhekk ngħid li l-kriżi affettwatna iktar ħażin milli affettwat lil ħaddieħor.  

Ovvjament ma rridx ngħid li dan is-settur ġie milqut minħabba deċiżjonijiet interni biss għax jiddependi fuq ħafna affarijiet li setgħu laqtuh ħażin. Nafu li bl-għoli tal-prezz tal-enerġija, per eżempju, intlaqtu ħażin l-airlines li jtiru lejn Malta, fosthom l-Air Malta, intlaqtu ħażin il-lukandi, intlaqat ħażin it-trasport u setturi oħrajn.  Bl-ekonomija globali nieżla, il-purchasing power ta’ ħafna mill-ħaddiema fis-swieq tagħna, fosthom il-Ġermanja, Franza, l-Italja u l-Ingilterra, qed jonqos u dak li jkun forsi jibda jieħu inqas holidays. Jista’ jkun li l-purchasing power ikun qed jiġi affettwat bl-exchange rate tal-ewro u l-isterlina, per eżempju. L-isterlina ddgħajfet kontra l-ewro u allura s-suq li kellna mill-Ingilterra, naqas.  Dawn huma kollha effetti li l-gvern lokali ftit li xejn għandu kontroll fuqhom.  Però hemm deċiżjonijiet li ttieħdu min-naħa tal-gvern lokali li setgħu affettwaw ħażin lil dan is-settur tat-turiżmu wkoll.  

Nibda billi ngħid li dan is-settur kien ħaqqu ministeru u qed ngħid hekk għax naf li l-kollega tiegħi, l-Onor. Mario De Marco, jista’ faċilment jagħmel xogħol ta’ ministru mhux biss ta’ segretarju parlamentari. Irrid ngħid xi ħaġa dwar il-fatt li l-Air Malta nqatgħet mit-turiżmu. Ma nistax nifhem kif l-Air Malta tirrapporta lill-ministeru tal-finanzi u ma tirrapportax lill-kollega tiegħi l-Onor. Mario De Marco. Il-gvern dejjem iħares lejn is-settur tat-turiżmu bħala sors ta’ taxxa. Dejjem jippretendi li jieħu mingħandu u mbagħad jaqlagħlu l-istonku tiegħu biex jagħtih xi ħaġa lura, bħalma għamel fil-każ tal-VAT.  Kellna kruċjata sħiħa mill-membri kollha li qegħdin fl-MHRA u r-ristoranti biex il-gvern inaqqas il-VAT u Alla jbierek l-esperti tagħna jgħidu lill-gvern li m’għandux għalfejn inaqqas il-VAT għax mhux se jkollu effett biżżejjed fuq il-hotels u r-ristoranti u jista’ jkollu effett ħażin ħafna fuq il-gvern. Allura l-esperti tagħna biss ħasbuha b’dan il-mod?  L-esperti tal-pajjiżi barranin ma ħasbuhiex b’dan il-mod?  Għax jekk nieħdu Franza nsibu li din  hija n-number one fejn jidħol turiżmu. Anke dawn ħassew li t-tnaqqis tal-VAT jista’ jgħin lis-settur tat-turiżmu!  Allura l-esperti tagħhom dawn huma żbaljati!?  

Wara li tfajna l-airport tax, għamilna l-bed charge ta’ 50 ċenteżmi li jekk teħodha fuq 11 million bed nights, issib li l-gvern qed idaħħal minnha madwar €5 miljuni.  Nitkellmu biex nikkontrollaw il-kostruzzjoni waqt l-istaġun tas-sajf u mbagħad il-pjazza ta’ quddiem il-parlament naqilgħuha fl-agħar żmien! Nafu li dan is-settur mhux sejjer tajjeb, hemm min qed jagħlaq, hemm min qed jitfa’ lin-nies ’il barra, hemm min se jaħdem fis-sajf biss, però nkomplu għaddejjin bid-deċiżjonijiet ħżiena tagħna li lil dan is-settur nżidulu t-taxxi u l-energy costs.  Meta niġi għall-prodott, nammetti li qed isir titjib fuqu, però jekk nitilgħu tarġa u l-kompetituri tagħna qegħdin jitilgħu tlieta, indirettament mal-kompetitturi tagħna nżilna tnejn. Għax aħna m’aħniex iżolati fit-turiżmu u ma rridux noqogħdu nħarsu lejn l-avvanz li nkunu qegħdin nagħmlu aħna biss, għax m’aħniex weħidna.

Niġi għall-prezz taż-żejt. L-Onor. Austin Gatt wegħedna li jekk iż-żejt jinżel taħt it-threshold ta’ USD85 per barrel, hu kien se jraħħas l-energy cost.  Il-prezz taż-żejt ilu minn Settembru 2008 ’l isfel minn din il-figura, Sur President,  u t-traħħis fl-energy costs la rawh il-familji tad-djar u lanqas rawh l-industriji, speċjalment dawk tat-turiżmu!  Qalulna li din is-sena l-budget huwa wieħed mill-ikbar għat-turiżmu.  Dan huwa veru u ngħidilhom “prosit”, però is-suċċess ma tkejlux b’kemm se tonfoq flus imma bir-riżultati li ġġib. U b’dispjaċir ngħid li n-nefqa li qed issir f’dan is-settur mhijiex riflessa totalment fir-riżultati illi qegħdin inġibu.  

Hawnhekk iċ-ċittadin jibda jissuspetta li l-flus tat-taxxa li huwa jħallas mhumiex qegħdin jitħaddmu kif suppost.  Jien mhux se ngħid x’naħseb jien biss. M’ilux tkellem l-Onor. Robert Arrigo minn hawnhekk u tefa’ dubju dwar kemm intnefqu bis-serjetà l-flus li marru għall-Festival tal-Isle of MTV.  Hawnhekk naqbel miegħu mhux għax il-Festival tal-Isle of MTV m’għandux isir, għax naf li kien hemm ċerta kultura u konkorrenza ta’ żgħażagħ Maltin. Imma jekk dan il-festival isir għaż-żgħażagħ, għalfejn għandu jinħareġ mill-Vot tat-Turiżmu u mhux mill-Vot taż-Żgħażagħ?  Dan il-festival kkuntrattjawh u ħadmu fuqu mill-MTA u qabel l-elezzjonijiet li għaddew marru l-Ġermanja nies min-naħa tal-MTA. Imbagħad għandek il-problema ta’ pjan u targets.  

THE DEPUTY CHAIRMAN:  L-Onor. Mario De Marco, on a point of order.

ONOR. MARIO DE MARCO: Ma xtaqtx ninterrompik, però il-Vot għall-Festival tal-Isle of MTV ma joħroġx mill-flus tal-MTA.  

ONOR. KARMENU VELLA:  Jekk m’iniex sejjer żball, l-ewwel wieħed ħareġ minn hemmhekk għax iċċekkjajt fuqu u meta marru biex jikkuntrattjaw it-tliet events l-oħra, min tela’  - u dan tista’ tiċċekkjah – kien min-naħa tal-MTA.  (Interruzzjonijiet)  Nikkonċediha, però din mhijiex kif nafha jien.  

Imbagħad għandek il-flus li qegħdin jintefqu. Għalija kull meta tonfoq xi ħaġa jrid ikollok pjanijiet u miri għal xiex se tonfoqhom. Jekk naf li se  nonfoq €100, it-targets tiegħi għandhom ikunu li nġib għaxar turisti minn hawnhekk jew intella’ r-revenue mit-turiżmu minn hemmhekk.  Jiena naħseb li m’aħniex għaddejjin fuq dawk it-targets, u allura t-targets mhumiex qegħdin jintlaħqu u l-flus qegħdin jintefqu xorta. Jiena semmejt l-Air Malta. L-ideali hu li jkollok a national tourism plan li tkopri dak li qed tagħmel l-MTA, dak li qed tagħmel l-Air Malta u diversi setturi oħrajn li b’xi mod jew ieħor huma abbinati mas-settur turistiku. Imma milli jidher dawn l-affarijiet mhumiex qegħdin isiru.  Illum minflok għandna one national tourism plan, għandna two separate plans, għall-MTA u għall-Air Malta. Għandna każijiet fejn l-MTA qiegħda tmur barra tirreklama u qiegħda tqajjem ħafna awareness bħalma qajmet f’Sheffield, però mbagħad min irid itir minn Sheffield għal Malta ma jsibx flights u allura se jkollu jinżel Manchester u se tiġih għolja.

Ngħid xi ħaġa dwar il-fatt li l-complement tal-MTA tela’ ħafna.  Meta waqqafna l-MTA l-idea kienet li din kellha titmexxa b’complement ta’ bejn 60 u 65 ruħ.  Illum dan il-complement  tela’ għal 120 u qed joqrob il-150 ruħ.  Ladarba qegħdin nitkellmu fuq ir-reklamar, ma naħsibx li huwa biżżejjed li tirreklama pajjiżek jekk imbagħad il-pakkett lejn pajjiżek mhuwiex kompetittiv biżżejjed.  Qed ngħid hekk għax b’reklam tqajjem ċertu interess, allura dak li jkun isir jaf li Malta hija sabiħa wkoll u jibda jqabbel kemm tiswa holiday f’Malta ma’ holiday f’pajjiż ieħor. Ir-reklamar iwassal biex isiru paraguni ta’ prezzijiet, però finalment id-deċiżjoni tittieħed skont kemm aħna nkunu kompetittivi.   Ħalli nagħmel kumment żgħir dwar dan is-settur.

M’ilux niżżilt statistika fuq l-ispending profile ta’ turisti ġejjin minn pajjiżi differenti.  Din is-sena l-ispending per capita f’Malta telgħet għal €457.  Din tiddependi fuq il-prodott li tkun qed toffri inti u kemm huma lesti li joffru għalih kif ukoll fuq il-kwalità tat-turist.  L-istatistika li niżżilt turi minn liema pajjiż ġejjin it-turisti li jonfqu l-aktar. L-erba’ core markets iġibu bejniethom 65% tat-turisti li jiġu Malta, li huma l-Ingilterra li ġġib 35%, il-Ġermanja li ġġib 12%, l-Italja li ġġib il-11% u Franza li ġġib 6%, jiġifieri kważi żewġ terzi tat-turisti kollha li jiġu Malta, mhumiex fost l-aqwa bħala spending profile tat-turisti tagħhom. Fost l-ewwel għaxar pajjiżi li jonfqu l-aktar, fl-ewwel post insibu Singapore u Hong Kong u bejn it-tielet u l-għaxar post insibu Norway, Austria, Belgium, Denmark, Ireland, Switzerland, Sweden u Netherlands.  

Jiena naf illi turisti minn dawn il-pajjiżi diġà qegħdin jiġu f’pajjiżna u li ġeneralment jieħdu gost u jfaħħru lil pajjiżna.  Qed ngħid dan biex jekk se nagħmlu marketing u l-Air Malta se tpoġġi aktar seat allocation, nieħdu konjizzjoni ta’ dan il-fattur u kemm jista’ jkun nippruvaw inġibu turist li jiflaħ iħallas, għax hemm differenza kbira.  Per eżempju l-ispending per capita ta’ wieħed minn Norway huwa ta’ €1,840, mentri ta’ dak tal-Italja qiegħed xi €350 u  ta’ Franza qiegħed €470. Jiġifieri skont din l-istatistika, wieħed minn Norway jonfoq darbtejn daqs l-Ingliż u ħames darbiet daqs it-Taljan. Din hija xi ħaġa stramba u bilkemm titwemmen imma din tirriżulta minn statistika li toħroġ mill-World Tourism Organisation.

Kumment ieħor li rrid nagħmel huwa l-fatt illi aħna għandna vantaġġ kbir illi qegħdin fil-Mediterran għax aktar minn nofs it-turisti fid-dinja jiġu fl-Ewropa, li hija maqsuma fin-north, west, central, south u l-Mediterran. Is-south u l-Mediterran għandhom market share ta’ kważi 20%.  Jiġifieri wieħed minn kull ħames turisti li jiġu fl-Ewropa jiġi fil-Mediterran.  Naħseb li m’aħniex qegħdin nisfruttaw biżżejjed dan is-suq kbir, anzi bil-kontra, għax meta l-Mediterran kien qed jiżdied b’average ta’ 3.5%, aħna konna qegħdin niżdiedu b’1.5% biss,  però meta l-Mediterran din is-sena naqas b’7%, aħna naqqasna b’10%.  Jiġifieri meta t-turiżmu jkun sejjer tajjeb fil-Mediterran, aħna mmorru ftit tajjeb, imma meta jnaqqas fil-Mediterran, aħna nnaqqsu ħafna.  

Nixtieq ngħid xi ħaġa oħra fuq l-impjiegi għax il-Prim Ministru pprova jikkonvinċina kemm żdied ix-xogħol, kemm żdiedu l-impjiegi u qisu ried jgħatti x-xemx bl-għarbiel għax la ġiet l-SR Technics qisna solvejna kollox. Però il-fatti jibqgħu li llum l-unemployment żdied u tela’ għal kważi 7,300 ruħ, tliet kwarti mill-unemployed huma rġiel, il-part-timers huma terz minn dawk li jaħdmu, u fost dawk li jaħdmu għad hemm ħafna inċertezzi, mismatch ta’ kwalifiki mal-job li għandhom, kuntratti bix-xahar u 4-day weeks. Lil SR Technics irrid l-ewwel nett ngħidilhom “prosit” u nawguralhom suċċess, però ma rridux neħduha qisna solvejna kollox għax jekk dawn se jħaddmu madwar 350 ruħ u għandna 7,300 ruħ ma jaħdmux, biex forsi nfiqu fil-ħames snin li ġejjin għandna bżonn 20 SRTs.  Jekk Gonzi ħaqqu prosit fuq din, kemm ħaqqhom prosit gvernijiet Laburisti li sal-lum għad hemm 30,000 ruħ jaħdmu f’kumpaniji li kienu ġabu huma, fosthom l-ST Microelectronics, De La Rue, Playmobil, Merit, Medelec Switchgear Ltd., l-MTE u oħrajn!  

Xtaqt ngħid xi ħaġa żgħira dwar l-għoli tal-ħajja.  Il-figuri juru li ż-żieda nominali li qed jieħu l-ħaddiem mhux qed tagħmel tajjeb għall-għoli tal-ħajja reali.  Fil-fatt matul din is-sena l-paga nominali li jaqbad f’idejh il-ħaddiem telgħet minn €295 għal €303, imma l-valur reali tiegħu waqa’ minn €260 għal €257. Jiena nagħlaq hawnhekk, u nispera li l-wegħdiet li hemm fil-budget din is-sena ma jintilfux fis-sħab bħalma ntilfu dawk tas-snin ta’ qabel u nawgura lil kulħadd illi s-sena li ġejja tkun sena aħjar minn dik illi qed tispiċċa.  Grazzi.

THE DEPUTY CHAIRMAN:  Grazzi.  Aktar rimarki?  L-Onor. Leo Brincat.

ONOR. LEO BRINCAT:  Sur President, fil-qasam ekonomiku finanzjarju l-gvern jista’ jipprova jwaħħal fir-riċessjoni internazzjonali u fil-financial meltdown għall-esperjenza fid-dinja, iżda meta niġu għall-qasam tal-ambjent ma jistgħux jinġiebu skużi simili għal sena li kienet verament u litteralment ħażina ħafna fil-qasam tal-ambjent f’pajjiżna. Aktar inkwetanti minn hekk huwa l-fatt illi l-ambjent kien wieħed mill-oqsma li l-Partit Nazzjonalista bbaża l-kampanja elettorali tiegħu fuqu u li kien u għadu r-responsabbiltà diretta tal-Prim Ministru nnifsu. Din hija xi ħaġa li n-nies jitfixkluha għax jaħsbu li l-Prim Ministru huwa tal-MEPA imma mhux tal-ambjent. Ilbieraħ stess mort konferenza tal-PAM u lill-Ministru Pullicino introduċewh bħala l-Ministru tar-riżorsi u l-ambjent.  Naħseb li dan huwa konvenjenti għall-Prim Ministru.

F’waħda kellu raġun il-Prim Ministru, meta qal li l-ambjent huwa prijorità fil-manifest tal-Partit Nazzjonalista.  Dan kien il-każ f’żewġ elezzjonijiet, dik ġenerali u dik tal-Parlament Ewropew. Iżda l-poplu issa ntebaħ kemm kienu qegħdin jgħadduh passata.  Minkejja li l-Prim Ministru ftaħar fuq li ftaħar li l-ambjent huwa importanti għall-PN fil-gvern għax huwa marbut mal-ħolqien tax-xogħol, mat-turiżmu, mal-iżvilupp sostenibbli, kif ukoll mal-kwalità tal-ħajja tal-poplu kollu – naqbel miegħu dwar dan –fil-fatt il-gvern falla l-aktar meta ġie biex japplika s-setturi kollha li semmejt proprju fil-kuntest ambjentali li jirrelataw għalihom. Fejn jista’ wieħed jasal aktar meta l-biċċa l-kbira tal-għaqdiet ambjentali u stakeholders li ltqajna magħhom matul dawn l-aħħar ġimgħat ilmentaw magħna dwar in-nuqqas ta’ good governance u nfurzar ta’ liġijiet fil-qasam tal-ambjent Malti? U għalkemm meta ħareġ il-budget kellna ċerti aspetti li għalihom kien hemm min faħħar lill-gvern, l-ebda għaqda ambjentali ma faħħret il-budget mill-aspett ambjentali.
Iżda forsi l-agħar kundanna li setgħet qatt saret lill-gvern, ġiet minn fomm ambjentalista ewlieni f’Mejju ta’ din is-sena, meta l-Professur Edward Mallia stqarr, mingħajr tidwir mal-lewża, li “simply on environmental matters, government cannot be trusted any longer.”. Jiġifieri fi kliem ieħor, il-Profs. Mallia qalilhom li fejn jidħol l-ambjent, dan il-gvern ma tistax tafdah aktar. Għad irrid nara qasam jew settur wieħed tal-ambjent fejn il-gvern mexa bi professjonaliżmu jew impenn. Jekk fil-qasam tal-enerġija alternattiva, kif spjegajt jumejn ilu, kellna ruxxmata opportunitajiet mitlufa, fil-qasam ambjentali kellna kullana ta’ dnubiet mejta li dwarhom ma trid ebda espert fil-forensika jew investigaturi privati biex tkun taf min għandu jġorr ir-responsabbiltà politika għalihom.  Id-dnub huwa li minflok ma rajna din l-ammissjoni ta’ falliment, li fil-fehma tiegħi hija tant mixtieqa u mistennija f’ġieħ it-trasparenza u anke l-kontabilità, kellna kullana ta’ każi fejn awtoritajiet u entitajiet tal-gvern aktar dehru interessati jiskulpaw ruħhom minn ċerti ħneżrijiet illi saru milli jġorru r-responsabbiltà politika għal dak kollu li sar ħażin.  

Każ tipiku kienet l-attitudni tal-Enemalta, li mingħajr ma ppubblikat ebda studji – Dr. Demarco ma qalx li kienet l-Enemalta imma lanqas eskluda dan il-fatt - skulpat ruħha għal kollox dwar il-każ tat-trab iswed, meta entitajiet oħrajn ma eskludewx li dan seta’ kien il-każ. Dan rajnieh ukoll fir-rigward tal-fly ash li joħroġ mill-power stations meta skont il-ministru responsabbli, dan huwa hazardous iżda mhux tossiku. U dan meta diversi esperti lokali u barranin li kkonsultajt qaluli li min jargumenta  b’dan il-mod jew huwa miżinformat jew irid iqarraq. Għalkemm lejlet il-budget il-Prim Ministru għajjarna li għamilna ħafna wish-lists u affarijiet bħal dawn, jekk wieħed irid sensiela ta’ wish-lists li ma ġewx artikolati jew kwantifikati bl-ebda mod, m’għandux għalfejn il-gvern imur wisq ’il bogħod aktar milli jħares lejn id-dokument dwar eko Għawdex, fejn għandek sensiela ta’ miri fis-sħab mingħajr ebda ħjiel ta’ kif wieħed mistenni jlaħħaqhom. Anzi issa jekk tara l-introduction tad-dokument innifsu, issib li dak li suppost kellu jseħħ fis-sena 2015 – huwa inutli noqogħdu ngħidu 25 miljun u 5 miljuni din is-sena - mhux se jseħħ qabel is-sena 2020.  

U għalkemm jiena kont pront ilmentajt illi l-pre-budget document kien nieqes minn kull dimensjoni ħadra ambjentali, qajla ntbaħt anke jien stess illi l-budget innifsu kien se jkollu l-istess nuqqas kbir. Illum min jgħożż l-ambjent jgħidlek illi d-deficit ambjentali f’Malta sar akbar mid-deficit fiskali.  Dan huwa s-sentiment ukoll fost dawk li jiktbu b’mod indipendenti fil-media mingħajr ebda aġenda politika, u nsellmilhom minn hawnhekk għax-xogħol siewi li qegħdin jagħmlu. Il-kumment ġenerali kien illi meta wieħed iqis il-problemi serji ambjentali, speċjalment fil-qasam tat-tniġġis, li qed iħabbat wiċċu magħhom pajjiżna, l-ambjent seta’ żgur ingħata importanza ferm akbar fil-budget, filwaqt illi opinjonisti oħrajn li m’għandhom ebda rbit mal-Partit Laburista qalu mingħajr kantunieri li fejn jidħol l-ambjent, dan il-budget baqa’ lura u f’The Times intużat l-espressjoni “The environment has taken a back seat.”.  U dan minkejja r-reklamar kollu li għamel il-gvern ta’ Dr. Gonzi fil-media kollha u fid-djar.  

Agħar minn hekk, kellna dokumenti bħal dak ta’ Għawdex li nħbew taħt il-kappa tal-ambjent u l-buzzword ukoll ta’ eko-ambjentali biex jitkellmu dwar issues illi fil-fehma tiegħi ma kellhom l-ebda laqtiet ambjentali.  Kienet sena li fiha kellna kull ruling mill-Qorti Ewropea fejn ġie kkonfermat li l-emissjonijiet mill-power stations tagħna kienu jeċċedu l-livelli stabbiliti mir-regoli ambjentali tal-Unjoni Ewropea. Kellna każi fejn Malta injorat id-deadlines tal-istess Unjoni Ewropea li kienu jmorru lura sa Awwissu 2007 u spiċċajna tlifna l-kawżi bl-ispejjeż b’kollox.  Kellna l-qasam tal-iskart fejn issa ħareġ ċar illi jew ma mplimentajniex ħafna direttivi tal-Unjoni Ewropea jew inkella fejn il-performance tagħna, minkejja l-ftaħir tal-WasteServ, kienet waħda fqira ħafna.  

F’ċerti każi lanqas kellna d-diċenza li nissottomettu r-rapporti mistennija minna, illi nonoraw l-obbligi tagħna għal data provision. Kellna skiet perfett minn naħa tal-Prim Ministru nnifsu meta dokument kunfidenzjali ta’ waħda mill-akbar entitajiet li tikkontribwixxi għat-tniġġis u greenhouse gas emissions minħabba n-natura tax-xogħol tagħha, l-Enemalta ġiet iċċertifikata li tbati minn  a high degree of political interference in the internal day-to-day running of the corporation, xi ħaġa li l-Prim Ministru, bir-rispett kollu, ma jidhirlix li pprova jirranġa, jindirizza jew jirrimedja, anzi li pprova jiġġustifika bil-passività u bl-attitudni tiegħu.  Għandna Prim Ministru li ma ħa ebda miżura konkreta biex, minkejja l-ilment uffiċjali tal-Awditur Ġenerali, pajjiżna għadu mingħajr pjan nazzjonali tal-enerġija approvat mill-gvern innifsu.  
Għandna gvern li fejn jaqbillu ma jaqbilx mad-deċiżjonijiet tal-qrati u fejn jaqbillu, għall-konvenjenza, minflok jara li jissewwew dawn il-metodi mmuffati, jippreferixxi jiċċensura pubblikament lill-Awditur tal-MEPA, talli jkun qeda xogħlu, kif jaqbel kulħadd, b’integrità u b’serjetà mingħajr indħil ta’ ħadd. Għandna gvern li meta jieħu xi ftit passi żgħar, jagħmilhom mhux b’sens ta’ konvinzjoni, iżda għax iħossu mbuttat biex għall-inqas jidher li qed jagħmel xi ħaġa. Għandna gvern li tkellem ħafna dwar ir-riforma tal-MEPA fix-xhur li għaddew, iżda jidher li se jippreżentalna fatt kompjut billi diġà beda jimla karigi f’postijiet li dan il-parlament lanqas biss għadu ddiskuta fil-prinċipju, kif ukoll jekk għandhomx jieħdu s-sura li se jieħdu jew l-għamla li jridhom jieħdu l-gvern.  Din hija prova ċara li għalkemm jista’ jkun li għadu jfettaq u jgħarbel dwar policies, ħafna deċiżjonijiet amministrattivi diġà qed jipprova jirrumblahom minn fuqna billi jimplimentahom piecemeal, mingħajr ebda diskussjoni serja u ħolistika fil-parlament, l-ogħla istituzzjoni tal-pajjiż.  

Sur President, jirriżultali li l-ħaddiema tal-MEPA f’xi żmien ingħataw struzzjonijiet - u din qaluhieli ħafna nies ta’ integrità li mhuma marbutin ma’ l-ebda karru - biex ma jressqux ilmenti lill-Awditur jekk mhux permezz tal-kapijiet tad-dipartimenti tagħhom.  Fil-fehma tiegħi, dan imur kontra l-ispirtu tal-Whistle-blower Act u juri li l-ispirtu tar-riforma ġenwina fil-MEPA mhux veru jeżisti f’qalb il-gvern.  Nixtieq inkun naf jekk din l-ispecial guideline għadhiex teżisti. Għandna gvern li meta jidhirlu jattakka lill-Awditur tal-MEPA u jgħajru b’imġiba tal-mistħija, kif għamel il-Prim Ministru, iżda meta ma jkollux tweġiba, ma joffri ebda tweġiba formali jew reazzjoni għat-tħassib tal-Awditur Ġenerali f’oqsma mportanti bħall-enerġija minħabba l-climate and energy package tal-Unjoni Ewropea, li wara kollox għandhom komponent mhux biss qawwi klimatiku, imma anke ambjentali minħabba r-rabta ta’ bejniethom. Għandna pajjiż li jinsab fil-qiegħ nett tal-lista ta’ pajjiżi tal-Unjoni Ewropea fejn jidħol tniġġis tal-arja u fejn isem Malta dejjem ikun ’l isfel nett fi studji komparattivi li tagħmel il-European Environment Agency.  

Fejn jidħlu emissjonijiet tas-sulphur dioxide, pajjiżna qiegħed it-tielet mill-aħħar minn fost is-27 stat membru tal-Unjoni Ewropea.  Dan isir inkwetanti aktar meta nintebħu li fejn jidħol tniġġis minn ossidu ta’ nitroġinu u minn ossidu ta’ kubrit, Malta qed iżżidu proprju fi żmien meta l-Unjoni Ewropea qiegħda saħansitra tnaqqsu. Iżda wieħed mill-akbar nuqqasijiet ta’ dan il-gvern huwa fil-qasam tal-iżvilupp sostenibbli.  Lin-nies li jaħdmu f’dan il-qasam ngħidilhom li għandhom is-solidarjetà tagħna bħala partit, tiegħi personali, għax illum qegħdin jiġu trattati bħala i figli di nessuno. Wara snin jinjoraw strateġija professjonali dwar l-iżvilupp sostenibbli li saret fi żmien dan il-gvern stess, biex inkun fair, pajjiżna għadu wieħed mill-ftit mingħajr sustainable development indicators, xi ħaġa li anke ċerti pajjiżi tat-tielet dinja u anke failed states, kważi resqin lejhom u anke għandhom in place.  

Meta darba staqsejt lill-Prim Ministru kemm-il darba ltaqgħet din il-kummissjoni li għamlet xogħol fejjiedi, qalli li l-aħħar li ltaqgħet kien fis-sena 2006 meta ltaqgħet tliet darbiet.  Għadda mbagħad biex jistqarr illi issa kull dipartiment tal-gvern irid jaħdem fuq żvilupp sostenibbli għax dawn xogħolhom għamluh u s-sena li għaddiet qalli bil-miktub illi billi r-responsabbiltà diretta għall-iżvilupp sostenibbli taqa’ taħtu, kien hemm tliet uffiċjali jaħdmu fuqu u fuq xogħol ieħor, jiġifieri lanqas full-time.  Fi kliem ieħor ammetta li dawn it-tlieta minn nies lanqas biss kienu full-time fuq xi ħaġa daqstant importanti bħall-iżvilupp sostenibbli.  

Sur President, ħalli nagħti prova ċara tat-telqa dwar dan is-suġġett vitali u sensittiv.  Xi xhur ilu kont ġbidt l-attenzjoni fuq xi ħaġa sekondarja, li l-workings ta’ din il-kummissjoni kienu qed jidhru fuq il-website tal-Ministru Pullicino meta l-ministru responsabbli huwa l-Prim Ministru.  Qalli li kien se jirranġaha.  Sa jumejn ilu – issa m’erġajtx iċċekjajt għax ma kellix ċans – kienu għadhom jidhru fuq il-website tal-Ministru Pullicino. Il-Prim Ministru qal ukoll fil-parlament li fiż-żmien tat-tweġiba, l-istrateġija dwar l-iżvilupp sostenibbli kienet qed tiġi riveduta mill-uffiċċju tiegħu, l-OPM, biex tiġi aġġornata għas-sena 2009 u s-snin li ġejjin. Billi issa s-sena 2009 waslet biex tintemm, nittama li l-Prim Ministru jgħidilna fiex wasal dan il-proċess ta’ aġġornament u jekk jistax jimpenja ruħu bħala gvern li, meta jitlesta, jippubblikah, u kif għamilna fuq il-climate change, inġibuh hawnhekk - ma neħdux vot jekk tridu biex ħadd ma jgħid li qed infettqu - u jkollna diskussjoni ħielsa mingħajr ebda riħa ta’ partiġġjaniżmu.  

Ġaladarba l-Prim Ministru stqarr pubblikament li r-rwol tal-kummissjoni kien li jifformola din l-istrateġija għall-konsiderazzjoni tal-gvern, u issa hija r-responsabbiltà tal-ministeru tal-PM innifsu li jieħu ħsieb il-monitoraġġ, nemmen li this is where the buck stops. U l-gvern, bħala gvern, għandu minn issa ’il quddiem jibda jinżamm responsabbli kemm għat-tajjeb kif ukoll għall-ħażin li jkun sar. Nistaqsi wkoll domanda rilevanti ħafna, li jistaqsuhieli ħafna nies. Kemm ġiet factored in din l-istrateġija ta’ sustainable development meta ġie mħejji l-pjan ta’ azzjoni dwar mitigazzjoni marbut mat-tibdil tal-klima? U dan qed ngħidu għax kulħadd jgħidlek, fi kwalunkwe pajjiż, li ma tistax tindirizza l-climate change mingħajr ma tqis l-iżvilupp sostenibbli.

Niġu issa għal xi ħaġa li tiela’ ’il fuq sew fuq l-aġenda nazzjonali, il-kwestjoni tat-tniġġis tal-ħsejjes. Il-Partit Laburista ilu żmien twil jitlob li jkollna leġislazzjoni komprensiva dwar noise pollution, aktar u aktar meta llum għandna konferma ta’ tħassib li l-Kunsill tal-Ministri tal-Unjoni Ewropea wera dwar il-fatt li m’għandna xejn jorbot dwar dak li jissejjaħ noise abatement.  Sur President, minkejja li ilna membri tal-Unjoni Ewropea mis-sena 2004, lanqas biss għad għandna linja gwida dwar kif għandna mmexxu ma’ għadd ta’ kategoriji fejn jidħol dan it-tip ta’ tniġġis. Li nafu tajjeb hu li qed ikollu effett negattiv ħafna fuq is-saħħa fiżika u anke mentali ta’ numru ta’ ċittadini Maltin ta’ kull età.  X’qegħdin nistennew biex nieħdu azzjoni konkreta?  Li l-Unjoni Ewropea tieħu azzjoni legali kontra tagħna anke f’dan ir-rigward? Diġà ninsabu sentejn lura mis-submission dates tagħna, tant li suppost diġà għandna pjan ta’ azzjoni quddiemna sabiex nimmaniġjaw bl-aħjar mod li nistgħu dawk l-oqsma u żoni l-aktar milquta ħażin. U dan meta l-World Health Organisation, permezz ta’ riċerka, ilha li stabbiliet illi “noise pollution is the not-so-silent killer.”.  

Ladarba qegħdin fuq dan is-suġġett, jista’ l-Prim Ministru jgħidilna għaliex ġie kkanċellat it-tendering process għal noise maps, għaliex il-proċeduri ma kenux kompluti u għaliex it-tender twaqqgħet minħabba li ma sarx b’mod professjonali?  X’sar minnhom l-istrategic noise maps u action plans li l-environment and noise directive tesiġi?  Nistaqsi lill-Prim Ministru mhux biss verament x’fih dwar l-ambjent dan il-budget, iżda fiex issarrfu l-wegħdiet ambjentali tal-budget li wasal biex jiskadi?  Għax ma rridux ninsew li dan kien inbiegħ bħal daż-żmien sena lill-poplu bħala a green budget, mibni fuq il-pern tal-iżvilupp sostenibbli. Nitlob lill-Prim Ministru jgħidilna wkoll - xi ħaġa li staqsejtu lbieraħ u ma weġibnix għaliha fil-parlament - x’verifiki għamel biex jistabbilixxi għaliex, minkejja li l-Unjoni Ewropea għandha EU fund ta’ €207 miljun iddedikati għall-proġetti ambjentali taħt il-Life Plus Programme, is-sena li għaddiet Malta ma rnexxilhiex tikkwalifika għal wieħed biss, minħabba li ebda wieħed ma ġie aċċettat għall-konsiderazzjoni.  

U dan meta Ċipru, stat li daħal magħna membru fl-Unjoni Ewropea, irnexxielu jakkwista total ta’ €6 miljuni fuq firxa ta’ ħames perijodi.  Naħseb li l-Prim Ministru jaqbel miegħi meta ngħid li qatt daqs illum ma rajna l-ambjent centre stage daqstant fil-media dwar tkaxkir tas-saqajn fuq issues importanti u vitali, kif ukoll dwar applikazzjonijiet u deċiżjonijiet tal-MEPA in konnessjoni mal-ippjanar li mhuma aċċettabbli għal ħadd ħlief għal min moħħu biex ixaħħam butu. Kienet Din l-Art Ħelwa stess illi f’Ġunju li għadda lmentat dwar dak li sejħet a public outcry of the state of the environment that features daily in the media. U dakinhar, fost ħafna eżempji oħrajn, semmiet l-iżvilupp ġdid tal-Baħrija, il-kumpless High Rise tal-Mistra Village, il-permess tal-attività f’sit ta’ Natura 2000 u l-kwestjoni tal-vilel ġewwa xi block partikolari f’Ħal Balzan.  

Dawn ilkoll kienu ġew deskritti bħala eżempji ċari ta’ inkonsistenzi kbar f’deċiżjonijiet ta’ ippjanar li spiss kienu jinjoraw b’mod flagranti l-good practice u li tant irvina lill-gżiritna tul is-snin. Jiena napprezza li riformi bħal tal-MEPA jistgħu jieħdu ż-żmien għalkemm diġà qegħdin tard wisq, iżda n-nuqqas prinċipali ta’ Dr. Gonzi huwa li sakemm tiġi mplimentata din l-imbierka riforma ma jidher li hemm ebda impenn serju politiku biex jiġi żgurat li d-deċiżjonijiet tal-MEPA jittieħdu verament favur l-ambjent u l-iżvilupp sostenibbli.  Minn dak li jinsab għaddej fil-MEPA jidher ċar li hemm riskju – nittama li jien żbaljat – li r-riforma tista’ tmut qabel biss titwieled, mhux qed ngħid legalment, imma fl-ispirtu u fis-sustanza.   

Il-każ tal-Awditur tal-MEPA wera insensittività kbira minn naħa ta’ dan il-gvern lejn kull min jipprova jdaħħal element ta’ good governance.  Fejn tista’ tasal aktar meta l-Kummissjoni Interdjoċesana Ambjent tasal biex tgħidlek li l-attakki fuq l-Awditur tal-MEPA jippromwovu kultura ta’ omertà li ma tħallix lis-sewwa tissemma’.  Dawn huma “cose di cosa nostra”! Dan rajnieh ukoll fir-rigward tal-Ombudsman, fil-każ tan-National Audit Office, dwar Radju Mediterran għax kien hemm ambaxxatur tal-qalba nvolut, u issa fir-rigward tal-Awditur tal-MEPA. Ma rridux ninsew li l-gvern u l-MEPA mhux biss attakkaw lill-Awditur talli ppubblika r-rapport tiegħu dwar l-iskandlu tal-Qala - għax ħafna nies jaħsbu li attakkawh fuq hekk biss - iżda attakkawh ukoll dwar id-deċiżjoni tiegħu li jinvestiga dan il-każ jinten. Il-kwestjoni li dan għadu pendenti quddiem il-Bord tal-Appell hija daħka fil-wiċċ.  

Jien dan l-aħħar għamilt ftit riċerka fuq il-kwestjoni tal-impjant ta’ Sant’Antnin - naf li kienu qajmuha l-kunsill lokali ta’ Wied il-Għajn u  kien involut anke l-kollega tagħna Dr. Bonnici bħala avukat tagħhom – u sibt li l-ewwel hearing kienet saret fid-9 ta’ Frar, 2006 u l-każ jinsab għas-sentenza fis-26 ta’ Frar, 2010, li ċ-chairman kellu jagħtiha fl-24 ta’ Novembru, 2008 u li kull darba ġiet differita għal raġunijiet varji.  Ovvjament hemm iċ-ċans, bħal ħafna każijiet oħrajn, li meta tinqata’ is-sentenza l-iżvilupp ikun kważi għal kollox lest, għax b’din il-liġi tal-ġungla li għandna f’Malta, li jisimha “gżira”, kollox hekk jiġri!  

Jiena diġà tkellimt fuq l-attitudni lejn l-Awditur tal-MEPA. Huwa ta’ għajb li meta suppost qegħdin nitkellmu fuq dak li hemm pożittiv fil-budget dwar l-ambjent - li m’hemmx, għax ħadd ma tkellem dwaru - għandna l-Knisja, ir-ramblers u ħafna oħrajn, li fil-fehma tagħhom kienu qegħdin jitkażaw bl-attitudni tal-gvern fuq din l-issue. Il-biża’ tiegħi hija li l-gvern qed jagħmel din il-pressjoni kollha fuq l-Awditur għax wisq naħseb li qed jibża’ minn deċiżjonijiet u każi oħra jaħarqu li għad iridu jiġu f’idejh l-Awditur, fosthom l-inċineratur ta’ Marsaxlokk u l-extension tal-power station ta’ Delimara. Issa ż-żmien jagħtina parir. Dawn jista’ jkollhom kull interess li jippruvaw jaqtgħulu nifsu lil dan il-bniedem, li ma nafux, la naf x’kulur politiku għandu, u nirrispettah biss minn dak li naqra dwaru. U għalhekk hemm min jissuspetta li qegħdin jippruvaw jaqtgħulu saqajh minn qabel. 

Fuq ir-riforma tal-MEPA jidher ċar li se jkollna reform by stealth għax kif ilna nintebħu mir-reklami fil-ġurnali, dawn diġà għaddejjin ġmielhom b’diversi pezzibukkuni bl-iskuża li dawn m’għandhomx bżonn saħħa ta’ liġi biex jiġu mplimentati u jidher ċar li l-gvern qed jiġi quddiem dan il-parlament mhux għal diskussjoni sħiħa u ħolistika, imma dwar l-aspetti biss ta’ riforma li ma jistgħux jitwettqu mingħajr emendi legali minflok iġib riforma sħiħa kif konna qegħdin nittamaw.  Huwa ta’ għajb ukoll li l-Prim Ministru jidher li qed jagħti appoġġ sħiħ lill-iskandlu tal-estensjoni tal-bini tal-power station f’Delimara minkejja l-konsegwenzi ambjentali li se nġorru, kif ukoll minħabba li se nitqannew b’tagħmir biex jitrażżan it-tniġġis li se jintuża għall-ewwel darba fid-dinja u li fih Malta se tkun guinea pig, sempliċement esperiment. Li kieku dan l-impjant ħadem bil-gass, dan l–apparat  ma kienx ikun hemm bżonnu.  U jekk il-Prim Ministru jgħid li din l-għażla ma kenitx vijabbli, nirriferih għall-energy plan tal-MRA ta’ ftit xhur ilu, fejn din kienet għażla li kienet għadha qed tiġi kkunsidrata attivament sa ftit ilu, u nistaqsi x’wassal għal din il-U-turn drammatika u konsegwenzjali għalina lkoll.  

Biex il-Prim Ministru ma jaħsibx li jiena ġejt hawnhekk biex nikkritika biss, se nsemmi inizjattiva – naħseb taqa’ iktar taħt l-Onor. de Marco – li għalkemm hija forsi daqsxejn nejja u bażika, hija waħda tajba, u dan huwa studju li għamel ir-research unit tal-MTA dwar kif it-turist iħares lejn issues ambjentali f’pajjiżna,  u dan mingħajr ma nidħol fil-qasam tal-kollega tiegħi l-Onor. Marie Louise Coleiro Preca.  Nittama li dan l-istudju ma jibqax fuq l-ixkaffa għalkemm qiegħed f’public domain, għax juri li apparti milli nindirizzaw l-ambjent f’kuntest purament lokali tat-taxpayers Maltin, irridu – u naqbel – inħarsu lejn l-impatt tal-ambjent anke fuq it-turiżmu, aktar u aktar meta qegħdin nitkellmu dwar qasam tant importanti għal pajjiżna li skont ħafna esperti - u mhux esperti Laburisti dawn – għandna sitt xhur ibsin ħafna quddiemna.  Dawn jippruvaw jiflu f’dan l-istudju l-livell ta’ sensittività tat-turisti li jżuruna dwar issues ambjentali, l-importanza mogħtija lil eco-friendly hotels meta jibbukkjaw lukandi f’Malta, kif ukoll il-livell ta’ awareness dwar eco-labels fost it-turisti.  

Li laqatni minn dan l-istudju huwa li s-swieq kollha wrew livell għoli ta’ sensittività dwar l-ambjent f’pajjiżna, u huwa interessanti li mhux biss l-Iskandinavi u l-Ġermaniżi imma anke t-Taljani. Interessanti aktar huwa li 69% tar-respondents kollha wrew interess fil-livell tal-ambjent f’Malta u li dawn kienu ġejjin minn nies ta’ 55 sena ’il fuq.  Dan xorta ma jfissirx li nfluwenza t-tip ta’ akkomodazzjoni li marru għaliha. Biss laqatni wkoll li minkejja r-riċessjoni, 56.6%  kienu jinsabu lesti jħallsu dik ix-xi ħaġa iktar biex joqogħdu f’lukandi li jieħdu miżuri eco-friendly.  Naħseb li din hija xi ħaġa li l-gvern għandu jikkultivaha.  Minn dawn, tlieta minn kull għaxra qagħdu f’lukandi 5-star u erba’ minn kull għaxra qagħdu f’4-star, it-tnejn fl-upper ranges. Fir-realtà 22.3% biss qagħdu f’lukandi eco-certified, imma naħseb li għax ħafna drabi l-għarfien dwar l-eco-label tal-lukandi kien pjuttost baxx. L-appell tiegħi hu li lukandi eco-friendly jagħmlu marketing tal-eco-labels tagħhom b’mod aktar intensiv ħalli jżidu mhux biss l-għarfien pubbliku iżda jżidu wkoll il-competitive edge tagħhom.

Niġi issa għal suġġett li ħafna jaħsbuh astratt, qisu xi ħaġa tal-akkademiċi, iżda fir-realtà huwa reali ħafna, il-biodiversità.  Dan ikopri kull forom ta’ ħajja naturali b’mod li tolqot direttament lis-setturi tas-saħħa umana, il-biedja, in-negozju u anke s-servizzi ekoloġiċi, tant li ħafna jqisuh bħala l-aħjar kejl tas-sistemi bioloġiċi ta’ kull pajjiż.  Li huwa nkwetanti ħafna hu li dan is-settur ġie traskurat ħafna minn Gvern Nazzjonalista, u dan mhux skont jien jew il-Partit Laburista iżda skont l-Unjoni Ewropea nnifisha.  Kien hemm żmien fejn il-gvern donnu għal tal-apposta, jew għax kellu x’iħammarlu wiċċu, żamm lura milli saħansitra jissottometti t-tagħrif mitlub mill-istess Unjoni dwar dan il-qasam.

Sa ftit ilu konna on record li pajjiżna huwa wieħed mill-istati membri li lanqas indenja ruħu jwieġeb questionnaires imressqa mill-Kummissjoni Ewropea meta ġie mħejji l-pjan ta’ azzjoni tal-istess Unjoni Ewropea dwar il-ħtieġa li jitrażżan it-telfien ta’ bio-diversità. Dan l-għemil kien bagħat sinjal ċar lill-Unjoni Ewropa li Malta kienet indifferenti għall-aħħar quddiem l-urġenza tal-kriżi ambjentali li qed tiffaċċja, fi żmien meta ħafna stati membri oħrajn urew ruħhom ferm inkwetati dwar telfien tal-istess bio-diversità.  Dan irridu neħduh fil-kuntest li skont report card ta’ sena ilu tal-Unjoni Ewropea, aħna ninsabu meqjusa bħala wieħed mill-aktar pajjiżi li kisru r-regoli ambjentali fost l-istati membri ġodda kollha. Jiena nitlob lill-Prim Ministru biex fil-winding-up tiegħu jilluminana xi ftit jekk irrimedjajniex bil-fatti dan in-nuqqas serju.

Sur President, ħalli niġi issa għal qasam ieħor, li għalkemm ma tantx nitkellmu dwaru, huwa importanti ħafna għalina bħala gżira żgħira fiċ-ċentru tal-Mediterran.  Qed nirriferi għall-qasam tal-hekk imsejjaħ marine governance, kif inħarsu u ngħinu għall-ħarsien tal-baħar ta’ madwarna.   Huwa importanti li Malta u Għawdex ikollhom viżjoni ċara dwar futur sostenibbli f’dan il-qasam flimkien ma’ pjan konkret ta’ azzjoni.  Ma rridux ninsew li għalkemm il-baħar tal-Mediterran lanqas ikopri 1% tal-marine surface tad-dinja, jospita madwar 9% tal-global marine biodiversity kollu.  Ħafna mid-degradazzjoni ambjentali f’dan il-baħar ġejja minn użu ħażin jew overuse, flimkien mal-falliment ta’ ħafna stati kemm fuq bażi multilaterali, kif ukoll minn rajhom, biex joħolqu u jimplimentaw miżuri effettivi ta’ marine governance.  U għalkemm l-istati membri tal-Mediterran kienu impenjaw ruħhom li sas-sena 2012 joħolqu network ta’ ħafna żoni protetti, sal-lum anqas minn 1% tal-baħar tal-Mediterran huwa protett b’mod effettiv, bil-konsegwenza li  ħafna marine habitats sensittivi u speċi tħallew fi stadju vulnerabbli ta’ degradazzjoni minħabba tniġġis u overexploitation.  U l-prezz li se jkollna nħallsu ta’ dan kollu huwa li l-biodiversità fil-Mediterran qiegħda tonqos b’rata mgħaġġla. 

Ma rridux ninsew li bħala stati membri, ħafna pajjiżi fil-Mediterran huma kommessi li jiksbu environmental status xierqa tal-ibħra Mediterranji tagħna sas-sena 2020.  L-agħar żball li nistgħu nagħmlu huwa li nippruvaw ninħlew wara n-nuqqasijiet ta’ diversi fora u organizzazzjonijiet internazzjonali illi, to be fair, mhux dejjem allokaw il-ħin u l-fondi meħtieġa għal din il-kawża.  Jekk se jkollna governance frammentat tal-Mediterran, dan se jkollu impatt negattiv anke fuq l-effetti tat-tibdil fil-klima.  Is-sehem tagħna nistgħu nagħtuh billi niżguraw li tiżdied it-trasparenza fit-teħid tad-deċiżjonijiet biex niżguraw kontabilità akbar kemm tal-istati u anke tal-organizzazzjonijiet reġjonali involuti fil-proċess kollu.

Is-sena l-oħra, bl-iskuża li ma kellux ħin biżżejjed, il-Prim Ministru kien naqas li jwieġeb għadd ta’ mistoqsijiet u akkużi serji min-naħa tagħna. Fil-ftit ħin li baqagħli nitolbu point blank jgħidilna kif iħossu meta deputat minn tiegħu stess qal f’din il-Kamra ġimgħa ilu li ma teżistix l-impressjoni li l-gvern qed jieħu l-problema tat-trab iswed bis-serjetà, li llum qegħdin ngħixu fi żmenijiet ta’ xjenza forensika, u d-dewmien ma jagħtix impressjoni li qed tingħata l-attenzjoni li l-poplu jistenna, u li l-poplu mhuwiex jingħata s-sodisfazzjon jekk humiex qegħdin jittieħdu passi jew x’passi qed jittieħdu dwar din il-problema. Nerġa’ ngħid li dan huwa kliem ta’ deputat Nazzjonalista f’din il-Kamra.

Agħar minn hekk, nitolbu bħala Prim Ministru responsabbli mill-ambjent jikkummenta dwar dak li qal l-Onor. Mugliett, fejn ħassu insulentat għad-dikjarazzjoni tal-Enemalta meta fil-bidu tas-sajf ċaħdet li kienet qed tikkawża dan it-trab u dan mingħajr ebda evidenza forensika, kif ukoll li l-MEPA mill-banda l-oħra qalet li kellha kontaminazzjoni tal-kampjuni fi żmien meta wieħed ma jistenniex dikjarazzjoni bħal din meta qed ngħixu fi żmenijiet u f’era ta’ avvanz teknoloġiku tal-lum.  Li wieħed jistenna wkoll mill-Prim Ministru - din ngħidha b’impenn min-naħa tiegħi anke f’isem il-Partit Laburista – hija r-reazzjoni tiegħu għas-suġġeriment li konna għamilna xi sena ilu. Dan kien statement li kont għamiltu jien, u ħadt gost li tennieh l-istess deputat tal-gvern ta’ Dr. Gonzi, li l-kunċett ta’ the polluter pays m’għandux japplika biss għaċ-ċittadin komuni iżda għal kull okkażjoni fejn jiġi ppruvat li jkun il-gvern innifsu li qed iniġġes.  

Daqstant ieħor nixtieq li l-Prim Ministru jgħidli fil-winding-up, issa li kkonferma li l-MEPA identifikat il-kumpanija privata li kienet qed tagħmel illegal dumping tal-waste oil fil-Marsa u li kien qiegħed jikkawża ħafna problemi ta’ irwejjaħ f’Hexagon House,  għaliex s’issa ma tteħdux passi kontra tagħha. Jien naf li l-MEPA kienet se tieħu passi u għal xi raġuni waqaf kollox.  Daqstant ieħor nappella lill-gvern biex iwieġeb domandi pendenti dwar jekk hemmx logħob bid-data li qed titpoġġa fuq il-monitoring stations tal-air quality fl-Imsida u ż-Żejtun, u jekk din hijiex dejjem tkun in real time.  L-iskuża li ġab il-Prim Ministru aktar kmieni din il-ġimgħa kienet kważi insolenti.  Dan qalli li kultant id-data ma tkunx in real time għax jinqata’ d-dawl u jkollna ħsara fl-apparat tal-monitoring.  Illum qegħdin fl-2009!   Nappella lill-Prim Ministru wkoll biex fuq livell governattiv jimbotta l-idea li qed tinħema anke fuq livell parlamentari fil-kunsill tal-Ewropa, li jkun hemm an added protocol, bħall-Konvenzjoni Ewropea dwar id-Drittijiet tal-Bniedem, li tagħraf id-dritt li wieħed jgħix f’ambjent b’saħħtu u vijabbli.  

Nagħlaq bi kwotazzjoni ta’ persuna ’l fuq mill-politika, li għandu kuxjenza nazzjonali qawwija, il-kittieb Oliver Friggieri.  Huwa qal li Malta saret pajjiż taħt stress fejn qed nissugraw is-sanità ta’ moħħna u fejn l-ambjent hu l-ilma tal-ħuta, biex temm jgħid li għandna ambjent irvinat u ħuta marida u mejta. Hu appella li jixtieq li xi darba l-kwestjonijiet gravi u fatali tal-ambjent, arja, għeluq, traffiku u storbju, ikunu diskussi skont kompetenzi differenti mill-parlamentari, mill-Knisja u mit-tobba.  Nemmen li dan l-appell għandu jintlaqa’ mill-partijiet kollha, iżda din il-lead għandu jagħtiha l-gvern innifsu. Il-Ħadd tal-ġimgħa l-oħra l-Prim Ministru qal li huwa lest to stand up and be counted meta pprova jagħmel rallying call għall-kunsilliera tal-partit tiegħu. Jien nappellalu biex dan jagħmlu l-ewwel u qabel  kollox fil-qasam tal-ambjent.

Sur President, għandna żewġ partiti li t-tnejn li huma għamlu żbalji meta kienu fil-gvern. Jekk ngħid li konna perfetti, inkun ipokrita, imma hemm differenza fundamentali.  Aħna tgħallimna mill-iżbalji tagħna u daħħalna saħansitra l-ambjent u l-iżvilupp sostenibbli bħala parti mill-istatut tagħna. Sfortunatament il-gvern m’għamel xejn minn dan, mhux biss fuq l-istatut tiegħu imma lanqas bil-fatti.  Jiena ngħid li r-raġuni hija waħda sempliċi, għax il-gvern ta’ Lawrence Gonzi m’għandux ir-rieda u l-impenn politiku biex dak li ingħad fil-manifest elettorali tiegħu jimplimentah.  

THE DEPUTY CHAIRMAN:   Grazzi. Aktar rimarki?   L-Onor. Helena Dalli.

ONOR. HELENA DALLI: Sur President, filwaqt li ċerti uffiċjali permanenti taċ-ċivil jistgħu jidhru li qegħdin jagħmlu ċerti affarijiet huma, nafu f’idejn min qiegħda Kastilja! Dan it-tagħrif kien ikkonfermat mis-segretarju ġenerali tal-Partit Nazzjonalista f’email li kien bagħat bi żball fejn kien ta struzzjonijiet lil ċerti uffiċjali tal-Partit, li qegħdin ukoll fis-segretarjat tal-Prim Ministru, kif għandhom jikkomunikaw u jagħtu ordnijiet lill-uffiċjali permanenti fiċ-ċivil. Jiġifieri hawnhekk ġejna f’sitwazzjoni fejn  meta nikkritikaw l-operat tal-amministrazzjoni pubblika, meta nikkritikaw l-operat taċ-ċivil, mhux neċessarjament inkunu qegħdin nitkellmu fuq l-uffiċjali permanenti, għalkemm hemm uħud minnhom li mhumiex magħżulin biss għal dak li jafu imma għax huma tal-qalba tal-Partit Nazzjonalista, imma agħar minn hekk, ħafna mill-affarijiet qegħdin jiġru minn nies li huma tal-Partit Nazzjonalista u mhux tal-gvern Nazzjonalista.  Imma partit u gvern saru l-istess ħaġa kif ikkonferma s-segretarju ġenerali, u għaldaqstant jien qed nibda b’din l-introduzzjoni biex min qiegħed jismagħna u jirrapportana jifhem li ħafna drabi nkunu qegħdin nitkellmu għall-uffiċjali taċ-ċivil. Però llum m’hemmx linja li tissepara partit u gvern u allura lanqas hemm separazzjoni bejn in-nies li qegħdin fil-fatt imexxu l-amministrazzjoni ta’ dan il-gvern.

Agħar minn hekk, meta jiena tlabt informazzjoni dwar il-kwalifiki ta’ ċerti nies li anke ssemmew f’din l-email tas-segretarju ġenerali, il-Prim Ministru baqa’ jittrateni u fl-aħħar qalli - ma nafx minn xiex beda jistħi jew jiddejjaq – li ma setax jagħtini din l-informazzjoni minħabba d-Data Protection Act.  Issa kulma tlabtu kienu l-kwalifiki ta’ persuna u ma naħsibx li dawn huma affarijiet li wieħed għandu jaħbihom, ovvjament sakemm dik il-persuna verament ikollha dawk il-kwalifiki!  U forsi kien għalhekk li l-Prim Ministru ddejjaq jirrispondi din il-mistoqsija. Imma għandhom jew m’għandhomx kwalifiki, dawn in-nies qegħdin imexxu l-gvern. Għalhekk qed nistaqsi kif l-Uffiċċju tal-Prim Ministru għamilha bil-kitba - nerġa’ ngħid li mhux qed nistaqsi neċessarjament lill-uffiċjali permanenti tal-gvern – li ċerti direttorati minn applikazzjonijiet li ħarġu s-sena l-oħra twaqqaf il-proċess għall-mili tagħhom.  L-iskuża hi li se ssir riforma fit-top structures taċ-Ċivil. Minkejja din ir-riforma, id-direttorati li ssemmew l-istess ċirkolari, li fiha kien hemm id-direttorati li twaqqaf il-proċess għall-mili tagħhom, imtlew xorta waħda. Dawn huma affarijiet li bilfors jistaqsihom kulmin ikun qiegħed josserva u jsegwi x’inhu jiġri fiċ-Ċivil.

Riċentement f’mistoqsija parlamentari l-Prim Ministru tkellem ħafna fuq il-better regulation initiative fiċ-Ċivil u qal li qed isiru audits biex jara kif qed jaħdem il-quality service charter, u meta staqsejt x’kienu r-riżultati ta’ dawn l-audits lanqas ingħatajt tweġiba.  Jien ma niskantax, għax meta tara ċerti affarijiet bħal dawk li semmejt,  fejn isiru r-riformi fit-top structures, dawn il-postijiet ma jkunux se jimtlew u mbagħad jimtlew, tinduna li hemm nuqqas ta’ serjetà kbira u ta’ koerenza.  Dan għaliex ħafna drabi l-ordnijiet ma joħorġux mingħand min suppost joħorġu, minn uffiċjali permanenti taċ-Ċivil, imma mis-segretarjat tal-Prim Ministru. Nixtieq inkun naf għala dan l-aġir li mhu xejn trasparenti.  Nixtieq inkun naf ukoll jekk il-Prim Ministru fid-diskors tiegħu jkunx jista’ jispjega dak li qed jiġri.  

Iktar minn hekk, minkejja din il-famuża riforma, xorta din is-sena ħarġu applikazzjonijiet għal għadd ieħor ta’ direttorati filwaqt li l-proċess għaddej. Jiena ngħid li ċ-Ċivil huwa mfixkel għax ma nistax nifhem x’riforma hi din u kemm hemm tassew ħsieb warajha meta feġġet f’nofs proċess ta’ għażla u l-applikazzjonijiet kellhom jitwaqqfu. Dan kollu ma jagħmilx sens!  Nistaqsi wkoll kemm fil-fatt teżisti din ir-riforma li qegħdin jitkellmu fuqha meta ċerti direttorati jimtlew u oħrajn għadhom vojta. U aktar minn hekk, ikomplu joħorġu l-applikazzjonijiet minkejja li l-Prim Ministru dejjem jgħid li din ir-riforma dalwaqt tiġi varata, anzi jgħidilna li qiegħda wara l-bieb. Jiena nissuspetta li r-riforma hija biss skuża biex ma jimtlewx ċerti direttorati jew biex uħud ma jsirux diretturi.  

Minn dan kollu nikkonkludi illi l-politika daħlet ħafna fl-għażla tad-diretturi u l-proċess iktar sar dwar min int u x’int milli x’taf, x’kapaċi tagħmel u x’esperjenza għandek.  U forsi kien għalhekk ukoll li l-Prim Ministru rrifjuta li jirrispondi meta staqsejtu dwar il-kwalifiki ta’ ċerti nies. Imbagħad postijiet sensittivi fl-operat taċ-Ċivil baqgħu ma mtlewx bħal fil-każ tad-direttur ġenerali għall-management and personnel office.  Nafu wkoll li l-interviews isiru mis-segretarju permanenti prinċipali u żewġ segretarji permanenti oħra, però magħhom ikun hemm ukoll iċ-chairman tal-Air Malta li kulħadd jaf min hu, li jkun fuq il-bord tal-għażla għal dan il-personnel. Meta mbagħad tressaq każ għand il-Public Service Commission, quddiem l-Ombudsman jew fil-qorti, jgħidulek li ma tistax tingħata informazzjoni minħabba d-Data Protection Act, kif qal il-Prim Ministru.

Dan l-aħħar kelli każ ta’ persuna li staqsiet bħalma għamilt jien dwar il-kwalifiki ta’ persuna oħra li ntgħażlet minflokha u qalulha l-istess, li m’għandhiex dritt tkun taf dawn l-affarijiet għax skont id-Data Protection Act m’hemmx distinzjoni bejn id-data personali u d-data professjonali.  Aħna nemmnu li t-trasparenza hija fattur importanti għall-meritokrazija u li meritokrazija hija mportanti għad-demokrazija. Meta aħna nitolbu ċerta informazzjoni li hija bbażata fuq it-trasparenza, il-meritokrazija u demokrazija, din ma tingħatalniex minħabba d-Data Protection Act. Allura kemm tagħmel sens li tkun taf li persuna daħlet għal ċerta kariga, ma jkollhiex kwalifiki u esperjenza daqshekk, imma ma tkunx tista’ tingħata nformazzjoni formali dwarha sabiex tkun tista’ tagħmel il-complaint li saret inġustizzja miegħek!  

Dik hija s-sitwazzjoni li qed ikollhom jiffaċċjaw ħafna nies fiċ-Ċivil!  U għal din ir-raġuni qed isibu posthom nies f’pożizzjonijiet li ma jixirqilhomx u lanqas jimmeritahom li jkunu fihom. Barra minn  hekk ħadd ma jista’ jingħata sodisfazzjon dwarhom, lanqas membru parlamentari meta jistaqsi dwar persuni li jaħdmu fis-segretarjat tal-Prim Ministru u li kważi qegħdin imexxu ċ-Ċivil huma.  Daqshekk hija t-trasparenza, il-meritokrazija u d-demokrazija li jimxi biha dan il-pajjiż!  Naraw ukoll li l-politika tinħass anke fl-għażla ta’ ċerti segretarji permanenti li wħud minnhom fallew fil-ħidma tagħhom u minflok inbidlu ma’ oħrajn li kienu kapaċi jagħmlu x-xogħol intbagħtu jimlew postijiet maħluqa apposta għalihom biex jitħallew bl-istess salarju għax jafu lil min għandhom ikellmu u minn fejn għandhom jgħaddu.  

Fil-kuntest ta’ dan kollu, il-kobba tal-burokrazija dejjem titħabbel u tiżdied, iċ-ċentralizzazzjoni dejjem issir aktar akuta bil-konsegwenza li d-deċiżjonijiet idumu ma jittieħdu u naturalment mbagħad tinqered kull inizjattiva li jista’ jkun hemm. Nerġa’ ngħid li biżżejjed wieħed iħares lejn l-Uffiċċju tal-Prim Ministru, biżżejjed jitkellem ma’ imprendituri li jmissu maċ-Ċivil li mill-esperjenzi li kellhom jgħidulek li l-burokrazija ħonqitilhom kull inizjattiva li seta’ kellhom. Mhux hekk  biss, talli n-nies li ġew mibgħuta mill-World Economic Forum biex jistudjaw is-sitwazzjoni ta’ pajjiżna qalu li fost affarijiet oħra, bħall-aċċess għall-finanzjament, waħda mill-aktar affarijiet li żżomm il-kompetittività lura hija l-ineffiċjenza u l-burokrazija żejda li għandna fiċ-ċivil Malti. Jiġifieri an inefficient government bureaucracy hija l-aktar ħaġa li qed iżżommna lura milli nkunu kompetittivi, Sur President.  

Għalhekk jien bdejt bil-background tat-tgerfix li hemm fil-livelli għolja taċ-Ċivil, u dan ma jeżistix fl-uffiċjali permanenti kollha. Hemm taħwid bejn partit u gvern, hemm impożizzjoni min-nies li lanqas biss huma kwalifikati u meta nistaqsu dwar il-kwalifiki tagħhom, ma jgħiduhomniex.  U x’ikun ir-riżultat?  Ir-riżultat huwa din l-ineffiċjenza li għandna! Nerġa’ ngħid li din il-kritika mhijiex qed issir biss min-naħa tal-Oppożizzjoni jew min-nies li jmissu maċ-Ċivil, imma hemm organizzazzjonijiet dinjin li qegħdin jagħtuna dan iċ-ċertifikat ta’ ineffiċjenza. Jiena naf li l-Prim Ministru se jgħid li qed isiru tħejjijiet biex ikun hemm deċentralizzazzjoni għall-ħatriet u li s-segretarji permanenti se jkollhom aktar say fihom, imma dawn l-affarijiet il-Prim Ministru jsemmihom kull sena.  

Insemmi l-fatt li l-approvazzjoni biex isiru ħatriet se tibqa’ ċentralizzata f’Kastilja u allura essenzjalment mhux il-burokrazija se tonqos imma se jiġi shifted fuq min jagħmel ix-xogħol tal-proċess. Ngħid ukoll li jekk se nkomplu fuq l-istess eżempju, irridu noqogħdu b’għajnejna miftuħin dwar lil min se jaħtru s-segretarji permanenti li għamel dan il-gvern.  F’ċerti każi lanqas ikun biżżejjed li wieħed ikun jissapportja lill-Partit Nazzjonalista iżda jrid ikun verament minn ta’ ġewwa. Nerġa’ ngħid li fost dawn in-nies hemm minnhom li lanqas nafu xi kwalifiki għandhom.  Insemmi xi ħaġa wkoll fuq l-ITSL u kif il-ħaddiema mhumiex qegħdin jingħataw xogħol li jafu jagħmlu.  Naturalment m’hemmx vapuri fuq xiex jaħdmu imma għall-inqas dawn għandhom jingħataw xogħol relatat ma’ dak li jafu jagħmlu. Il-kap tal-ITSL li ntgħażel hu magħruf għall-kulur politiku tiegħu.  Meta jsiru affarijiet bħal dawn, ma tantx tista’ tistenna riżultati tajbin.  

Xtaqt insemmi wkoll bosta każijiet ta’ diskriminazzjoni politika fuq il-post tax-xogħol, li meta jkun il-waqt nippreżentawhom, kif ukoll l-impjieg ta’ konsulenti li jekk ikunu ġejjin minn familja tal-Partit Nazzjonalista jispiċċaw minn mal-gvern biex imbagħad ikomplu bħala konsulenti.  Il-Prim Ministru qalilna li ma żiedx ħaddiema mal-gvern imma ma qalilniex kemm ħatar konsulenti u kemm żdiedu nies mal-bosta awtoritajiet.  Jiġifieri strictly speaking hu kien teknikament korrett, però ma kienx qed jitkellem fuq konsulenti jew ħaddiema mal-awtoritajiet. U jien nistaqsi: Kemm saru direct appointments mingħajr selection process fiċ-Ċivil u kemm saru direct appointments wara s-selection process imma ġew appuntati uffiċjali li ma kenux applikaw jew applikaw tard?  Dawn huma kollha affarijiet li qegħdin jiġru bħalissa.  Nistaqsi wkoll f’liema karigi ġew appuntati dawn. Nistaqsi kemm saru direct appointments fuq l-għażla ta’ kapijiet fl-entitajiet tal-gvern u x’kienu l-kriterji tal-għażla tagħhom.  

In-numru ta’ impjegati mal-gvern għandu jinkludi nies bi kwalunkwe kondizzjonijiet u kuntratti għax qegħdin taparsi nnaqqsu n-numru ta’ nies minn maċ-Ċivil biex imbagħad indaħħlu lil min irridu b’kondizzjonijiet mistura wara xi kuntratt a skapitu tan-nies taċ-Ċivil.  U dawn in-nies ma ngħodduhomx li qegħdin fiċ-Ċivil imma qegħdin jitħallsu mill-gvern. Dawn ilna s-snin insemmuhom! Kellna ħafna kummissjonijiet u aġenziji biex idaħħlu nies li ried idaħħal il-gvern biex jagħmlu l-istess xogħol li kien isir miċ-Ċivil. Dawn ingħataw salarji u kondizzjonijiet ferm aħjar minn taċ-Ċivil u issa qegħdin f’section għalihom u allura ma jgħoddux man-nies taċ-Ċivil.  

Għalhekk il-Prim Ministru jgħidilna li mhux qiegħed iżid nies maċ-Ċivil.  Issa qegħdin inkunu kreattivi aktar u noħolqu mezzi oħra biex naqdu lil min jidhrilna! Il-kollega tiegħi l-Onor. Karmenu Vella semma l-MTA, per eżempju, fejn oriġinarjament suppost kien hemm 60 impjegat fiha u llum dawn qabżu l-100 ruħ.  Għaldaqstant il-flus qegħdin iktar imorru għall-amministrazzjoni minflok għall-iskop li għaliha ġiet imwaqqfa din l-awtorità. Ħafna drabi l-awtoritajiet qegħdin isiru a means in themselves minflok a means to an end, jiġifieri jsiru xi ħaġa fihom infushom fejn qegħdin jaħdmu for their survival aktar milli biex iwettqu l-iskop li għalihom kienu maħluqin.  

Irrid insemmi każ ta’ skandlu li sar fl-1971 fis-servizz pubbliku. L-aktar li skandalizzani huwa l-fatt li l-gvern ma kkundannax dan l-aġir.  Qed nirreferi għall-każ ta’ tradiment u ta’ spjunaġġ fejn persuna li kienet taħdem fl-ambaxxata Maltija fil-Libja bdiet tagħti informazzjoni u fatti lill-gvern Ingliż waqt li l-gvern Malti kien għaddej b’diskussjonijiet mal-Libja ħalli jara kif din tista’ tgħin lil Malta u fl-istess ħin kien għaddej b’diskussjonijiet mal-Ingliżi ukoll. Dak li rrivela s-Sur Ives De Barro fix-xogħol li kellu bħala rappreżentant kien serju ħafna, speċjalment fl-isfond li l-Ingliżi kellhom kull interess isiru jafu x’qed jgħidu u joffru l-Libjani lil Malta. U s-Sur De Barro lill-Ingliżi kien qiegħed jgħidilhom x’qed jgħidu u x’inhuma joffru l-Libjani lil Malta.  B’hekk is-Sur De Barro kien qed jgħin lill-Ingliżi jissettjaw il-pożizzjoni tagħhom lejn il-Gvern Malti meta dan jiġi biex jiddiskutu magħhom.  Din hija xi ħaġa tassew tal-mistħija, Sur President!  Dan kien qed jarma lill-Ingliżi bl-informazzjoni biex meta dawn imbagħad ikollhom diskussjonijiet mal-Gvern Malti jkunu ppreparati b’din l-informazzjoni.  Għalhekk nistaqsi:  Min qed imexxih liċ-Ċivil ta’ Malta?  
Meta nqalgħet din il-kwestjoni u sar ir-rapport, is-Sinjura Pirotta, segretarju permanenti fil-Ministeru tal-Affarijiet Barranin, qalet li s-Sur De Barro kien qiegħed jagħti opinjoni minflok ikkundannaw l-aġir tiegħu.  Illum dan l-individwu għandu 75 sena u ma nafx wieħed x’jista’ jagħmillu. Imma kont nippretendi li l-gvern jikkundanna dan l-aġir u mhux jgħid li dan l-uffiċjal kien qiegħed jagħti opinjoni.  Lis-segretarja permanenti nsaqsiha jekk dawn kenux opinjonijiet.  Jiena se npoġġi fuq il-Mejda tal-Kamra dokumenti illi ħarġu mill-Public Records Office - dawn ikunu sigrieti imma wara 30 sena nkunu nistgħu narawhom – sabiex ikunu on record. 

Min irid jista’ jkollu aċċess għalihom, u jekk ikun hawn xi ħadd qed jagħmel riċerka fuq is-serjetà tal-Foreign Office tagħna jkun jista’ jara b’għajnejh illi s-Sur De Barro lill-Ingliżi mhux opinjoni kien qed jagħtihom, imma fatti!  Jiena se naqlibhom għall-Malti ħalli taraw x’pastażata ta’ Foreign Office għandna meta jiġu jgħidulek li kien qiegħed jagħti opinjoni!  Dan huwa veru każ ta’ kif tal-Partit Nazzjonalista take care of their own! Xi ħaġa li ġrat fl-1971 lanqas huma kapaċi jammettuha u jikkundannawha!  Hawnhekk għandek iswed fuq l-abjad, għandek dokumenti ċari li qed jikkwotaw x’qal is-Sur De Barro, u mbagħad is-segretarju permanenti tal-Foreign Office tiġi tgħid li dik kienet opinjoni!  Ejja naraw kemm hija opinjoni, Sur President.  

Per eżempju, fl-14 ta’ Ottubru, 1971, meta Mr R.F. Sharp tal-Ambaxxata Ingliża kien qiegħed jitkellem dwar informazzjoni li għaddielu s-Sur De Barro – jien se naqilbu għall-Malti avolja d-dokumenti qegħdin bl-Ingliż – qal hekk:  

“Is-Sur De Barro qalli lbieraħ li wieħed mill-ewwel xogħlijiet tiegħu meta sar Chargé d’Affaires kien li jitlob intervista lill-Maġġur Jalloud fi sforz biex jagħfas lil-Libjani biex iħallsu l-bqija tas-somma ta’ Lm250,000 li wiegħdu lil Malta f’Lulju. Is-Sur De Barro qal li s’issa kienu għamlu żewġ ħlasijiet biss ta’ Lm70,000 u ta’ Lm18,000.  Qal li l-ħlasijiet saru fuq bażi ta’ bank to bank.”  

Din opinjoni, Sur President? U mela tiġi s-segretarju permanenti tal-Foreign Office tgħid li dan kien qiegħed jitkellem fuq opinjoni!  Dan qed jgħidilhom li l-ħlasijiet saru fuq bażi ta’ bank to bank!  X’opinjoni hi din!

Imbagħad hemm rapport ieħor li jgħid hekk:  

“Ix-Chargé d’Affaires Malti jindika li l-Libjani kienu mħassbin minħabba l-faċilitajiet Brittaniċi f’Malta għax kienu jikkonsidrawhom bażi tan-NATO.”.  

Din mhijiex opinjoni, Sur President!  Dan huwa fatt ieħor.  Imbagħad is-Sur Hannan, persuna oħra mill-Ambaxxata Ingliża, qal hekk:

“Fit-22 ta’ Novembru ltqajt fit-triq mas-Sur De Barro tal-Ambaxxata Maltija u staqsejtu kif marru l-aħħar taħdidiet bejn id-delegazzjoni Maltija u l-Libjani.”.  

Dan qed jistaqsih kif marru t-taħdidiet, Sur President. Jiġifieri din mhijiex opinjoni!

“De Barro qal li d-diskussjonijiet damu biss tlett ijiem.  L-ewwel laqgħa kienet fil-15 ta’ Novembru u tnejn mil-laqgħat kienu utli għall-aċċess tal-kuntratturi Maltin fis-suq Libjan.”. 

Opinjoni tajba din!  Dawn fatti konkreti!  

“De Barro qal li l-Libjani wrew li ma kenux lesti li jiċċaqilqu mill-kondizzjonijiet normali tal-kuntratt biex jagħtu preferenza lill-Maltin.  De Barro tani x’nifhem li safejn kien jaf hu, kwestjonijiet politiċi ma kenux diskussi waqt dawn it-taħdidiet.”.  

Tajba u taħraq din! Tajjeb li l-Ingliżi jkollhom din l-informazzjoni u jkunu jafu jekk sarux diskussjonijiet politiċi jew le waqt dawn it-taħdidiet u xi ftiehmu għall-kuntratturi u għall-aċċess biex meta mbagħad il-Gvern Malti jmur jiddiskuti mal-Ingliżi jkollu din l-informazzjoni kollha! Għalhekk ngħid li hija tal-mistħija l-Foreign Office. Nerġa’ ngħid li għadda ż-żmien u kollox, imma mhux sew li l-gvern ma jikkundannax dawn l-affarijiet.  Donnu xejn ma jagħmel ħażin dan il-gvern, Sur President!  Tista’ mhux tikkritikah għax xejn ma jammetti!  Mhux se jgħidlek li hemmhekk kien sar żball u li se jikkundanna dak l-aġir!  U dan kien fi żmien meta Malta kienet qed titlob għajnuna finanzjarja lil-Libya u xorta jibqgħu jgħidu li qisu ma sar xejn!  

U issa la qegħdin insemmu l-mod ta’ kif kienu jintgħażlu n-nies, irridu nsemmu li s-Sinjura Pirotta kienet kunsilliera tal-PN f’xi kunsill lokali! Din ippruvat tagħti l-impressjoni li dak li ħareġ mill-Public Records Office ma tantx jiswa, però fl-istess waqt ammettiet li s-Sur De Barro ta informazzjoni sensittiva lill-gvern Ingliż fuq affarijiet kunfidenzjali bejn Malta u l-Libya.  Din tikkonkludi biss mir-rapport tagħha illi r-rivelazzjoni ta’ din l-informazzjoni kienet sfortunata. Din mhux sfortunata imma kundannabbli!  U l-gvern għandu jitlob skuża fuq dan l-aġir!  Imma she took it lightly u qalet li dan m’għamel xejn ħażin u li kien qiegħed jagħti biss opinjoni!  U ladarba qed jintqal hekk, se npoġġi l-evidenza ta’ dan it-tradiment, ta’ dan l-ispjunaġġ minn uffiċjal Nazzjonalista fiċ-Ċivil Malti, fuq il-Mejda tal-Kamra. Għalkemm il-Gvern Nazzjonalista qed jgħid li dan l-uffiċjal m’għamel xejn, naħseb li kull ċittadin serju Malti jirrikonoxxi dan bħala każ serju.

Xtaqt ngħid xi ħaġa dwar il-Whistleblower Act u dwar il-wegħda elettorali Nru. 258, fejn fil-programm elettorali tiegħu l-Partit Nazzjonalista kien wiegħed illi n-nies fuq il-bordijiet tal-gvern se jiġu appuntati b’sejħa għall-applikazzjonijiet. Issa għadda biżżejjed żmien biex titwettaq din il-wegħda, imma jidher li mhijiex se titwettaq.  Again, dan jorbot ma’ dak li kont qed ngħid fil-bidu, li biex timxi ’l quddiem u biex tintgħażel f’dan il-qafas tas-settur pubbliku u ta’ bordijiet, l-iktar kwalifika importanti hija li tkun tappartjeni lill-Partit Nazzjonalista.  Peress li jekk toħroġ is-sejħa għall-applikazzjonijiet jista’ jkun hemm iċ-ċans li jiżloq xi ħadd li ma jkunx ta’ dak it-twemmin, il-wegħda 258 baqgħet ma twettqitx.  Qegħdin nitkellmu ukoll fuq il-ħtieġa ta’ Whistleblower Act li ilna nitkellmu fuqha.  Fil-fatt meta l-Gvern Nazzjonalista kien ressaq il-liġi għall-amministrazzjoni pubblika kien qal li qed jagħmel biżżejjed biex jagħti protezzjoni lil min  jikxef xi atti ta’ korruzzjoni, però dan ma kienx il-fatt.  Tant hu hekk li issa anke l-gvern Nazzjonalista – u nieħdu gost – qed jitkellem fuq il-ħtieġa li ssir Whistleblower Act bis-serjetà. Jiena nħeġġeġ lill-gvern biex jieħu din il-liġi verament bis-serjetà. 

Din qed ssir fi sfond ukoll fejn qegħdin naraw awtoritajiet regolatorji mingħajr direzzjoni ċara u anke dikjarazzjonijiet ta’ ministru li se jitwaqqfu awdituri biex jiġi skrutinat l-operat ta’ dawn l-awtoritajiet. Però mbagħad, min-naħa l-oħra, naraw awdituri li jitkellmu li jiġu mċanfrin pubblikament jew injorati. Dan ġara fil-każ tal-awditur tal-MEPA. Per eżempju, dan l-aħħar kellna l-każ tal-kaptan tal-Gozo Channel li għax kixef il-korruzzjoni, dan spiċċa l-baħar. Fuq naħa nitkellmu fuq Whistleblower Act  u min-naħa l-oħra min jiftaħ ħalqu jaqlagħha! Kellna każijiet oħra qabel bħal ta’ Gauci Borda. Dan kollu juri biċ-ċar li għandna gvern li għejja, gvern li tant għodos li l-korruzzjoni saret parti mid-day-to-day running tiegħu! Meta titkellem man-nies li qegħdin jaħdmu fiċ-Ċivil jgħidulek li lanqas biss jagħtu kas li qegħdin jagħmlu dawn l-affarijiet, għax tant saret parti naturali tagħhom li xejn ma sar xejn! 
Mr Chairman, nagħlaq billi nitlob il-permess biex inpoġġi xi dokumenti fuq il-mejda tal-Kamra. 

THE DEPUTY CHAIRMAN:  Hawn permess?  (Onor. Membri:  Iva)  

Il-permess ingħata.

ONOR. HELENA DALLI:  Mr Chairman, inpoġġi fuq il-Mejda tal-Kamra:

Kopja ta’ żewġ dokumenti tal-Gvern Ingliż bin-numru tar-referenza FC09/1424 96665 u bid-dati tal-14 ta’ Ottubru u t-23 ta’ Novembru 1971 dwar il-relazzjonijiet bejn Malta u l-Libja u l-każ tas-Sur de Barro.  

THE DEPUTY CHAIRMAN:  Aktar rimarki?  L-Onor. Stefan Buontempo.

ONOR. STEFAN BUONTEMPO:  Sur President, aħna li norqdu u nqumu ta’ kuljum fil-politika nagħmlu dan għax finalment irridu nservu lin-nazzjon tagħna, lill-komunità tagħna, lis-setturi kollha tal-komunità, lis-settur kummerċjali, l-għaqdiet volontarji, familji ta’ kull tip, lill-anzjani, liż-żgħażagħ, lix-xebbiet u l-ġuvintur, nies fir-reliġjon u nies bla reliġjon, nies attivi u nies passivi, in-nies li huma ottimisti, nies li huma pożittivi, imma wkoll irridu nservu lil nies li huma negattivi.  Aħna qegħdin hawnhekk fil-politika biex inservu lil kulħadd, iżda jeħtieġ li minn żmien għal żmien nieqfu u neżaminaw lilna nfusna biex naraw kif fil-verità qegħdin inservu lil pajjiżna.  

Żmien il-budget hu opportunità tajba sabiex flimkien naraw kif qed jirnexxielna nservu l-komunitajiet tagħna. Li sservi ħafna drabi jfisser proċess ta’ bidla li hu wieħed kontinwu daqskemm hu neċessarju. Dak li hu importanti f’demokrazija moderna huwa li kull bidla għandha żżomm quddiem għajnejha l-benefiċċji li għandha tħalli lill-komunitajiet u lin-nazzjon fl-interess tal-ġid komuni. Għalhekk kull bidla għandha ssir b’mod raġunat u f’qafas ta’ politika ċara li tħares ukoll lejn l-applikazzjoni trasparenti u effettiva. Fuq kollox l-ebda bidla m’għandha ssir fi spirtu popolist minn gvern li jinteressah aktar il-vantaġġ politiku li jista’ jinkiseb. 

F’dan il-kuntest illum jien se nkun qiegħed nevalwa l-ħidma ta’ dan il-parlament fl-interess tal-kunsilli lokali u kemm din qed tkun waħda ta’ ġid għall-Maltin u l-Għawdxin kollha. Neżaminaw kemm il-proċess ta’ tibdil u tiġdid qed isir b’mod raġunat u f’qafas ta’ politika ċara li tħares ukoll l-applikazzjoni trasparenti u effettiva.  Minn dak li qed jiġi preżentat fl-estimi se nkun qed inħares lejn tliet oqsma. L-ewwel wieħed ikun il-vot finanzjarju fid-dawl tar-riformi li saru matul din is-sena, jiġifieri jekk il-gvern ċentrali hux qed jagħti flus biżżejjed lill-kunsilli lokali biex ikunu jistgħu tabilħaqq jaqdu l-funzjonijiet tagħhom fl-interess ta’ kull resident u fl-interess ta’ kull membru tal-komunità.  It-tieni se nħares lejn il-proposta ta’ skema li taħseb biex isir investiment fit-toroq tagħna, xi ħaġa li żgur hi mixtieqa minna lkoll.  It-tielet se nħares lejn l-impenn tal-gvern ċentrali li jsaħħaħ l-organizzazzjoni tiegħu biex ikun jista’ tabilħaqq isostni lill-kunsilli lokali kemm fuq bażi organizzattiva kif ukoll teknika.  Se nibda mill-aħħar tnejn, u dawn se norbothom flimkien. 

Sur President, kulħadd huwa konxju tal-problemi fil-kwalità tat-toroq tagħna u kif il-gvern ma sabx tarf ta’ kif jista’ jagħti lil pajjiżna nisġa ta’ toroq li jixirqu lil pajjiż membru fl-Unjoni Ewropea fis-seklu 21. Investiment fl-infrastruttura li jinkludi toroq huwa bżonn biex Malta tista’ ttejjeb il-prospetti għat-tkabbir ekonomiku. Jeħtieġ li jkollna infrastruttura li tkun kemm effettiva kif ukoll effiċjenti. Sal-lum għadna sew ‘il bogħod milli nilħqu dan il-għan.  Il-pajjiż tagħna jbati minn deficit infrastrutturali, liema deficit iservi ta’ ankra fuq l-iżvilupp ekonomiku tagħna. Għalkemm il-gvern ċentrali jidher li mhux lest jiddiskuti dan id-deficit b’mod miftuħ, l-effetti tad-deficit infrastrutturali jinħassu minn kulħadd, u dan mhux biss jaffettwa l-ħajja tagħna ta’ kuljum iżda wkoll il-kapaċitajiet kummerċjali Maltin, speċjalment f’dan iż-żmien ta’ sfidi partikolari.  Id-deficit infrastrutturali jinħass f’ħafna aspetti.
Għandna l-ineffiċjenzi fil-provvista tal-enerġija, problemi ta’ drenaġġ, nuqqas ta’ riżorsi u sediment qawwi ta’ burokrazija, prattiċi antikwati jew ħżiena li qegħdin jikkawżaw kwalità ta’ arja ħażina b’detriment għall-kwalità tal-ħajja, problemi tal-għargħar u nuqqas ta’ servizzi ta’ kwalità tul il-kosta tagħna. Għandna wkoll sfidi kontinwi fis-sistema tat-trasport, l-isfida għall-pensjonanti u għall-anzjani li llum wasslet għall-problema ta’ iżolament u l-problema ta’ storbju ta’ kull tip. Għandna wkoll ineffiċjenzi fit-traffic management u problemi anċillari bħal dawk tal-parking u speed cameras. Għandna gvern li qed ikaxkar saqajh fuq ir-riforma tal-gwardjani lokali li tant hi importanti fil-kuntest ta’ dan l-eżerċizzju ta’ stima finanzjarja u wkoll fl-immaniġġjar bis-sulluzzu tal-iskart. Dawn huma ftit minn ħafna problemi li qegħdin jaffettwaw negattivament il-komunitajiet Maltin u Għawdxin. 

Jidher ċar, Sur President,  li hemm distakk kbir bejn wegħdi u azzjoni. Dan għaliex?  Biex infittxu risposta se nagħti ħarsa lejn waħda minn dawn l-isfidi li ma semmejtx, il-kwalità tat-toroq tagħna. Investiment fit-toroq tagħna jitlob ippjanar u kordinament bejn kulmin hu involut, jiġifieri d-dipartimenti tal-gvern, awtoritajiet governattivi, il-kunsilli lokali u s-settur privat. Jitlob ukoll applikazzjoni tal-pjan b’mod kordinat li jimmira għat-tlestija fil-ħin. Jitlob ukoll integrazzjoni f’qafas lokali u nazzjonali u manteniment ta’ kull proġett li jkun tlesta. Dan għandu jsir bħala parti min-nisġa ta’ investiment komuni li jinkludi kemm lill-gvern ċentrali kif ukoll lill-gvern lokali fejn jittieħdu konsiderazzjonijiet soċjali, ambjentali u ekonomiċi. 

Dan huwa xogħol li jeħtieġ li jsir qabel ma finalment il-gvern ikun jaf x’se jonfoq. Mela dan huwa xogħol preparatorju li l-parti kbira tiegħu trid issir ferm qabel ma jitressaq il-vot fl-estimi u li għandu jinvolvi bis-sħiħ il-kunsilli lokali.  Iżda llum niġu għall-estimi tas-sena 2010 u nsibu li l-gvern se jaħdem biex b’koperazzjoni mal-kunsilli lokali jinħarġu numru ta’ sejħiet għall-offerti għall-bini ta’ għadd ta’ toroq fl-irħula u fl-ibliet permezz ta’ public private partnership fejn il-gvern qed jalloka €1 miljun fis-sena taħt il-fondi speċjali għall-kunsilli lokali. Imbagħad dawk il-kunsilli li jiddeċiedu li jipparteċipaw iridu joħorġu nofs l-ispiża. Mela dan jagħti x’jifhem li għas-sena li ġejja l-gvern ċentrali suppost li qiegħed f’pożizzjoni li jimplimenta dan il-public private partnership li wieħed jista’ jgħid li hi inizjattiva interessanti daqskemm hi waħda wkoll komplikata.  

Hawnhekk jiena nistaqsi: Fejn qiegħda l-interazzjoni tant bżonnjuża bejn il-partijiet involuti? Fejn qiegħed l-ippjanar li jwassal għall-applikazzjoni ta’ proġett b’mod kordinat u li jimmira għal tlestija fil-ħin?  Applikazzjoni għandha ssir b’mod integrat f’qafas lokali nazzjonali li jiffoka wkoll fuq il-manteniment ta’ kull proġett li jkun tlesta.  Għandha ssir f’qafas ta’ investiment komuni li jinkludi kemm lill-gvern ċentrali kif ukoll lill-gvern lokali b’konsiderazzjonijiet soċjali, ambjentali u ekonomiċi. Jien insegwi kontinwament il-ħidma tal-kunsilli lokali, però matul din l-aħħar sena ma ltqajt mal-ebda ħidma preparatorja għall-implimentazzjoni tal-public private partnership fil-bini tat-toroq tagħna.  

Ma ltqajtx ma’ sindku, viċi-sindku jew kunsillier wieħed Laburist jew    Nazzjonalist li qalli bil-ħidma u l-involviment tal-kunsill tiegħu jew tagħha f’dan is-sens, jew li hu konxju mid-dettall tant importanti marbut ma’ din l-iskema. Anzi kien hemm min qalli li m’għandux idea kif din l-iskema se tolqot il-pjanijiet diġà mfassla ta’ xi kunsilli lokali vis-â-vis t-toroq. Dan f’kuntest li l-gvern iddedika vot ta’ €1 miljun biex dan il-proċess jibda minn Jannar li ġej, jiġifieri ftit tal-ġimgħat oħra. Dan juri biċ-ċar il-mod dilettantesk li bih jimxi dan il-gvern. Nazzarda ngħid li din hija r-raġuni għaliex il-pajjiż tagħna qed isofri minn deficit importanti fl-infrastruttura tagħna.  

Sur President, din il-miżura nofs leħja qed tqanqal tal-inqas żewġ osservazzjonijiet importanti. L-ewwel waħda hi li jidher li din l-inizjattiva qed toħloq konfużjoni bejn ir-responsabbiltajiet tal-gvern ċentrali u dawk tal-gvern lokali. Ir-responsabbiltajiet li llum huma xi ftit jew wisq ċari jidher li issa qegħdin jintefgħu fi sħaba biex wieħed ma jkunx jista’ jiddetermina iktar ta’ min hi r-responsabbiltà tal-bini tat-toroq li llum hi dik tal-gvern ċentrali. It-tieni hemm mistoqsijiet ukoll dwar kif din l-iskema tinkwadra fil-parametri l-ġodda li fihom gvern lokali jista’ jorbot lilu nnifsu għal self fit-tul. Jekk il-kunsilli lokali se jkollhom nofs ir-responsabbiltà, jiena nistaqsi: Fejn qiegħed sehem il-kunsilli biex jistgħu jaqsmu fil-proċess sabiex id-deċiżjonijiet ta’ investiment li jittieħdu jkunu deċiżjonijiet kemm kompetenti kif ukoll effettivi fl-interess ta’ kull lokalità fiċ-ċirkostanzi uniċi tagħha?  

Sur President, għandna naħdmu f’sens ta’ kollaborazzjoni biex din l-inizjattiva li għandha potenzjal ma tispiċċax xi eżempju ieħor ta’ kif il-gvern ċentrali jieħu deċiżjonijiet fil-qasam infrastrutturali billi ta’ malajr jiddisinja struttura u jipprova japplikaha nofsha nejja bla ma jkun ippreparat, bla ma jkun ikkordinat u bla ma jqis ir-riżultat u l-benefiċċju għall-komunitajiet tagħna. Dan il-pajjiż ma jaffordjax tmexxija nieqsa minn għarfien bażiku ta’ kif għandhom jiġu implimentati proġetti fl-interess ta’ kulħadd. L-akbar falliment fl-operat tal-gvern hu n-nuqqas li jġib jaħdmu flimkien tant u tant riżorsi Maltin li kollha, b’mod individwali, igawdu minn kapaċitajiet kbar. Jiena nagħmel appell lill-gvern, u dan qed nagħmlu minn qalb ta’ Malti kburi, biex jagħti kas ta’ din ir-realtà jekk tassew jixtieq l-aħjar għal pajjiżna.  

Issa niġu għad-domanda dwar kemm il-gvern ċentrali jew il-gvern tal-Partit Nazzjonalista qed jgħaddi flus iżjed lill-kunsilli lokali biex ikunu jistgħu tabilħaqq jaqdu l-funzjonijiet ġodda tagħhom fl-interess ta’ kull membru tal-komunità. Għas-sena 2009 il-gvern ċentrali, jiġifieri l-gvern tal-partit Nazzjonalista, kien għadda vot ta’ €31 miljun jew medja ta’ inqas minn €0.5 miljun għal kull kunsill. Dan biex il-kunsilli lokali jkunu jistgħu jżommu l-uffiċini tagħhom, iżommu l-indafa fit-toroq, jiġbru l-iskart domestiku, jagħmlu mantiment meħtieġ fit-toroq, minbarra inizjattiva oħra li għal xi wħud minnhom, biex inkun qed ngħid kollox, hemm flus li ma jaqgħux taħt dan il-vot bħall-fondi tal-urban improvement fund jew programmi oħra tal-Unjoni Ewropea.  

Wara li fl-aħħar sena l-gvern ċentrali għadda numru ta’ responsabilitajiet lill-kunsilli lokali, issa ġejna għall-vot ta’ flus u nsibu li l-gvern qed jivvota s-somma ta’ €31.5 miljuni, jiġifieri żieda ta’ €0.5 miljun jew circa medja ta’ €7,000 għal kull kunsill. Biex inkunu iżjed ċari din hija medja ta’ €8 kuljum għal kull kunsill lokali. Minn dawn irid jitnaqqas l-ammont ivvutat għall-proġett ta’ toroq li diġà tkellimna dwaru.  Imma biex nagħtu l-benefiċċju tad-dubju lill-gvern ċentrali, jidher li l-vot għall-ħidma ordinarja tal-kunsilli baqa’, fl-aħjar ipotesi, kif kien is-sena l-oħra minkejja l-fatt li għal din is-sena l-ħidma tal-kunsilli lokali tinkludi dawn ir-responsabbiltajiet ġodda. Imma issa ejjew naraw xi wħud  mill-ħafna responsabbiltajiet ġodda li għandhom il-kunsilli lokali.  

Sur President, l-ewwel nett dawn se jsiru one stop shop fejn kull membru tal-komunità jista’ jmur mhux biss biex iressaq ilment iżda wkoll bi bżonnijiet relatati direttament ma’ funzjonijiet li huma fil-kompetenza tad-dipartimenti u entitajiet governattivi.  Dan huwa tragward fantastiku daqskemm kemm hu ambizzjuż. Il-gvern ċentrali se jsaħħaħ ukoll ir-rwol tas-segretarju eżekuttiv u se jagħmel reviżjoni fl-istruttura tad-Dipartiment tal-Gvern Lokali. Aħna nemmnu li din ir-reviżjoni hija ferm importanti jekk irridu li l-ħidma tal-kunsilli tabilħaqq titjieb. Se jintroduċi wkoll sistema ta’ taħriġ kontinwu. Il-gvern se jara wkoll li l-kunsilli jaħdmu mill-qrib mal-komunitajiet kummerċjali, jara li l-kunsilli jintroduċu servizzi ġodda ta’ e-government, jara li kull kunsill lokali jfassal strateġija li twassal għal-lokalitajiet sostenibbli, jara li l-kunsilli jħarsu t-tradizzjonijiet u folklor lokali, jieħdu ħsieb il-wirt storiku u kulturali u jagħtu spazju għall-ħiliet artistiċi tal-komunità. 

Barra minn hekk se jkollhom il-funzjoni li jagħmlu l-aħjar użu mill-faċilitajiet li għandhom l-iskejjel, jaraw li l-kunċett tal-life long learning ikun implimentat fil-lokalitajiet u jaraw li jissaħħaħ il-kunċett ta’ libreriji lokali. Il-kunsilli lokali jridu wkoll jifirxu l-ħidma fil-qasam soċjali fil-lokalitajiet, jipprovdu faċilitajiet ta’ childcare fil-lokalitajiet, day centres u night centres fejn ikun hemm bżonn, jorganizzaw attivitajiet sportivi li normalment ma jsirux mill-għaqdiet sportivi fil-lokal u  jagħmlu reviżjoni tas-sistema tal-infurzar lokali biex is-sistema teduka għal aktar ordni. Jekk isir kif imwiegħed, dan kollu se jbiddel radikalment il-ħidma tal-kunsilli.

Se jitwaqqfu wkoll kumitati amministrattivi għall-komunitajiet żgħar. Il-gvern se jagħti għajnuna lill-kunsilli biex dawn ikunu jistgħu jintroduċu bye laws, iżommu pool żgħir ta’ sostituti għal segretarji esekuttivi, jitwaqqfu ħames kumitati reġjonali u jara li l-kunsilli lokali jkollhom il-funzjoni speċifika li jħarsu l-ambjent tal-lokal. Din ħallejtha għall-aħħar apposta għax inħoss li hija waħda mill-aktar importanti fl-interess tar-residenti. Din hija proposta li biex tiġi mplimentata tirrikjedi waħedha riżorsi sostanzjali jekk il-gvern tassew irid li l-kunsilli lokali jkollhom l-awtorità u r-riżorsi biex ikunu jistgħu jagħmlu differenza fl-ambjent.  Sur President, jiena m’iniex qed nikkritika x’sar jew x’ma sarx.  Li qed nagħmel hu li nuri li l-gvern tal-partit Nazzjonalista mhux qed jivvota fondi biżżejjed biex jitwettqu dawk l-inizjattivi  li qbilna dwarhom fl-interess tal-Maltin u l-Għawdxin kollha. Aħna dejjem sħaqna li biex proposta tiġi mplimentata b’mod serju u responsabbli għandhom jiġu mkejla r-riżorsi materjali u umani meħtieġa. B’dan il-mod imbagħad il-gvern ikun jista’ jasal għall-ispiża li jkun hemm bżonn biex jitwettaq kull obbligu li jagħti lill-kunsilli lokali. 

Nitlob ukoll lill-gvern tal-Partit Nazzjonalista li ma jkomplix jitfa’ daħna fuq l-argument tal-infurzar effettiv billi nkomplu nsemmgħu barra l-kuntest sensiela ta’ fondi mill-Unjoni Ewropea bla ma nsemmu valur u skop. M’hemmx dubju li dawn il-fondi huma ta’ għajnuna għall-ħidma tal-kunsilli lokali iżda m’għandniex inpinġuhom ta’ dak li mhumiex u nużawhom bħala mezz ieħor ta’ propaganda. Meta nagħmlu hekk inkunu qegħdin ngħollu l-aspettattiva tar-residenti lil hinn mill-valur attwali. Għandna tabilħaqq inkunu ambizzjużi li jkollna lokalitajiet moderni li jgħollu ‘l fuq l-identità u t-tradizzjonijiet Maltin u Għawdxin. M’għandniex inkunu kuntenti bil-medjokrità. Irrid ngħid li l-Partit Laburista se jibqa’ jaħdem biex il-politika partiġġjana tinżamm ‘il bogħod mill-ħidma tal-kunsilli biex dawn ikunu mezz importanti ta’ għaqda fil-lokalitajiet. Jiddispjaċini nosserva li l-imġiba tal-gvern attwali mhijiex qed taħdem biżżejjed f’dan ir-rigward. Filwaqt li nosserva li l-ħidma ta’ bosta kunsilliera u sindki tal-Partit Nazzjonalista għal din l-għaqda, il-messaġġ li ġej minn fuqhom mhuwiex dejjem inkoraġġanti. Bħala eżempju nieħu l-każ tar-reġjuni. Il-kunċett tar-reġjuni jista’ jkun pożittiv jekk jiġi żviluppat bil-għaqal, iżda jiddispjaċini ngħid li bdejna fuq sieq ħażina, u ħażina bil-kbir. 

Nispera li naqblu li r-rappreżentanza tar-reġjuni għandha b’mod naturali tirrifletti s-saħħa tal-vot popolari. Dan qed ngħidu għax minkejja l-fatt li l-Partit Laburista għandu 59% tal-vot popolari u l-Partit Nazzjonalista għandu biss 41%, il-Partit Nazzjonalista ingħata tmexxija ta’ tliet reġjuni filwaqt li l-Partit Laburista ngħata t-tmexxija ta’ tnejn. Bil-maġġoranza tal-vot popolari l-Partit Laburista jmexxi minoranza ta’ reġjuni! Il-messaġġ li joħroġ minn dan l-aġir hu wieħed ta’ preokkupazzjoni. Il-Partit Laburista ma jixtieqx joħloq kontroversji marbuta mal-kunsilli, iżda jistenna li l-gvern ċentrali juri impenn mhux biss lejn it-trasparenza imma wkoll lejn onestà politika bażika.  

Sur President, aħna nistennew dawk il-mezzi tax-xandir ta’ rieda tajba li josservaw din l-imġiba tal-gvern ċentrali biex l-affarijiet isiru b’aktar responsabbiltà u b’inqas partiġġjaniżmu. Minkejja dan nixtieq xorta waħda ngħaddi messaġġ ta’ tama u kuraġġ.  Nemmen li qatt mhu tard wisq, anzi nappella lill-gvern biex kull tibdil u tiġdid meħtieġ isir b’mod raġunat u f’qafas ta’ politika ċara li tħares ukoll lejn l-applikazzjoni trasparenti u effettiva fl-interess ġenwin ta’ kull komunità u ta’ pajjiżna.  Nappella lill-gvern biex speċjalment fejn jidħlu l-kunsilli lokali jabbanduna l-politika popolista li moħħha fil-voti u dik ċentrista li kollox hu kkontrollat mill-gvern ċentrali u jaħdem biex verament jiżviluppa d-djalogu effettiv bejn il-gvern ċentrali u kull gvern lokali, kull sindku, kull kunsillier u kull kap amministrattiv. Dan biex nindukraw ir-relazzjoni ta’ xogħol li tkun onesta, effettiva, li timmotiva u tkun kreattiva u li twassal għal riżultati li jagħtu mhux biss valur għall-flus ta’ kull taxpayer, iżda wkoll benefiċċju li tassew jinħass mil-lokalitajiet kollha tagħna li jixirqilhom ambjent ferm u ferm aħjar minn dak li għandna tal-lum.  Nirringrazzjak.

THE CHAIRMAN:  Grazzi. Aktar rimarki.  L-Onor. Roderick Galdes.

ONOR. RODERICK GALDES: Sur President, fil-budget issemmiet ukoll organizzazzjoni li nafu l-importanza tagħha għall-ħarsien ambjentali, għall-mod kif timmaniġġja l-iżvilupp f’pajjiżna u għall-mod kif tista’ taffettwa l-kwalità tal-ħajja taċ-ċittadini tagħna. Din l-organizzazzjoni suppost hija pubblika u qiegħda hemmhekk biex tħares l-interessi taċ-ċittadini, però mill-banda l-oħra l-gvern qiegħed jissottometti fil-budget li l-MEPA se tkun self-financed. Dan ifisser li  s-sovvenzjoni li l-gvern kien ilu jagħti għal matul dawn l-aħħar snin lil din l-organizzazzjoni issa se tkun self-financed mill-MEPA innifisha. Li forsi mhux qed jinnota l-gvern huwa li din l-organizzazzjoni sa mill-bidu nett kienet organizzazzjoni tal-poplu u l-flus li ddaħħal mill-ħruġ tal-permessi ma naħsibx li kienet teħodhom hi, iżda kienet tgħaddihom lill-gvern biex jagħmel tajjeb skont is-sovvenzjoni. Li nafu żgur huwa li f’dawn l-aħħar tliet snin is-sovvenzjoni kienet tlaħħaq madwar Lm3 miljuni jew inkella €7 miljuni u llum il-ġurnata, ġaladarba tneħħew mill-budget ta’ din is-sena, dawn iridu jittieħdu mill-flus, mit-taxxi, tal-poplu Malti u Għawdxi. 

Kif se tolqot lill-familji tagħna din il-miżura partikolari? Jiena jkolli ngħid li din il-miżura diġà ttieħdet matul is-sena li għaddiet fil-budget li għadda. Il-gvern din is-sena lanqas kien jaf li neħħa s-sovvenzjoni tal-MEPA, imbagħad meta wasalna f’nofs is-sena finanzjarja bdiet tixgħel il-bozza l-ħamra għax xi ħadd għaref matul is-snin li għaddew għamel kalkoli u qal li fis-sena ta’ qabel l-elezzjoni kienu qegħdin jidħlu ammont ta’ permessi u ta’ applikazzjonijiet, u allura l-MEPA kien se jkollha biżżejjed finanzi biex tkun self-financed. Issa aħna nafu x’jagħmel l-poplu Malti meta tersaq elezzjoni. Kulħadd jipprova japplika ħalli jgħaddilu xi permess. Wara l-elezzjoni dawn l-applikazzjonijiet niżlu drastikament u din l-Awtorità sabet ruħha f’sitwazzjonijiet finanzjarji diffikultużi. Dan għaliex il-permessi li kienu deħlin ma kenux jammontaw għal dak li hemm bżonn biex il-MEPA tkun tista’ timmaniġġja lilha nnifisha mil-lat finanzjarju. U x’ġara? Nafu x’ġara.

F’Marzu li għadda l-management tal-MEPA bħal donnu kien f’paniku enormi għax bilkemm kellu finanzi biex iħallas lis-service providers. Kellna wkoll diċeriji li anke l-ħaddiema setgħu ma jirċevux il-pagi d-dar. U l-Prim Ministru mbagħad waqt l-estimi tal-MEPA nnifishom alloka €6 miljuni aktar għaliex ma kienx għamel il-kalkoli tajbin fil-budget. Illum il-ġurnata ġejna hawnhekk f’dan il-budget – li jien sejjaħtlu l-budget tal-waiting list, għax waiting list fl-isptar, waiting list fil-Housing Authority u wkoll waiting list fil-MEPA f’dak li għandu x’jaqsam ma’ permessi – u l-Prim Ministru qalilna li din id-darba se nneħħu s-sovvenzjoni tal-MEPA. Kollox sew, se nneħħu s-sovvenzjoni tal-MEPA! Jiġifieri qegħdin ngħidu li l-MEPA se tkun self-financed.  Issa din hija aġenzija ambjentali bi staff ta’ madwar 450 persuna u li għandha bżonn aktar riżorsi. Issa ma nafux jekk dawn is-€6 miljun li jrid jiġbor il-gvern mingħand il-poplu humiex se jkunu biżżejjed biex il-MEPA tkun tista’ toħroġ clean f’dak li għandu x’jaqsam mal-aspett finanzjarju. 

Sur President, jekk il-permessi se jogħlew, huwa ovvju li l-applikazzjonijiet se jonqsu.  Jekk għall-compliance kont tħallas Lm5, issa se jkollok tħallas tliet darbiet jew erba’ darbiet aktar biex il-MEPA tagħmel tajjeb għall-ispejjeż li se jkollha. Jekk, per eżempju, biex nibni unit flat qabel konna nħallsu madwar Lm500, illum il-permessi għolew bejn wieħed u ieħor tlieta jew erba’ darbiet aktar u biex inti tagħmel unit ta’ flats jien qed nikkalkula li se jiġu madwar Lm2,000. Finalment dawn min se jħallashom? Se jħallashom iċ-ċittadin! Il-Ministru qalilna li dawn se jħallsuhom l-iżviluppaturi. Kollox sew se jħallsuhom l-iżviluppaturi.  L-iżviluppatur x’jagħmel?  L-iżviluppatur jagħmel kalkoli u dak l-għoli jitfgħu fuq il-prezz finali. Il-prezz finali se tħallsu dik il-koppja żagħżugħa li tkun dieħla għall-ewwel proprjetà, dik il-persuna li forsi tixtieq tixtri xi villeġġjatura, dik il-persuna li forsi tixtieq tagħmel xi xogħol fid-dar tagħha u finalment l-end result nafu fejn se jwassal.  

Jiena jkolli ngħid li din mhi xejn ħlief miżura fiskali.  Minflok il-gvern għamel taxxa jew għolla l-permessi qal: Mela ħalli nneħħi s-sovvenzjoni tal-MEPA u l-flus li ddaħħal mill-applikazzjonijiet il-MEPA imorru fl-istess kont tagħha! U aħna nafu li bħalissa mhumiex biżżejjed. Allura l-gvern qagħad jilgħab bil-kliem u qal li din se tkun self-financed! Dan ifisser li l-permessi se jogħlew, u f’dan il-budget sfortunatament il-gvern ma kellux id-diċenza li jgħid b’mod ċar li se jkun hemm spejjeż akbar għall-familji f’dak li għandu x’jaqsam mal-applikazzjonijiet li se jiġu proċessati f’din l-Awtorità.  

Ir-riżultat ta’ dan kollu jista’ jkun ukoll li għandek ċerti servizzi li toffri l-MEPA li llum huma soċjalment ġusti mil-lat finanzjarju li jistgħu jiġu affettwati wkoll. Illum nafu x’inhuma l-ispejjeż biex, per eżempju, persuna anzjana tagħmel washroom fuq il-bejt.  Biex tagħmel pjanta l-perit joħdilha bejn Lm80 u Lm90 u biex tapplika jeħdulha bejn Lm5 u Lm20. Issa kemm se jiġi jiswa biex tagħmel żvilupp żgħir bħal dan?  Jekk jien irrid nagħmel apertura tal-aluminium se jogħlewli l-ispejjeż b’tali mod li kważi kważi niġi skoraġġit milli napplika! Se jkollna ċerti żviluppi fejn l-ispiża burokratika se tiġi iktar mill-ispiża biex wieħed jagħmilhom.  Dak huwa r-riżultat li se jkollna!  

Sur President, l-esperti qegħdin jgħidu li issa l-MEPA se tkun self-financed u mhux se jkollha bżonn is-sovvenzjoni tal-gvern, però jiena nittama li ma niġux hawnhekk f’nofs is-sena ngħidu m’għandniex biżżejjed finanzi għax l-ispejjeż qegħdin jiżdiedu.  Forsi dan is-self-financing kien jagħmel sens kieku l-Awtorità baqgħet bħala awtorità tal-ippjanar biss b’numru inqas ta’ impjegati, imma din illum tiġbor fiha wkoll l-ambjent. Meta ġiet imfassla l-Awtorità tal-Ippjanar din kellha x’taqsam mal-ħruġ tal-permessi u mal-qasam tal-ippjanar biss, imma maż-żmien kien hemm l-amalgamazzjoni u din wasslet biex infirxet ir-responsabbiltà tagħha u anke żdiedet ċerta responsabbiltà u żdiedu l-ispejjeż.  

Il-gvern f’dan il-qasam qed iqajjem inċertezza kbira li diġà qed tinkwieta lil min jaħdem f’din l-organizzazzjoni. Nafu s-sitwazzjoni kif tista’ tiżvolġi iktar ‘il quddiem jekk il-gvern mhux se jiddikjara li se jagħmel tajjeb ukoll jekk il-MEPA toħroġ b’deficit finanzjarju. L-inċertezza qed tinħoloq ukoll fi ħdan is-settur tal-iżvilupp, is-settur tal-kostruzzjoni, is-settur ta’ dawk in-nies li għandhom applikazzjonijiet jew inkella qegħdin jaħsbu biex jagħmlu applikazzjonijiet quddiem il-MEPA u jridu jagħmlu l-kalkoli biex jaraw x’tip ta’ spejjeż se jkollhom fil-futur. Jekk se jidħlu żidiet u tibdiliet f’dan il-qasam, il-gvern irid jieħu inkonsiderazzjoni l-fibra soċjali tal-pajjiż.  

Issa nixtieq ngħid xi ħaġa wkoll fuq dak li qal il-Prim Ministru b’risposta għad-diskors tat-tweġiba tal-Kap tal-Oppożizzjoni. Il-Prim Ministru qalilna li aħna, bħala Partit Laburista, wegħedna li se nressqu rapport biex niddiskutuh b’mod pubbliku u kellna nwaqqfu kummissjoni, però m’għamilna xejn matul din l-aħħar sena. Issa jew il-Prim Ministru mhuwiex aġġornat jew inkella jrid iqarraq bin-nies għax jaf li ħriġna stqarrija pubblika f’Novembru tal-2008 u waqqafna kummissjoni indipendenti. In-nies huma magħrufa u kulħadd jafhom u aħna għamilnieha pubblika. Din il-kummissjoni għamlet rapporti tekniċi għall-konsiderazzjoni interna politika tal-Partit Laburista biex nippreparaw ruħna għar-riforma. U mhuwiex minnu li aħna, bħala partit, m’aħniex se nagħmlu proposti jew inkella m’għamilniex proposti. Meta jasal il-mument li r-riforma tkun imfassla b’mod li nkunu nafu eżatt il-gvern fejn irid jasal, imbagħad ikun il-mument li nressqu l-proposti tagħna anke f’din l-istituzzjoni tal-parlament. Inutli li jien nagħmel proposti meta naf li r-riforma qed tinbidel mil-lejl għan-nhar. Dan għaliex kellna proposti li għamel il-gvern li biddilhom wara ġimgħa jew ġimagħtejn għax kienu jafu li ma jagħmlux sens!  

Sur President, irrid nagħmilha ċara li bil-mod kif qed jipproponi r-riforma l-gvern għadna wisq ‘il bogħod biex naslu għal forma ta’ ftehim bejn il-Gvern u l-Oppożizzjoni.  L-ewwel nett m’aħniex qegħdin naqblu fuq il-prinċipju li nħalltu ħallata ballata l-ambjent u l-ippjanar. Dan ma jagħmilx sens! L-ebda pajjiż fl-Ewropa m’għandu t-taqsima tal-ippjanar allaċċjata mal-aġenzija ambjentali, u llum qegħdin naraw l-impatt ta’ dan il-pass. Jekk tħares madwarek tara l-isfortuna li hemm fl-immaniġġjar ambjentali. Per eżempju, il-MEPA ħarġet permessi f’ċerti widien u f’areas li għandhom importanza ekoloġika u għandna sitwazzjoni ta’ nuqqas ta’ infurzar f’dak li għandu x’jaqsam mal-kwalità tal-arja f’pajjiżna. Għandna wkoll il-kwestjoni tal-Menqa fil-Marsa. Din semmieha l-kollega tiegħi l-Onor. Brincat.  Bqajna wkoll induru anke fejn tidħol is-saħħa tal-ħaddiema tal-MEPA nnifishom u ma nistgħux insibu soluzzjoni għal din il-problema. Għandna wkoll il-problema tan-nofsinhar ta’ Malta f’dak li għandu x’jaqsam it-trab iswed.  

Aħna nemmnu li wasal iż-żmien li jkun hemm aġenzija ambjentali li tieħu ħsieb dawn l-affarijiet.  Ma jistax ikun li jkollna organizzazzjoni li jkollha kollox f’idejha. Din saret mostru għax għandha ħafna affarijiet u ma tafx kif se taqbad tlaħħaq magħhom.  Din hi s-sitwazzjoni! Illum il-MEPA stess tħoss li għandha tfarfar minn ċerta responsabbiltà li ma tiflaħx għaliha. Mill-banda l-oħra għandna awtoritajiet bħall-MRA li sfortunatament huma neqsin mill-qafas tal-infurzar. Jiena, per eżempju, xtaqt nirreferi għall-kummenti li għamel ukoll l-Onor. de Marco f’ “The Times of Malta” tat-18 ta’ Novembru li għadda fejn qal dawn il-famużi kelmiet:  

“The new law will be restricting the possibility of sanctioning of all illegal developments in order to deter illegal developments from taking place at all.”.

Jien nistaqsi dwar kif se naslu għaliha din. Dak li hu llegali m’għandekx għalfejn tissanzjonah!  Qed jgħidilna li rridu nipprevjenu milli jkun hemm żvilupp illegali.  Min se jagħmillek illegalità mhux se jiġi jgħidlek, se jaqbad u jagħmel l-iżvilupp! L-applikazzjonijiet tas-sanzjonar fil-liġi Ingliża, li l-liġi tagħna hija kkuppjata totalment minnha, qegħdin hemmhekk biex fl-iskemi tal-iżvilupp, jekk ikollok bżonn, tissanzjona xi ħaġa ta’ 40 sena ilu. Issa hawnhekk se jkollna problemi bħala pajjiż.  

Jekk koppja xtrat bini li nbena madwar 50 sena ilu - u nafu li għandna problemi kbar f’dan is-settur minħabba nuqqas ta’ data neċessarja u għax ma tistax issib il-permessi - x’tista’ tagħmel? Se jkollna madwar tliet kwarti tal-bini f’pajjiżna li ma jistax jitmexxa?  Għax sabiħa tinstema’ u l-ambjentalisti jieħdu pjaċir biha, però fir-realtà kif se tkun? Kif se taffettwa? Li kieku nagħmluha b’tali mod li ma tkunx retroattiva għal ċertu snin partikolari nifhimha, imma mhux immorru lura 60 sena meta lanqas għandna d-data neċessarja! Dan qed ngħidu biex nuri kemm għad hemm issues fir-riforma li nittamaw li ‘l quddiem fil-parlament niġu għal diskussjoni aktar profonda dwarhom.  

Sur President, niġi għal punt ieħor li fil-fehma tiegħi qed nara nuqqas ta’ qbil enormi dwaru bejn iż-żewġ naħat. Jiena rrid nagħmilha ċara li rrid mitt persuna oħra bħall-awditur tal-MEPA, għax huwa persuna ta’ integrità, ta’ kontabilità, persuna li qed jagħmel xogħlu, irrispettivament mill-kulur politiku tiegħu. Dan il-bniedem verament jaħdem b’mod indipendenti u ma jġorrx karru politiku. L-onestà u l-integrità tiegħu jidhru fis-seħħ. Kien hemm żmenijiet fejn anke jien personalment ma qbiltx mal-opinjoni tiegħu imma aħna bħala partit qatt ma ħriġna nattakkaw l-awditur li huwa nnominat minn dan il-parlament bl-iskop li jwassal lil din l-Awtorità biex tbiddel ir-rotta tagħha, jew inkella tbiddel is-sistemi kif taħdem. 

Għalfejn lil bniedem li qed jagħmel ġid lill-pajjiż, qed jipprova jaħdem u jgħin lill-Awtorità biex tbiddel ċerti deċiżjonijiet qed narawh bħala xkiel? Jien kont nistenna tmexxija aħjar min-naħa tal-Prim Ministru u anke mill-Onor. Demarco li għandu r-riedni tal-MEPA f’idejh li ma jħallix dan l-attakk isir. Minn dan xejn! Saħansitra kellna chairman ta’ qabel li żmantellalu s-segretarju għax sempliċement ma qabilx miegħu fuq parir!  Fetaħ kruċjata, neħħielu s-segretarju minn hemm u ġabu f’sitwazzjoni fejn ma jistax jaħdem. Issa qed naraw attakk sfrenat ieħor mill-amministrazzjoni li qed tmexxi l-MEPA llum. Jiena kont nippretendi xi ħaġa aħjar mill-Prim Ministru! 

Hawn irrid ngħid li l-awditur ma kkummentax kontra xi deċiżjoni tal-qorti. Li qal l-awditur huwa li hija illegali li jkollok laqgħat li jsiru minn wara l-bibien bejn żviluppaturi u bejn persuni li qegħdin hemm jiddeċiedu u li mhux suppost għandhom jiġġudikaw l-iżvilupp minn qabel. Qal li jrid ikun hemm imparzjalità f’dak li għandu x’jaqsam ma’ deċiżjoni tat-teħid tal-iżvilupp, u l-isfortuna hi li qed isiru laqgħat bejn żviluppaturi minn qabel.  B’dan il-mod kif jista’ jkun hemm proċess san u ta’ kontabilitá!? Dak li qed jgħid l-awditur. Jien bħala kelliem tal-Oppożizzjoni tlabt, għamilt appell pubbliku lill-Prim Ministru biex naraw il-minuti tal-Kumitat Parlamentari għall-Ippjanar u l-Iżvilupp, li ilu ma jiltaqa’ erba’ snin u jara dwar il-funzjoni tal-awditur. Irridu naraw verament il-funzjoni tal-awditur kif għandha tkun fil-MEPA għax l-awditur qed jiftħilna għajnejna li qed ikun hemm abbużi serja ħafna. 

Jiena nemmen li jekk verament irridu l-ġid nazzjonali, l-funzjoni tal-awditur għandha tibqa’ hemm. Il-logħba li lil dan indaħħluh taħt l-uffiċċju tal-ombudsman ma narahiex waħda tajba. Biex imbagħad nagħmlu taparsi awditur fil-MEPA u nħallu jitlaq lil din il-persuna li huwa l-uniku refuġju għaċ-ċittadini onesti Maltin! Jien qed nappella  biex nagħmlu seduta fil-parlament u naraw il-funzjoni tal-awditur. Irridu naraw ukoll x’qed jgħidilna l-awditur innifsu u imbagħad nikkonkludu. Fejn naqblu naqblu, u fejn ma naqblux ma naqlubx. Imma m’aħniex se mmorru hemm barra nattakkaw persuna ta’ integrità u onestà. Dawn l-attakki ġabu l-istmerrija mhux biss tal-ambjentalisti, imma ta’ dawk iċ-ċittadini onesti li jemmnu li din il-MEPA mhux qed taqdi l-funzjoni tagħha.  Dik hi r-realtà. Ma jistax ikollok bord tal-MEPA jiftaħ attakk insensat kontra uffiċjal li huwa impjegat tagħha stess li qed jaqdi l-funzjoni tiegħu!  

F’dak li għandu x’jaqsam mal-każijiet li qed iseħħu, aħna rajna, per eżempju, kif qed jiġi applikat artiklu 39A li jiġi rtirat il-permess wara li jkun ħareġ ħażin. Kellna każ riċenti tal-Baħrija li għadu għaddej sal-lum fejn żvilupp f’wied għandu l-istess livell ta’ protezzjoni daqs kemm għandu l-Kon-katidral ta’ San Ġwann. Tgħiduli kif jista’ jkun?  Iva, għandu skedar ta’ livell għoli, grade 1,  livell massimu f’dak li għandu x’jaqsam mal-protezzjoni ambjentali. Mhux qed ngħidu mal-protezzjoni arkeoloġika.  (Interruzzjonijiet) Però għalija, għall-finijiet tal-liġi, għandu l-istess protezzjoni daqs il-Kon-katidral!  Imbagħad naraw li l-permessi ħarġu b’mod abbużiv kontra kull policy li kellha l-Awtorità. Kien hemm sittax jew sbatax-il policy miksura!  

Mela nħallu żewġ permess validi, u nirtiraw l-aħħar wieħed biex xorta l-applikant ikun jista’ jibqa’ għaddej bl-iżvilupp! Imbagħad noħorġulu kondizzjoni fl-aħħar laqgħa biex is-sid ma jkunx kompromess minn żvilupp insensittiv li jista’ jikkawża ħsara fl-area u lanqas biss nagħmlu monitoraġġ meta dan l-iżvilupp għadu għaddej.  Sfortunatament dan huwa każ klassiku fejn il-MEPA tkun b’saħħitha ma’ min hu żgħir, ma’ min hu dgħajjef, ma’ min m’għandux is-saħħa li jimxi, iżda mbagħad tkun dgħajfa ma’ min għandu s-saħħa, għandu l-għajnuna u ma’ min jista’ jagħmel pressjoni politika biex jitmexxew ċerti affarijiet. Seta’ kien min kien l-iżviluppatur. Ma jinteressanix jekk hux ta’ kulur politiku abjad, blu jew inkella aħmar! Jekk saret xi ħaġa illegali m’għandhiex tibqa’ titħalla għaddejja.  

Sur President, xtaqt nirreferi wkoll għall-miżuri li kienu tħabbru s-sena li għaddiet fil-budget u li sfortunatament baqgħu miktubin biss u ma ġewx implimentati. Fost dawn il-miżuri hemm l-iskema mħabbra tal-irranġar tal-faċċati tad-djar.  Sal-lum għadna lanqas nafu min hi l-organizzazzjoni li kellha tieħu ħsieb din l-iskema ta’ għajnuna lill-familji.  Imbasta ħabbarha u ftaħar biha l-Ministru s-sena li għaddiet. Għaddiet sena sħiħa u ma sar xejn fuq din il-proposta. Jien illum ġejt informat li l-MEPA suppost kellha tkun l-organizzazzjoni li kellha tniedi din l-iskema u sal-lum il-MEPA lanqas biss hija nformata.  Din hija r-realtà! Jiena għalhekk dan qed insejjaħlu budget tal-waiting lists! Għandna waiting list  f’kull settur inkluż fl-oqsma ambjentali u tal-ippjanar fejn sfortunatament il-gvern iwiegħed mod, iżda jagħmel ftit li xejn. 

Jiena għandi diversi punti li xtaqt inqajjem, però għad fadal diskussjoni x’issir f’dan il-parlament dwar kif għandha ssir din ir-riforma qawwija f’dak li għandu x’jaqsam mal-MEPA. Din ir-riforma fil-fehma tiegħi għandha tkun ibbażata fuq il-prattiċità, fuq il-protezzjoni lejn l-ambjent, l-effiċjenza, l-akkontabilità u ċ-ċertezza sabiex finalment nindirizzaw il-ħtiġijiet tal-poplu Malti u Għawdxi kollu. L-appell tiegħi huwa li l-MEPA ma tistax tibqa’ bħala organizzazzjoni li tħares lejn l-iżvilupp bħala każijiet individwali biss iżda għandha tippjana u għandu jkollha viżjoni fit-tul lejn il-pajjiż kif se jinbidel. Il-MEPA għandha tara l-esiġenzi ta’ dan il-pajjiż u l-bżonn tal-ekonomija, il-bżonn fil-qasam soċjali, il-bżonn fil-qasam tal-edukazzjoni u tippjana fl-aħjar interess tal-poplu Malti u Għawdxi. Sfortunatament illum dan mhux qed isir. Illum għandna Awtorità li l-pressjoni u l-viżjoni politika tagħha  tikkonċentra l-aktar fuq affarijiet individwali.  Nirringrazzjak.  

THE CHAIRMAN:  Grazzi. Aktar rimarki? L-Onor. Gino Cauchi.

ONOR. GINO CAUCHI:  Sur President,  bħal dan iż-żmien sena kont għamilt l-ewwel diskors tiegħi bħala membru parlamentari.  Dan kien waqt dibattitu bħal dak tal-lum fejn ukoll konna qegħdin niddiskutu l-voti li jaqgħu taħt l-Uffiċċju tal-Prim Ministru.  Dakinhar jien kont tkellimt fuq il-fatt li dak li kellna quddiemna, jiġifieri l-budget 2009, kien budget falz. Jiena m’iniex xi ekonomista u m’iniex xi espert f’ċerti aspetti ekonomiċi, iżda dejjem nitkellem man-nies tat-triq u dak li kont għedt dakinhar kien imsejjes fuq dak li n-nies tat-triq kienu qegħdin jgħidu. 

Minn dak iż-żmien għaddiet sena u ninsabu hawnhekk fl-aħħar jumejn tad-dibattitu dwar il-budget għas-sena d-dieħla li fih ħareġ fil-beraħ il-falliment totali tal-budget illi kien imressaq quddiem din il-Kamra is-sena li għaddiet. Fis-sempliċità kollha nistgħu nargumentaw li l-figuri li tressqu quddiem din il-Kamra f’dan il-budget mill-Ministru Tonio Fenech urew li s-sena li għaddiet il-Ministru Fenech flimkien mal-esperti ekonomiċi tiegħu u l-konsulenti li għandu madwaru, li jitħallsu sew mill-gvern, fallew bil-kbir.  Kieku kienu qegħdin jagħmlu xi eżami kienu jispiċċaw ilkoll bl-ittra “F” kbira!  Il-budget 2009 se jibqa’ ttimbrat bħala falliment totali. Filwaqt li l-ekonomisti, il-konsulenti, l-Ministru stess u l-gvern iġibu “F” kbira fuq il-budget tas-sena li għaddiet, il-poplu u aħna, li minn din in-naħa tal-Kamra konna tkellimna bil-lingwaġġ tal-poplu, konna ngħaddu minn dan l-eżami u nġibu l-ogħla marka.  

Għalfejn qed ngħid dan?  Għaliex dakinhar konna għedna li l-figuri li kellna quddiemna ma kenux realistiċi. Konna għedna li l-gvern qiegħed ikun ottimist iżżejjed. Għedna li l-gvern ma kienx qed jieħu ħsieb ċerti sitwazzjonijiet.  Konna għedna li fuq kollox il-gvern kien ippreżenta quddiemna budget li kien jinsab ‘il bogħod mir-realtà. Kien budget li minkejja li kien sar wara li l-gvern kien ħabbar żidiet qawwija fil-prezzijiet tad-dawl u l-ilma, minkejja li kien ġie mfassal wara li kien diġà faqqa’ l-każ tal-Lehmann Brothers  u d-dinja kienet spiċċat f’riċessjoni liema bħalha, il-gvern ta’ Lawrence Gonzi u ta’ Tonio Fenech baqa’ għaddej bil-pjan oriġinali li kellu u fassal budget falz u żbaljat. L-għan ewlieni kien li jroxx il-bżar fl-għajnejn u flimkien mal-orkestra li għandhom fil-qasam tal-komunikazzjoni, ilkoll flimkien is-sena li għaddiet kantaw l-allelulja!  

Sur President, dak iż-żmien minn din in-naħa tal-Kamra konna wissejnieh li l-familji, negozjanti, sidien tal-ħwienet u l-industriji mhumiex se jifilħu għall-piżijiet li l-budget ma kienx qed jindirizza. Għedna lill-gvern li dawn is-setturi se jispiċċaw jitkissru bil-kontijiet tad-dawl u tal-ilma u r-riperkussjonijiet li dawn it-tariffi kienu se jġibu magħhom.  Dakinhar qalilna li aħna rridu naqtgħu qalb in-nies, li hu kien jaf x’qed jagħmel għax kienu ilu minn ħafna xhur qabel li beda jara l-maltemp ġej. Dan id-don li jara l-maltemp ġej minn ħafna qabel għenu biex jipprepara sewwa lill-gvern tiegħu u lill-pajjiż ħalli jiffaċċja l-problemi li kienu ġejjin fuqna. Jekk wieħed iżda jaqbad il-budget ta’ din is-sena u jifli dan x’qiegħed jgħidilna, joħroġ bl-aktar mod ċar min kien qiegħed jinganna lill-poplu sena ilu f’dan il-parlament u min kien verament qiegħed jara s-sitwazzjoni li l-poplu u l-pajjiż kien se jiffaċċja. 

F’dan il-budget wieħed jista jara min kien b’saqajh mal-art iwissi kontra d-deċiżjonijiet ħżiena li kienu ttieħdu mill-gvern.  Jiena nirrepeti li ekonomista m’iniex iżda l-prinċipji tal-ekonomija studjajthom u l-figuri naf naqrahom. Għalhekk se nsemmi ftit figuri li din in-naħa tal-Kamra kienet tkellmet dwarhom is-sena li għaddiet. Dakinhar kienu għajruna li aħna gloom and  doom. Din is-sena dawk li għajruna ġew hawnhekk u ma kellhomx id-diċenza li jitolbu skuża mingħand il-poplu għaliex kienu żbaljaw bil-kbir. Minflok dawn tefgħu l-figuri fuq il-kotba u biex jippruvaw inaqqsu l-importanza tagħhom infexxew f’mewġa oħra ta’ tfigħ ta’ bżar fl-għajnejn!  

Is-sena li għaddiet wissejna lill-gvern li l-figura tiegħu li d-deficit ma kienx se jkun aktar minn €99 miljun kienet figura żbaljata.  Ir-riżultat x’kien?  Ir-riżultat kien li ġie hawnhekk issa u qalilna li d-deficit se jkun ta’ madwar €258 miljun.  Mar żmerċ mhux b’miljun jew bi tnejn, imma b’€159 miljun!  Darba f’dan il-pajjiż kellna lil xi ħadd li qalilna:  U iva, €10 miljuni ‘l hemm u €10 miljuni ‘l hawn x’inhuma? Hawnhekk għandna sitwazzjoni fejn għandna gvern li mhux €10 miljuni mar żmerċ, iżda €159 miljun! Fi ftit kliem dan ifisser li l-gvern mar żmerċ fil-kalkolu tiegħu daqslikieku kull persuna li tgħix f’dan il-pajjiż - u f’dan il-kalkolu ninkludi t-tfal u t-trabi wkoll – ħadu żball ta’ €640 kull wieħed!  Jekk dan ma kienx żball oħxon li jimmeritah “F” kbira għall-falliment, allura ma nafx xi jkun riżultat diżastruż!
Sur President, ftit tal-jiem ilu l-Prim Ministru f’din il-Kamra tkellem dwar l-investiment ġdid tal-SR Technik li l-ftehim fuqu kien għadu kemm ġie ffirmat.  Aħna nieħdu pjaċir b’investiment bħal dan. Nisperaw biss li dak li ntqal lill-pajjiż iseħħ fir-realtà.  Dakinhar il-Prim Ministru ġie hawnhekk - forsi għax kellu l-cameras tat-televiżjoni jxandru - u fost affarijiet oħra qagħad jispjega li dan l-investiment se jfisser $1.6 miljun.  Tajjeb ħafna u prosit.  Iżda għalfejn fl-istess okkażjoni quddiem l-istess cameras il-Prim Ministru ma kellux id-diċenza li jgħid lill-poplu kollu b’kemm żdied id-dejn tal-pajjiż u f’liema livell wasal?  Sempliċi, għaliex il-Prim Ministru ma riedx jiġi hawnhekk u jgħidilna li d-dejn tal-pajjiż laħaq €3.8 biljun!  Din il-figura tfisser, biex jifhimha kulħadd, €3,800,000,000!  Biex forsi l-poplu jifhem sew, jekk naqbdu dan id-dejn nazzjonali u għal darb’oħra naqsmuh fuq kull persuna li tgħix f’dan il-pajjiż, u għal darb’oħra ninkludu tfal żgħar, din il-figura tfisser daqslikieku kull wieħed u waħda minna għandna dejn ta’ madwar €9,600 kull wieħed. S’hemmhekk wasal il-livell tad-dejn tal-pajjiż!  U ma’ dan ma nistgħux ma ngħidux kif il-gvern kellu jissellef aktar tant li l-ammont ta’ interessi li jkollna nħallsu bħala pajjiż biex nagħmlu tajjeb għad-dejn li għandna issa jlaħħaq kważi €160 miljun. Dan ifisser żieda ta’ €2,500,000 fuq il-livelli li kellna s-sena li għaddiet.  

Jiena nirrepeti għal darb’oħra li m’iniex xi ekonomista iżda dawn il-figuri nifhimhom sewwa kif konvint li jifhmuhom sewwa anke n-nies t’hemm barra. Kif konvint ukoll li fehmu n-nies li dan kollu juri l-falliment totali tal-gvern fl-amministrazzjoni tal-ekonomija u l-finanzi ta’ pajjiżna. Dak li qara f’din il-Kamra fid-9 ta’ Novembru il-Ministru Tonio Fenech kienet, fl-opinjoni tiegħi, ammissjoni ta’ falliment totali.  Mhux b’mod dirett iżda b’ħafna tidwir mal-lewża dan il-budget qalilna li l-gvern fl-aħħar sena falla.  L-ekonomisti ewlenin fil-pajjiż pubblikament qalu li l-figuri uffiċjali juru kemm il-budget tas-sena li għaddiet falla. Qalu li seta’ ma sar xejn għaliex kien kollu kemm hu żbaljat!  Is-sena li għaddiet meta aħna minn dawn il-bankijiet tal-oppożizzjoni għedna li dak kien budget falz, vojt u mhux veritier għaliex kien nieqes minn bosta konsiderazzjonijiet, kienu għajruna negattivi u pessimisti, imma llum qed jagħtuna raġun. U dan ngħidu kontra qalbi għaliex aħna ġid għall-pajjiż irridu. Aħna ma noqogħdux nifirħu  bid-deni għaliex id-deni mhux il-gvern qed jiffaċċjah, mhux lill-gvern qed jolqot, iżda lill-poplu kollu, lill-familji, lill-ħaddiema, liż-żgħażagħ u lill-pensjonanti. 

Sur President, din is-sena għandna sitwazzjoni simili ħafna jekk mhux agħar minn dik tas-sena li għaddiet. Almenu s-sena li għaddiet il-gvern kien ħabbar it-tariffi esaġerati tad-dawl u l-ilma qabel il-budget. Din is-sena dan m’għamlux. Anzi permezz ta’ dikjarazzjoni irresponsabbli ħareġ iħabbar li l-prezzijiet se jogħlew, iżda ma kellux l-iċken sens ta’ diċenza biex jgħidilna kemm se jkunu t-tariffi l-ġodda.  Mhux talli hekk, talli fid-diskors tal-budget lanqas biss uża l-kelma “se jogħlew”, iżda qal li se jsiru aġġustamenti. F’ġieħ il-Bambin, issa ma jiġix jgħid li t-talba saret mill-Enemalta u  mill-Korporazzjoni għas-Servizzi tal-Ilma u issa qed tiġi studjata mill-Awtorità Maltija tar-Riżorsi u għalhekk hu ma jistax jindaħal u ma jista’ jgħid xejn!
Il-gvern jaf b’kollox u qed jiddejjaq jidher quddiem il-Maltin u l-Għawdxin u jgħidilhom li l-prezzijiet tad-dawl u l-ilma se jerġgħu jisplodu ‘il fuq. Il-gvern jindaħal politikament  fil-Korporazzjoni Enemalta u fil-Korporazzjoni għas-Servizzi tal-Ilma u jappunta wkoll politikament lill-membri tal-Awtorità tar-Riżorsi, imbagħad jiġi hawnhekk u jgħidilna li ma jafx x’iridu l-Korporazzjoni Enemalta u l-Korporazzjoni għas-Servizzi tal-Ilma u x’se jispiċċaw jiddeċiedu dawk tal-awtorità! Kif jista’ jkun!?  B’min jaħseb li qiegħed jgħaddi ż-żmien dan il-gvern? Kien fadallu ftit ċenteżmi ta’ kredibilità iżda issa spiċċalu kollox, u mal-poplu dan il-gvern spiċċa assolutament mhux kredibbli. Għandna sitwazzjoni fejn il-gvern jgħid ħaġa u ħadd ma jemmnu.  

Sur President, nixtieq issa nidħol ftit fuq wieħed mis-setturi li jien insegwi, il-Kunsill Malti għall-Iżvilupp Ekonomiku u Soċjali. Is-sena li għaddiet niftakru l-kummiedja li kienet saret meta l-gvern, ftit jiem biss qabel il-budget, bagħat lill-Ministru Gatt fl-MCESD biex jgħidilhom kif waslu għaż-żieda fit-tariffi tad-dawl u l-ilma. Minkejja li dawn kienu qalulu li kien se jkisser lill-ħaddiema u lil min iħaddem, dan kien qalilhom li l-gvern kien iddeċieda u kien se jibqa’ għaddej.  Din is-sena l-gvern irid jagħti l-impressjoni li dwar dan il-budget hemm qbil totali għax ġie diskuss mal-imsieħba soċjali, u huma komdi b’dak li ntqal u ġie ppjanat. Fir-realtà  mhux qed jagħti impressjoni tajba ta’ kif ġraw l-affarijiet. L-imsieħba soċjali kienu jafu b’mod sew x’se tkun l-attitudni tal-gvern qabel il-budget. Kienu jafu sew li l-figuri tas-sena li għaddiet kienu marru kompletament żmerċ u setgħu jissopponu minn ħafna qabel x’se jiġri mill-budget għas-sena d-dieħla. Għalhekk ilkoll flimkien qablu li għandhom iħejju studju serju dwar dawk il-miżuri li huma jaħsbu li għandhom jiġu nklużi fil-budget biex joffru stimolu ekonomiku, u ġara dak li bassru.  

Il-Ministru Tonio Fenech ftit jiem qabel il-budget mar biex jispjega l-punti saljenti ta’ dak li kellu jkun il-budget tiegħu.  L-imsieħba soċjali ndunaw li dan kien se jkun budget ieħor fjakk li ma joffri xejn u li kien se jżomm ir-rota staġnata.  Indunaw ukoll li minkejja li b’ton differenti, il-gvern kien se jerġa’ jipprova joqgħod jitkellem fuq ħafna ideat vagi mingħajr ma jitkellem fuq is-suġġett kruċjali tat-tariffi l-ġodda tad-dawl u tal-ilma li se jkollna mill-1 ta’ Jannar. Tant hu hekk li wara dik il-laqgħa, minkejja li kien hemm qbil li ma jingħad xejn lill-mezzi tax-xandir dwar il-budget, kienu ħarġu jgħidu li jidher li l-gvern ma tgħallem xejn mil-lezzjoni tas-sena li għaddiet.  Hekk almenu kiteb Noel Grima fl-artiklu tiegħu fil-faċċata ta’ quddiem tal-Malta Independent on Sunday fl-1 ta’ Novembru li għadda meta kkwota wħud mill-korpi kostitwiti.  Qal li dawn qegħdin jgħidu li għaddiet sena u jidher li l-gvern ma tgħallem xejn mil-lezzjoni tas-sena li għaddiet!  

Kien proprju għaliex ipprevedew is-sitwazzjoni x’se tkun li l-imsieħba soċjali ppreżentaw lill-gvern dokument li kien imħejji minn ekonomista mqabbad miċ-chairman tal-MCESD u li fih kien hemm inkluż numru ta’ miżuri li huma riedu li jiġu kkonsidrati u li jkunu nklużi fil-budget. Il-gvern ma setax jiġi u jħabbar budget li għal darb’oħra jiġi kkritikat mill-imsieħba soċjali li fuq kollox illum qegħdin jaqblu magħna li l-budget tas-sena li għaddiet kien wieħed vojt u li falla kompletament. Għalhekk jidher li l-budget għas-sena 2010 fl-aħħar jiem tiegħu ra diversi bidliet minn dak li kien se jkun fih oriġinarjament u nkluda fih bosta inizjattivi li ħarġu bihom l-imsieħba soċjali waqt il-laqgħa li l-gvern kellu magħhom.  

Sur President, bl-ebda mod ma rridu ninstemgħu li qegħdin nikkritikaw lill-gvern talli ħadem sewwa u kif mistħoqq u d-djalogu mal-imsieħba soċjali fi ħdan l-MCESD ħallieh jaħdem sew. Anzi jidher li kieku dan il-budget li għandna quddiemna ma kienx mgħarbul mill-imsieħba soċjali sew kien ikollna għal darb’oħra budget ieħor fallut qabel ma jkun telaq jimxi.  Huma kuntenti l-imsieħba soċjali bis-sitwazzjoni li għandhom?  Iddikjaraw huma stess li kienu sodisfatti bil-kontenut tal-budget, iżda qalu wkoll li jinsabu mħassba mhux ftit dwar kemm dak imħabbar se jiġi mplimentat.  Bħal ħafna f’dan il-pajjiż – u jidher li l-eċċezzjoni huwa biss il-gvern – l-imsieħba soċjali huma wkoll inkwetati ħafna dwar x’se jkunu t-tariffi tad-dawl u tal-ilma.

Almenu s-sena li għaddiet kellna sitwazzjoni fejn kienu jafu x’kien se jkun il-prezz u setgħu jagħmlu l-pjani u l-kalkoli tagħhom, iżda din is-sena huma wkoll għadhom fil-limbu.  Issa qed jittamaw li s-sitwazzjoni ma tkunx waħda dannuża daqskemm kienet dik tas-sena li għaddiet.  Li huwa żgur hu li mhumiex qegħdin jemmnu t-teżi tal-gvern li din hija xi ħaġa li tinsab assolutament f’idejn l-Awtorità tar-Riżorsi.  Tant hu hekk li l-imsieħba soċjali pubblikament sostnew li l-gvern qabel jagħti l-barka u japprova t-tariffi li se jidħlu fis-seħħ minn Jannar li ġej għandu jmur mill-ġdid quddiemhom, jagħti spjega dwar x’kienu t-talbiet tal-Enemalta u tal-Water Services Corporation  u x’kienet id-deċiżjoni tal-Awtorità tar-Riżorsi. Issa naraw kemm se jkun hemm konsultazzjoni u x’livell ta’ konsultazzjoni se jkun hemm dwar dan fl-MCSED.  Jekk il-passat huwa garanzija tal-futur, Sur President, addio konsultazzjoni u għal darba oħra tirrenja l-impożizzjoni. 

Rigward il-kredibilità, kif għedt, il-livell ta’ dan il-gvern huwa tant baxx li ftit huma dawk li qegħdin jemmnu lill-gvern f’dak kollu li jgħid u fuq kollox fuq li jwettaq dak kollu li jwiegħed.  L-istess qed jiġri fuq il-miżuri mħabbra f’dan il-budget.  Dawn huma inizjattivi li, miktubin iswed fuq l-abjad, jidhru utli u li jistgħu jkunu tajbin iżda jkunu utli jekk jidħlu fis-seħħ u mhux jekk jitħallew fuq l-ixkaffa kif ġara s-sena li għaddiet.  Per eżempju, din is-sena fil-budget reġgħu ddaħħlu t-tax credits għan-negozji ż-żgħar. Tajjeb, iżda ma rridux ninsew li anke s-sena li għaddiet kienu ddaħħlu tax credits iżda ma applika ħadd għalihom għas-sempliċi raġuni li l-iskema ma ħarġitx. Mhux li nħabbru l-iskemi jgħodd iżda li dawn jitwettqu u jitwettaq dak li jkun tħabbar. Jekk naqbad dan l-argument nispiċċa nsemmi lista interminabbli ta’ miżuri li kienu mwiegħda li se jsiru s-sena li għaddiet u baqgħu ma sarux.  Dwar dan tkellmu ħafna minn sħabi minn din in-naħa tal-Kamra. 

Sur President, hemm uħud minnhom li mhux talli baqgħu fuq l-ixkaffa talli l-gvern nesiehom kompletament. Hemm wegħdi oħra li qed jerġa’ jipproponihom din is-sena. F’ċerti każi lanqas id-diċenza jbiddel il-kliem ta’ kif ħabbar dawn l-inizjattivi ma kellu!  F’termini ta’ min juża l-kompjuter jgħidulek ‘cut and paste’, u dak hu li ġara din is-sena minn dan il-gvern!  L-iskuża li uża l-gvern għal din is-sitwazzjoni fejn ħafna mill-wegħdi ma twettqux hija dik li qalilna li hemm proċessi ta’ preparazzjoni li jridu jitwettqu, iridu jsiru studji, iridu jsiru l-pjani u hemm l-applikazzjoni tal-permessi li s’issa għadhom ma ħarġux. Dan meta fil-budget tas-sena li għaddiet kien ġabar l-allokazzjonijiet maħsuba għal dawn il-miżuri kollha f’daqqa biex jgħidilna kemm se jinvesti u kemm se jonfoq din is-sena.  Xi ħadd li ltaqa’ miegħi meta sema’ dan l-argument staqsa kif il-gvern qiegħed jgħid li l-flus ivvotati għal bosta inizjattivi ma ntużawx għax dawn għadhom fi stadju ta’ ppjanar u xorta waħda fid-defiċit mar żmerċ b’€160 miljun!  Ara kieku żamm kelmtu u wettaq dawn l-inzjattivi u uża l-flus ivvotati kollha fejn konna nispiċċaw!

L-imsieħba soċjali huma konxji ta’ x’tip ta’ gvern għandhom quddiemhom, u dan għaliex esperjenzawh għal aktar minn darba. Huma jafu sa liema livell twassal il-kredibilità tal-gvern li għandna llum. Tant jafdawh li tliet ijiem biss wara li tħabbar dan il-budget ilkoll flimkien qablu li l-gvern għandu jaċċetta sistema fejn kull tliet xhur il-ministru tal-finanzi jmur quddiem l-MCESD u jagħti rendikont ta’ fejn waslet kull skema li ħabbar f’dan il-budget. Il-GWU li dejjem kellha dan il-ħsieb u li issa jidher li għandha l-appoġġ tal-imsieħba soċjali, għamlet din il-proposta b’mod formali liċ-chairman tal-MCESD ftit tal-jiem ilu. Dawn ilkoll flimkien iridu li jkunu viġilanti. Iridu jaraw li dawk il-miżuri li ddaħħlu fil-budget fuq talba tagħhom jitwettqu. Ma jridux li dawn ikunu nklużi fil-budget sempliċiment bħala eżerċizzju ieħor frivolu biex il-budget jikseb kunsens għal ftit jiem wara li jitħabbar u mbagħad matul is-sena jintesa kollox.  Il-gvern permezz tal-Ministru Tonio Fenech llum ħareġ jgħid li jaqbel ma’ din il-proposta u li kien qed jaċċetta li perjodikament jibda jinforma lill-imsieħba soċjali dwar xi jkun qiegħed isir fuq il-miżuri mħabbra fil-budget.  Bil-kliem, id-diskors ingħad u issa nistennew u  naraw x’se jiġri bil-fatti.

Sur President, la qed nitkellem fuq l-MCESD u fuq djalogu soċjali u konsultazzjoni ma nistax ma nitkellimx fuq it-trattament li qed tingħata l-forum tal-unions.  Dan il-forum jikkonsisti fi 11-il union li jirrappreżentaw oqsma ta’ importanza kbira għall-ekonomija tal-pajjiż, mill-edukazzjoni primarja, sekondarja, post-sekondarja u dik universitarja għall-qasam finanzjarju fejn hemm il-qalba tal-finanzi tal-pajjiż, il-Bank Ċentrali, mis-settur tal-infermiera u l-qwiebel għal dak tal-ambjent, bl-impjegati tal-MEPA, is-settur turistiku, il-piloti u l-cabin crew tal-Air Malta, setturi tant importanti oħra tal-pajjiż. Dawn ilkoll huma miġburin f’din l-għaqda ta’ unions li twaqqfet dan l-aħħar. It-talba ta’ dawn lill-gvern kienet waħda sempliċi. Dawn iridu leħen fl-MCESD. Dan il-kunsill qiegħed hemmhekk biex jiddiskuti l-iżvilupp ekonomiku u soċjali ta’ pajjiżna. Kif tista’ għaqda ta’ unions bħal dawn li jirrappreżentaw setturi importanti għall-aspetti ekonomiċi u soċjali ta’ pajjiżna jitħallew barra mill-MCESD bl-iskuża li l-liġi ma tippermettix l-inklużjoni tagħhom? Il-gvern qal ukoll li biex dawn jiddaħħlu jridu jaċċettaw l-imsieħba soċjali l-oħra kollha.  

Sur President, jekk hemm bżonn, għandna nbiddlu l-liġi biex din l-anomalija titneħħa. Il-gvern messu ġie hawnhekk u ppropona din il-liġi ħalli nimxu ‘l quddiem għax ma nistgħux nibqgħu nużaw dawn it-tip ta’ skużi biex xi ħaġa bħal din tibqa’ miżmuma u ma titwettaqx. X’konsultazzjoni u parteċipazzjoni jista’ jkollna meta qegħdin teskludu organizzazzjoni bħal dan il-Forum mill-proċess kollu ta’ konsultazzjoni? Għalfejn il-gvern qed juża bħala forċina l-iskuża legali biex ikompli jżomm il-bieb magħluq lil dawn il-unions miġbura taħt kappell wieħed?  Forsi għaliex il-gvern ma jridx ikollu fl-MCESD lil xi ħadd bħall-MUT illi jgħidulu dak li qalu, anke jekk barra mill-MCESD, jiġifieri li mill-voti li kellu s-sena li għaddiet għall-qasam tant importanti tal-edukazzjoni ġew użati biss 40%!?  

Forsi l-gvern ma jridx li fl-MCESD jkollu xi rappreżentant tal-Union tal-Ħaddiema u Professjonisti tal-MEPA (UPAP) li jgħidulu dak li qalu f’ittra mibgħuta lill-Prim Ministru Gonzi fid-19 ta’ Novembru li għadda, li għandna kopja tagħha hawnhekk f’idejna, jiġifieri li l-MEPA se tkun qed tiffaċċja problemi finanzjarji minħabba d-deċiżjoni tal-gvern li neħħielha s-sovvenzjoni ta’ €6 miljuni? Issa l-MEPA trid - u diġà qalet li hekk se tagħmel - tiġborhom minn fuq il-permessi u s-servizzi li toffri.  Dawn trid tiġborhom bilfors għaliex din is-sena l-MEPA diġà kellha okkażjoni fejn minħabba nuqqas ta’ ħlas mill-gvern tas-sovvenzjoni maħsuba għaliha saħansitra ma kenitx qed tħallas il-kontribuzzjoni tas-sigurtà soċjali u l-ħlas tat-taxxi tal-ħaddiema tagħha u kienet ukoll waqgħet lura fil-ħlas tagħha lil dawk li mingħandhom tixtri prodotti u servizzi. Dan kollu ntqal f’din l-ittra, imma dawn mhumiex qegħdin jingħataw leħen fl-MCESD. 

Forsi għalhekk ma jridx lanqas jisma’ wkoll lir-rappreżentanti u lill-piloti tal-cabin crew tal-Air Malta jgħidulu kif fil-kumpanija tagħhom, biex jingħataw allowances u perkaċċi lill-kbarat għandhom, biex jingaġġaw barranin ħalli jmexxu ċertu setturi għandhom il-flus, iżda biex iżidu lill-ħaddiema m’għandhomx, bir-riżultat li l-kumpanija qed tiffaċċja sitwazzjoni finanzjarja delikata u ħażina ħafna. Dawn il-ħaddiema aċċettaw tnaqqis fil-kondizzjonijiet tax-xogħol u aktar. Dak li huwa tajjeb għal xi ħadd għandu jkun tajjeb għal kulħadd, u jekk hemm problema l-piż irid jinqasam bejn kulħadd ukoll fl-Air Malta. Forsi għal dawn ir-raġunijiet kollha l-gvern qed jipprova jżomm lill-Forum milli jkun membru fl-MCESD! 

Sur President, id-djalogu soċjali m’għandu jeskludi lil ħadd. Id-djalogu soċjali għandu jisma’ lil kulmin irid isemma’ leħnu f’isem setturi importanti għall-qasam ekonomiku u soċjali. Hawnhekk għandna gvern li bil-kliem u bl-istampi jitkellem kontinwament dwar id-djalogu soċjali iżda fir-realtà qed jieħu attitudni li jrid jisma’ lil min jiġbed il-linja tiegħu. Min mhux lest jagħti garanzija li se jagħmel l-istess jispiċċa eskluż! Id-djalogu soċjali huwa prinċipju li jrid jitwettaq bis-serjetà u kontinwament u mhux jintuża bħala okkażjoni pubbliċitarja biex jiġu tal-media jieħdu l-filmati u r-ritratti b’ħafna tbissim u kliem sabiħ u wara jintesa kollox! Id-djalogu soċjali lanqas m’għandu jkun tberbiq ta’ eluf ta’ euros minn flus il-poplu biex nagħmlu r-riklami f’kull ġurnal u stazzjon jew biex nibagħtu fuljett fid-djar bil-propaganda qarrieqa min-naħa tal-gvern! Illum ħadd mhu daqshekk naïve jemmen dak li qed jgħid il-gvern ta’ Lawrence Gonzi, gvern li nirrepeti m’għandux kredibilità. 

Issa billi jiġi fuljett bħal dan li rċevejna diġà fid-djar tagħna li fih il-gvern jitkellem fuq il-ħolqien tax-xogħol bħallikieku r-riżultati miksuba minnu f’dan il-qasam huwa xi wieħed li jista’ jiftaħar bih! Ir-riżultati x’inhuma? Disastrużi!  Skont l-NSO - mhux il-Partit Laburista qed jgħidu dan iżda l-Uffiċċju Nazzjonali tal-Istatistika – in-numru ta’ dawk li jirreġistraw għax-xogħol laħaq is-7,333. Darba kien hemm Prim Ministru Nazzjonalista li kien qal 10 miljuni ‘l hemm u 10 miljun ‘l hawn mhuma xejn, imma kien qalilna wkoll li meta l-figura ta’ dawk li jirreġistraw għax-xogħol taqbeż is-7,000 ikollna kriżi. Xi kredenzjali għandu dan il-gvern biex jitkellem fuq il-ħolqien u l-protezzjoni tax-xogħol meta għandna aktar minn 7,300 persuna jirreġistraw għall-impjieg u xejn inqas minn 28,000 oħra li bħala impjieg ewlieni għandhom part-time bil-konsegwenzi u l-abbużi kollha li dan it-tip ta’ impjieg iġib miegħu? L-istess jgħodd għall-argumenti kollha imsemmija fuq dan il-fuljett. In-nies mhux fuljetti jridu iżda fatti!   Dak li qed jiġi mwiegħed lilhom iridu jarawh jitwettaq. L-appell tiegħi huwa wieħed. Titilfux aktar żmien u ttellfux aktar opportunitajiet lill-Maltin u l-Għawdxin.   

Fadalli ftit tal-ħin, Sur President, u xtaqt ngħid xi ħaġa żgħira dwar id-drittijiet tal-minoranzi, drittijiet ta’ persuni li jħossuhom minsija u mwarrba f’dan il-pajjiż.  U ngħid “imwarrba” għax  minkejja li nafu bihom xorta waħda l-gvern jagħżel li jinjora l-istat tagħhom. Fost dawn nista’ nsemmi d-drittijiet għal ċerti setturi li jaqgħu taħt il-persuni bi bżonnijiet speċjali. Insemmi lill-persuni li jidentifikaw ruħhom bħala omosesswali u wkoll dwar dawk li għandhom għal qalbhom l-annimali u li ilhom jitħabtu għad-drittijiet tagħhom. Dawn kollha jgħidulek ħaġa waħda, li ilna numru ta’ snin fl-Unjoni Ewropea imma d-drittijiet tagħhom huma għexieren ta’ snin ‘il bogħod minn dawk li għandhom pajjiżi oħra tal-Unjoni Ewropea.  

THE CHAIRMAN: Onorevoli, nitolbok tikkonkludi, jekk jogħġbok.

ONOR. GINO CAUCHI:  Se nikkonkludi, Sur President. Kemm se ndumu nistennew biex dak li kien imwiegħed lilna jingħatalna? Fl-aħħar nett ngħid li jekk irridu nibqgħu sejrin b’din il-lista, nistgħu nkomplu sejrin u nagħtu eżempju wieħed wara l-ieħor ta’ kemm dan il-gvern, fejn jidħlu l-paroli, huwa ħafna iktar minn espert, iżda meta jiġi biex jimplimenta għad fadallu ħafna u ħafna x’jaqdef.  Nisperaw li s-sena d-dieħla ma niġux hawn nitkellmu fuq dak li l-gvern wiegħed li se jagħmel iżda ma jagħmlux.  Nispera wkoll li ma niġux hawn ngħidu li ħlejna sena oħra. Jekk il-passat huwa garanzija tal-futur allura jiddispjaċini ngħid li s-sena d-dieħla għalina l-Maltin u l-Għawdxin se tkun għal darba oħra sena diffiċli mimlija problemi x’niffaċċjaw u nħabbtu wiċċna magħhom.  Grazzi, Sur President.

THE DEPUTY CHAIRMAN: Grazzi. Skada l-ħin disponibbli għan-naħa tal-Oppożizzjoni, u issa l-ħin li fadal huwa għan-naħa tal-Gvern. Rimarki? L-Onor. Francis Zammit Dimech.

ONOR. FRANCIS ZAMMIT DIMECH:   Sur President, se nagħmel intervent qasir fuq l-aspett tat-turiżmu, b’mod partikolari b’rabta mal-importanza tal-linji tal-ajru low cost anke fil-mod kif it-turiżmu issa qed jevolvi f’pajjiżna. Forsi tajjeb li wieħed ifakkar li Malta tiddependi iktar minn destinazzjonijiet oħrajn fuq il-vjaġġatur li jiġi ġewwa pajjiżna bl-ajru. Jekk wieħed iħares lejn dawk li jiġu bil-baħar fil-każ ta’ pajjiżna jsib li qed nitkellmu fuq perċentwali mill-aktar baxxa ta’ 1.48%. Dan minkejja li huwa magħruf li inqas minn nofs it-turisti internazzjonali jsiefru bl-ajruplan. F’dan is-sens Malta diġà għandna żvantaġġ għax ma tistax tattira lil dawk li jivvjaġġaw permezz tal-ferrovija u b’mod ġenerali permezz tal-baħar. Irrid ngħid ukoll li fil-qasam tat-turiżmu, kif jafu l-kollegi, ma ngħoddux il-cruise liner passengers għax dawk ma jkunux għamlu overnights fil-pajjiż u allura ċ-ċifra tagħhom ma tingħaddx ma’ dawk tat-turisti. 

Bla ebda dubju, matul l-aħħar sena u nofs kien hemm elementi li ħallew impatt fuq ix-xena tat-turiżmu fil-pajjiż. Dawn huma elementi li ’l hinn minn dak li jista’ b’xi mod jikkontrolla l-gvern. Qed nitkellem fuq il-prezz taż-żejt li minħabba fih fallew numru kbir ta’ linji tal-ajru u wkoll fuq r-riċessjoni internazzjonali. Filwaqt li ma laqtitx - u Malta kburija li ma laqtitx - is-settur tas-servizzi finanzjarji, almenu b’mod ġenerali, però meta għandek inqas nies mill-Ingilterra li jivvjaġġaw, jew li jivvjaġġaw imma mbagħad jonfqu ċertu ammont ta’ flus fid-destinazzjonijiet li jmorru, billi dak jibqa’ l-ikbar suq għal pajjiżna, bla ebda dubju jkollu impatt fuqna. 

Quddiem din is-sitwazzjoni kollha huwa tajjeb li wieħed ifakkar fid-deċiżjoni importanti u kuraġġjuża li ħadna biex nintroduċu wkoll il-low cost carriers bħala parti mill-mod kif nattiraw turisti lejn il-pajjiż.  (Interruzzjonijiet)  Jien kburi li dik hija d-deċiżjoni li kont ħadt, u deċiżjoni li ma kienx faċli tieħu dak iż-żmien għax kien hemm ħafna nies li kelli nikkonvinċi.  (Interruzzjonijiet) Xi darba nirrakkontaw l-istejjer kollha. U anke waqt li kelli nikkonvinċi persuni oħrajn, naturalment il-kritika talli damu ma daħlu fil-pajjiż erfajtha waħdi, imma dak huwa l-prinċipju kif għandu jimxi gvern li jkun serju u jimxi b’responsabbiltà kollettiva.

Irrid ngħid ukoll li ma tantx kelli sostenn min-naħa tal-Oppożizzjoni, u nista’ nfakkar dak li kien qal l-Onor. Alfred Sant, dakinhar Kap tal-Oppożizzjoni, fis-17 ta’ Marzu 2004, meta kien stqarr hekk:

“Min iġib ċerti argumenti li għandna ndaħħlu kumpaniji low budget ħalli jikkompetu u jġibu turisti qed jara biss sa mnieħru, kif għamlu diversi nies f’dawn l-aħħar snin. Ma nistgħux nibqgħu mexjin b’dan il-mod u qed nagħmluha ċara li aħna mhu se naċċettaw l-ebda sforz li jista’ jsir u m’għandix dubju li dan l-isforz qed isir biex jipprova jimmina l-pożizzjoni kompetittiva tal-Air Malta.”.  

Naturalment kien jaf li l-gvern kien miexi fid-direzzjoni biex nintroduċu linji tal-ajru low cost u allura llum jiena rrid nagħti ħarsa żgħira biex nara jekk din il-profezija seħħitx jew le.    

Sur President, tajjeb infakkar li fl-2006 meta bdew jaħdmu l-low cost airlines lejn pajjiżna, kellna l-Meridiana, is-Central Wings, il-German Wings, u naturalment il-bidu tal-linja forsi l-iktar magħrufa f’dan il-qasam, apparti l-EasyJet, li kienet ir-Ryanair. Ir-Ryanair bdiet is-servizz tagħha fl-2006 u s-sena ta’ wara kienet diġà żiedet ir-rotot tagħha u bdiet topera minn u lejn pajjiżna. Dan japplika wkoll għall-EasyJet. Fl-2007, li kienet sena rekord fil-qasam tat-turiżmu, il-low carriers ġarrew iktar minn 650,000 passiġġier both ways, jiġifieri iktar minn 380,000 passiġġier aktar mis-sena ta’ qabel. Naturalment dan ir-ritmu kompla wkoll fl-2008. 

Dan kien verament inkoraġġanti u juri s-suċċess tal-kumpaniji low cost ta’ dan il-pajjiż. Ikun interessanti jekk inħarsu lejn il-perċentwali ta’ kif ġarrew passiġġieri diversi linji tal-ajru fis-sena 2008. F’dawn il-perċentwali naraw li s-sehem tal-Air Malta baqa’ wieħed b’saħħtu, għax l-Air Malta ġarret 56%, ir-Ryanair 12.7%, l-EasyJet 5.4%, il-Lufthansa 3.7%, l-Alitalia 3.2%, il-British Airways 2.7%, Emirates 2.4%, Thomas Cook 2%, Jetline 1.2%, German Wings 1.1%, u linji oħrajn tal-ajru kollha flimkien 9.7%. Jekk inħares lejn il-low cost carriers waħedhom l-aktar li ġarret passiġġieri kienet ir-Ryanair b’aktar minn 60%. Wara tiġi l-EasyJet bi kważi 26% u l-German  Wings b’5.3%.

Meta imbagħad tanalizza dan kollu fil-kuntest totali ssib li s-sena l-oħra l-linji tal-ajru low cost ġarru lejn pajjiżna 620,000 passiġġier jew 19.2% tal-passiġġieri kollha li żaru pajjiżna. Din is-sena huwa mistenni li dawn iġorru lejn Malta 20% tal-passiġġieri kollha. Naħseb li llum naqblu lkoll li l-profezija li kienet saret min-naħa tal-oppożizzjoni kontra l-low cost carriers kienet waħda li ma avveratx ruħha. Naħseb li naqblu wkoll li lanqas ma seħħ dak li ntqal Ii dan se jkollu impatt negattiv fuq il-linja nazzjonali tal-ajru. Għax f’dan il-waqt il-linji tal-ajru wasslu biex infetħu swieq turistiċi ġodda fi Spanja, fl-Irlanda, fil-pajjiżi Skandinavi u f’partijiet fl-Italja fejn ma konniex immorru. Dawn ir-rotot ġodda bdew joperaw grazzi għall-inċentivi mogħtija permezz tal-investiment li qed jagħmel il-gvern. 

Sur President, jien ma nistax ma nkunx ukoll kuntent ħafna u nawgura lill-kollega abbli tiegħi l-Onor. Mario Demarco għall-fatt li qed jamministra budget kif suppost u budget li juri impenn kostanti. Fuq it-turiżmu l-gvern mhux jitkellem biss imma jagħti l-fondi meħtieġa. U l-fondi meħtieġa mhumiex biss dawk li jidhru taħt l-Awtorità Maltija tat-Turiżmu, mhumiex biss il-fondi li jidhru anke bħala prodott turistiku li jkollok ir-responsabbiltà fil-ministeru għat-turiżmu, imma huma dawk il-fondi kollha li b’xi mod qed ikunu investiti fil-pajjiż biex jitjieb il-prodott Malti. Qed ngħid hekk għax il-veru mod kif iġġib aktar turisti lejn il-pajjiż huwa billi dejjem ittejjeb il-prodott nazzjonali.

Issa x’ġara fir-rigward tal-Air Malta f’din is-sitwazzjoni?  Fl-2008 l-Air Malta ġarret 110,000 passiġġier jew 6.8% iktar mis-sena ta’ qabel, filwaqt li dak li huwa magħruf bħala s-seat load factor żdied b’7%.  Din is-sena, filwaqt li l-linji tal-ajru Ewropej se jkunu naqqsu l-kapaċità tagħhom b’4.3% l-Air Malta se tkun żiditha b’5%.  F’Ottubru 2009 l-Air Malta żiedet it-traffiku fuq servizzi bl-iskeda b’4.4% fuq Ottubru 2008, prova li l-kompetittività ma twassalx biex toħnoq is-servizz li tkun qed toffri linja tal-ajru jew kwalunkwe entità oħra li tkun qed toffri servizz. Il-kompetittività ħafna drabi toħroġ l-aħjar f’min kapaċi s-servizz tiegħu mhux biss ikomplih imma jsaħħu aktar. Għaldaqstant l-argument favur il-linji tal-ajru low cost illum huwa vindikat, huwa aċċettat u sar ta’ kulħadd bħalma jiġri f’ħafna oqsma ta’ suċċess. 
Naturalment is-suċċess imbagħad ikollu ħafna li jkunu jridu l-paternità tiegħu. Hija sitwazzjoni li ma tmurx tajjeb li tibqa’ orfni minħabba li ħadd ma jassumi l-paternità! Irrid ngħid ukoll li l-preżenza tal-kumpanija EasyJet f’pajjiżna bla ebda dubju kkontribwiet biex attirajna lejn pajjiżna investiment li llum ukoll kburin bih bħala pajjiż.  Qed nirriferi għall-investiment tal-SR Technics u tal-EasyJet li se jkollhom preċiżament faċilità ġdida ta’ manutenzjoni tal-ajruplani b’investiment ta’ €40 miljun u bil-ħolqien ta’ 350 impjieg ġdid.  Naħseb li mingħajr l-EasyJet topera lejn pajjiżna żgur li konna nkunu inqas magħrufa u inqas kompetittivi meta kien hemm 54 post differenti jikkompetu għal din il-faċilità. U aħna kburin ukoll li Malta rebħet dak il-kuntratt favur tagħha.

Nagħlaq billi nenfasizza li fl-aħħar mill-aħħar mingħajr aċċessibbilità diffiċli jkollok iktar turisti. Parti mill-qofol ta’ kif tkabbar l-industrija tat-turiżmu huwa preċiżament l-aċċessibiltà favur il-pajjiż, aktar rotot tal-ajru u l-kontribut fenomenali li tat dejjem, li qed tagħti u li se tibqa’ tagħti l-linja nazzjonali tagħna għax hija linja marbuta anke mat-tkabbir tat-turiżmu fil-pajjiż. Magħha llum qed naraw din it-taħlita iktar imferrxa, iktar wiesgħa, taħlita li tinkludi wkoll il-low cost carriers li tingħaqad mal-listi tad-diversi deċiżjonijiet li dan il-gvern ikun kapaċi jieħu fil-mument ġust u opportun. Meta d-deċiżjoni tkun qed tittieħed, ħafna jgħidu li mhux qed tittieħed dik tajba, imbagħad wara jindunaw li kienet id-deċiżjoni t-tajba. Aħna nippreferu li mhux naraw wara jekk kellhiex tittieħed imma li nindunaw fil-mument f’waqtu meta hemm bżonn fil-fatt tittieħed. Nawgura li l din l-aċċessibbiltà akbar tkun il-bażi ta’ policies oħra li qed insegwu fil-qasam tat-turiżmu biex din l-ikbar industrija tal-pajjiż tibqa’ tingħata, kif ċert se tibqa’ tingħata, l-importanza li tassew jixirqilha.  (Onor. Membri:  Hear, hear)
THE  CHAIRMAN:  Grazzi.  Aktar rimarki?  L-Onor. Robert Arrigo.

ONOR. ROBERT ARRIGO:  Sur President, ma kontx se nitkellem dwar l-Air Malta imma rrid ningħaqad ma’ sieħbi l-Onor. Francis Zammit Dimech biex nawgura lill-Air Malta. Anzi jien immur pass ‘l quddiem u nħeġġeġ lill-Air Malta biex tkun iktar aggressiva biex iżżid mhux bi ftit ir-rate of occupancy li għandha. Din nistgħu nżiduha mis-swieq fejn topera, iżda l-Air Malta tista’ żżid il-market share tagħha skont prezzijiet li jikkomparaw ma’ dawk li jeżistu fi swieq oħra barra minn Malta, barra milli jkun hemm flessibbiltà fis-seats. Hawnhekk nagħmel appell lil sieħbi l-Onor. Mario Demarco biex iħeġġeġ lill-Air Malta tagħti iżjed kas l-operaturi barranin li wara kollox huma l-bread and butter għaliha u biex tagħti aktar kas il-website fejn il-klijenti jistgħu jibbukkjaw. Malta ma tistax tkompli għaddejja bis-suċċess mingħajr operaturi barranin li wara kollox għal snin twal kienu jagħtuna ħafna xogħol u għadhom jagħtuna ħafna xogħol. Dan huwa appell li għamilt kull darba fis-sitt snin li ili hawnhekk u li forsi jwassal biex fl-aħħar jinfetaħ xi bieb jew xi tieqa li twassalna għal dak li rridu.

Sur President, rigward il-kunsilli lokali nixtieq ngħid xi ħaġa fuq il-hamlets. Nixtieq inkun naf jekk dawn għadhomx se jsiru u jekk se jsiru hemmx xi dati meta se jsiru.  Forsi tbiddlu xi ħsebijiet, forsi anke l-flus li wieħed kien se jalloka ġew ivvotati mod ieħor.  Jekk ikun hemm xi elezzjonijiet dawn se jsiru bil-partiti wkoll? Nixtieq nirreferi wkoll għal xi ħaġa li ilha tagħti fastidju, il-football ground tal-Gżira Football Club. Ilhom isiru mistoqsijiet parlamentari għal xi disgħa, għaxra u anke ħdax-il sena dwar dan il-ground. Naf li llum hemm l-iskola tal-Gżira li tinsab lesta. Jiena nħeġġeġ biex wieħed jgħin ħalli l-pitch li huwa lest jkun jista’ jinkesa b’xi turf biex almenu n-nies tal-Gżira jkunu bħal ħaddieħor. Dawn mhumiex qed jitolbu biex ikunu xi ħaġa iktar minn ħaddieħor, imma li jkunu bħal ħaddieħor, speċjalment fil-grounds li dejjem kienu jamministraw il-Gżira Football Club fejn illum hemm pjanta tal-iżvilupp ta’ Manoel Island, u f’din il-pjanta hemm imniżżel ’a community football ground’. ‘Community football ground’ tista’ tfisser ħafna affarijiet u hija ftit vaga. 

Sur President, minn hawnhekk nixtieq nikkumenta wkoll fuq id-dokument li ħareġ mil-Lands Department fejn f’paġna 21 jingħad hekk: 

‘The football pitch is presently used by Gzira United Football Club facilities. These obligations...….’

Jekk jista’ jkun fil-pjanta din għandha titniżżel bħala “Gżira United Football Club”, anke biex forsi naslu fi stadju li nagħtu l-inkarigu lill-Gżira Football Club biex ikunu jistgħu jamministraw il-pitch huma, għax il-pitch fejn jittrejnjaw il-players, u iżjed u iżjed fejn hemm dak li fadal min-nursery, huwa fi stat tal-biki. Naħseb li wasal iż-żmien li l-gvern jidħol u jtejjeb il-pitch tal-Gżira Football Club bħalma għamel b’mod tajjeb ħafna ma’ football clubs u għaqdiet sportivi oħra madwar Malta. Għan-nom tal-Gżira United Football Club nappella biex dawn jingħataw iċ-ċans li jkunu bħall-oħrajn. 

Suġġett ieħor li qiegħed jissemma fil-media bħalissa hija Balluta Square, f’San Ġiljan. Irrid niddikjara li jien kontra kull żvilupp li jista’ jmiss ma’ Balluta Square, speċjalment jekk qegħdin naħsbu għal xi parking taħtha. Hawnhekk nitlob ukoll l-intervent tal-Onor. Said biex jagħmel mezz ħalli jiġu ċċarati l-ħafna ambigwitajiet dwar din il-kwestjoni. Naf li llum saret xi press conference u forsi wieħed jista’ jiċċara xi punti għax in-nies ma kenux informati. Nhar il-Ġimgħa hemm public consultation man-nies ta’ San Ġiljan, imma dak li nafu żgur hu li hemm applikazzjoni għal socket tal-elettriku fil-pjazza tal-Balluta biex tagħti d-dawl għal żewġ vannijiet li jistgħu jagħmlu circular bus service madwar San Ġiljan u madwar xi parking areas oħrajn. F’din m’hemm xejn ħażin, anzi wieħed jammira l-kunsill ta’ San Ġiljan għax diġà hemm reserved parking u mini-bus ħamra għas-servizz tal-pubbliku ta’ San Ġiljan. Billi nagħmlu post għall-electrical mini-buses mhi problema xejn. Il-problema hija li minn dan l-underground parking ikun hemm exit and entrance b’xi lift u 130 spazju taħt il-pjazza. (Interruzzjonijiet) Hemm applikazzjonijiet fejn jidher ċar parking space taħt Balluta Square.

In-nies ta’ San Ġiljan ma jriduhx. Jien qed nitkellem għan-nom tagħhom u pubblikament hawnhekk irrid ngħid li jien ukoll ninsab imħasseb dwar dan. Issa għandi daqsxejn iżjed esperjenza fuq il-car parks wara l-problema li kellna f’Tas-Sliema, u l-pros and cons nafhom. Huwa tajjeb li wieħed isebbaħ il-post jew iżommu sew, imma jiena ma nistax nifhem kif l-gvern għadda b’tant taħbit biex isiru open spaces fi Pjazza Sant Anna f’Tas-Sliema u issa se jerġa’ jaħseb biex jagħmel dan il-pass!  Jien konvint li bi djalogu u b’informazzjoni nistgħu naslu. Il-Prim Ministru kien irrispondieni għal mistoqsija parlamentari li l-gvern m’għandu ebda intenzjoni biex jagħmel xi car park hemmhekk. Jiena nixtieq li b’vuċi waħda nkunu ċari man-nies li hemmhekk mhuwiex se jsir car park.  

Sur President, xtaqt nagħmel kumment ukoll dwar il-ground tal-football tas-Sliema Wanderers. Bħalissa m’għandi x’naqsam xejn mas-Sliema Wanderers, imma dan id-dokument tal-Lands Department f’paġna 9.1.3.4 jgħid li hemm communal facilities f’Tignè Point.  Din mhi communal xejn. Din trid tkun ħafna iktar ċara b’mod li turi li dawn il-facilities huma ta’ Sliema Wanderers Football Club. Għalhekk iffirmajna, u għaldaqstant nippretendi li dokument bħal dan ikun fil-fatt eżatt. Għamilt ukoll mistoqsija parlamentari dwar xi bus shelters fil-Gżira, f’Ta’ Xbiex u fix-xatt f’Tas-Sliema li huma tal-mistħija. Ma nafx jekk l-MTA tistax tidħol fiha din il-kwistjoni. F’Malta għandna bus shelters sbieħ ħafna anke f’postijiet fejn forsi ma jgħaddux in-nies, imma dawn li qed nirreferi għalihom huma maħmuġin u żdingati, qishom ta’ xi erbgħin sena ilu! 

Xtaqt ukoll nipproponi li forsi jsir ban fuq il-ħornijiet fil-villaġġi u fl-ibliet tagħna. Dawn idejqu lin-nies, u speċjalment dawk in-nies li jiġu għall-btajjel f’Malta żgur ma jeħdux gost b’xi bus jew xi trakk idoqq dak il-horn b’ħoss qawwi li jqabbżu xi żewġ metri!  Fil-front f’Tas-Sliema u f’San Ġiljan dawn il-ħornijiet idejqu lil ħafna nies. Fl-aħħar nett nalludi ftit għall-proposta li saret dwar it-tnaqqis tar-rata tal-VAT fuq ir-ristoranti. Jien naħseb li l-gvern ma kellux għalfejn jagħmel dan ir-rapport kollu biex jiġġustifika li m’hemmx għalfejn iniżżel ir-rata tal-VAT fuq ir-ristoranti. Hija ħasra li għamilna ħafna eżerċiżzji u spejjeż biex niġġustifikaw dan, u naħseb li kien ikun aħjar kieku l-flus marru għall-marketing biex inġibu n-nies hawnhekk biex imbagħad jieklu fir-ristoranti! Wara kollox huwa inutli li tnaqqas il-VAT imbagħad ma ġġibx in-nies. 

Fl-aħħar nett nagħlaq dwar punt li għadu ma ssemmiex hawnhekk. Ara biss ifettlilna fil-parlament jew x’imkien immissu l-kurċifiss! Dak huwa simbolu tal-Kristjaneżmu u  għalina huwa importanti.  Min jiddejjaq bil-kurċifiss għandu postijiet oħra fid-dinja fejn imur u ma jiġix Malta, imma dak il-kurċifiss irid jibqa’ hemmhekk.  Nirringrazzjak, Sur President.  (Onor. Membri:  Hear, hear)

THE DEPUTY CHAIRMAN:  Grazzi.  Aktar rimarki?  L-Onor. Franco Debono.

ONOR. FRANCO DEBONO:   Sur President, ftit ilu kelli okkażjoni li nindirizza dan il-parlament u tkellimt dwar il-qasam tal-ġustizzja li ovvjament huwa ta’ interess prinċipali tiegħi. Kien hemm xi kummenti f’dan id-diskors fejn kont entużjast u forsi anke wżajt xi aġġettiv irrabjat. Ovvjament ma kontx irrabjat, però kont qed nitkellem b’konvinzjoni fuq suġġett li huwa għal qalbi bl-iskop li nipprova nagħti kontribut u ntejjeb ukoll il-ħafna ġid li sar. Fil-fatt jien kelli kliem ta’ tifħir għall-Ministru tal-Ġustizzja dwar ir-riformi li għamel fil-qasam tal-kummerċ u fil-qasam ċivili. Saru diversi emendi li ssarrfu f’titjib konsiderevoli f’dawk l-oqsma. Però mbagħad ma waqaftx hemm u tkellimt ukoll dwar fejn deherli li wieħed jista’ jagħmel bidliet f’ċerti oqsma tal-kamp kriminali. Kont urejt ukoll ċerta preokkupazzjoni għall-fatt li għaddew diversi snin u ċerta emenda fil-liġi llum għadha ma daħlitx fis-seħħ. Dan qed ngħidu biex forsi wieħed jifhem ukoll it-ton ta’ kif tkellimt dikinhar. 

Riċentement il-Viċi Prim Ministru u jidhirli li anke l-Prim Ministru żaru l-qabar ta’ Sir Ugo Mifsud. Ironikament Sir Ugo Mifsud, li kien wieħed mill-ewwel prim ministri ta’ Malta, f’dibattitu fil-kunsill tal-gvern tant tkellem b’mod aġitat li kien tah attakk tal-qalb. Jien ċertament meta tkellimt ma kontx daqshekk aġitat jew almenu ma kellix il-konsegwenzi li sfortunatament kellu Sir Ugo Mifsud li spiċċa miet jumejn wara! Il-punt tiegħi huwa li min qiegħed fil-parlament u jitkellem minn qalbu, jitkellem b’ċertu enerġija u b’ċertu entużjażmu. Xi rrid ngħid, Sur President? Jien għadni kif kont qed nitkellem mal-ħabib tiegħi kollega l-Onor. Francis Zammit Dimech fejn qbilna li hemm bżonn li l-parlament jiġi ravvivat, hemm bżonn li jitqajjem aktar. Meta nitkellem ma’ nies li ilhom f’dan il-parlament juruni t-tħassib tagħhom dwar dan, u huma tal-fehma li huwa importanti li l-parlament jerġa’ jingħata aktar ħajja. 

Sur President, il-parlament jaqa’ taħt il-voti li qed niddiskutu llum.  Ma ninsewx li din hija l-ogħla istituzzjoni tal-pajjiż, hija l-iktar forum ta’ diskussjoni rappreżentattiv, u jien kelli opportunità f’dan il-parlament ukoll li nsemmi l-bżonn li jiġu emendati l-istanding orders. L-istanding orders issa ilhom l-istess għal għexieren ta’ snin, u wasal iż-żmien li dawn jiġu emendati. Hawn ta’ min igħid li anke l-President Emeritus Ugo Mifsud Bonnici kien għamel studju dettaljat dwar kif dawn għandhom jiġu mibdula. Irridu nemendawhom mhux sempliċement biex inkunu biddilna imma biex dawn jippermettu funzjonament ħafna aħjar ta’ dan il-parlament. Illum il-ġurnata naħseb li anke minn fuq dawk is-suġġerimenti reġa’ għadda ż-żmien, u naħseb li hemm bżonn li jsir studju ieħor biex jerġgħu jiġu aġġornati biex il-membri jkunu jistgħu jipparteċipaw u jagħtu kontribut aħjar. Li hu żgur huwa li hemm bżonn jiġu allokati aktar riżorsi għal dan il-parlament. Hemm bżonn li dan ikun parlament aktar awtonomu. 

Kelli wkoll opportunità li nuri l-preokkupazzjoni tiegħi li dan il-parlament m’għandux l-aħjar media biex jittrasmetti l-messaġġ tiegħu lejn il-poplu. Fl-aħħar mill-aħħar aħna qegħdin hawnhekk niżvolġu din l-attività tar-rappreżentazzjoni. Jiena nisma’ li Dr. Lawrence Gonzi kien speaker tajjeb ħafna wkoll, u  ddistingwa ruħu f’dik il-kariga kif iddistingwa ruħu fil-karigi l-oħra wkoll. Meta kien speaker kien hu li waqqaf ir-radju tal-parlament. Illum il-ġurnata, issa wara li għaddew diversi snin, naħseb li wasal iż-żmien li dan il-parlament ikollu ċerti dibattiti li jkunu televised fuq stazzjon eżistenti, bħal Channel 22. Dan għaliex huwa importanti li n-nies li aħna nirrappreżentaw ikunu jafu x’inhu jiġri, għax fl-aħħar mill-aħħar huwa fl-interess tagħhom li qegħdin nitkellmu u naġixxu. Aħna ngħidu li l-istazzjonijiet tal-partiti għandhom inaqqsu daqsxejn il-polarizzazzjoni, u naħseb li dan jiġri awtomatikament jekk ikun hemm id-dibattiti tal-parlament li jkunu televised live jew b’xi mod in-nies ikunu jistgħu jsegwuhom aħjar.
Ma rridx ninsa wkoll li nifraħ lill-Ministru John Dalli għan-nomina tiegħu.  Ċertament anke l-media qablet li hija nomina li tixraq lill-Ministru Dalli li għandu diversi snin ta’ esperjenza u li b’dedikazzjoni kbira wettaq il-funzjonijiet tiegħu b’servizz impekkabbli lill-poplu Malti. Nixtieq ngħid ukoll li wieħed ma jistax ma jinnotax ix-xogħol li sar fi Pjazza San Ġorġ, pjazza sabiħa li ċertament tixraq lill-ġawhra tagħna l-Belt Valletta. Din il-pjazza għandha rilevanza għat-turiżmu li proprju jaqa’ taħt l-Onor. Demarco, pjazza li verament tolqot l-għajn. U dan bix-xieraq, għax din hija waħda mill-pjazez ewlenin tal-Belt Valletta. Verament prosit lill-Ministru Pullicino u n-nies tiegħu tax-xogħol tajjeb ħafna li sar.

Sur President, xtaqt ngħid ukoll xi ħaġa dwar ir-riformi. Xtaqt insemmi r-riforma fil-qasam tal-kunsilli lokali li saret taħt l-Onor. Chris Said. Kulħadd jaqbel dwar il-mod kif mexa l-Onor. Said meta kien għaddej bil-ħidma biex titwettaq ir-riforma fil-kunsilli lokali. Bħalissa f’dan il-pajjiż ninsabu għaddejjin b’diversi riformi. Dan juri li dan il-gvern qatt ma qagħad lura biex idaħħal ir-riformi, u dan anke meta kont qed nagħmel aċċenn dwar il-fatt li hemm bżonn riformi anke fil-qasam tal-ġustizzja. Għaldaqstant, jekk hemm dispożizzjoni tal-liġi li għadha ma daħlitx fis-seħħ, jien għidt f’dan il-parlament diversi drabi, u hekk se nibqa’ nagħmel għax dak hu d-dover tiegħi, li nfakkar li għad hemm din id-dispożizzjoni tal-liġi li għadha ma daħlitx fis-seħħ. Dan hu gvern li għamel ħafna riformi, u ovvjament meta wieħed isemmi l-bżonn li tidħol fis-seħħ riforma ma jfissirx li biex jagħmel dan għandu joqgħod isemmi ruxxmata riformi li għaddejjin minnhom. M’hemmx għalfejn noqgħod insemmi r-riforma fit-trasport pubbliku li se ġġib rivoluzzjoni fil-mentalità f’dak li għandu x’jaqsam mat-trasport, ir-riforma fil-liġi tal-kera u riformi oħrajn. 
Niġi għar-riforma ewlenija li xtaqt nagħmel riferenza għaliha, dik tal-MEPA li qed jieħu ħsiebha l-Onor. Mario de Marco b’mod partikolari, imma taħt l-Uffiċċju tal-Prim Ministru. Naf li qed jagħmel biċċa xogħol tajba għax attendejt ukoll għall-konferenza nazzjonali dwar il-MEPA, u ħadt gost. Però jien xtaqt nagħmel żewġ suġġerimenti żgħar lil dan il-parlament. L-ewwel nett jien issuġġerejt proċess ta’ kodifikazzjoni b’mod ġenerali li qed jiġi diskuss quddiem dan il-parlament.  Jien nemmen li dan il-proċess ta’ kodifikazzjoni hemm bżonn isir ukoll fil-liġijiet tal-MEPA. Xtaqt nagħmel riferenza għal chapter 3 tal-ktieb ‘Development Planning Legislation’ ta’ Dr Kevin Aquilina, li huwa awtorità fil-qasam - m’għandix dubju li qed jaqbel miegħi l-kollega u ħabib kbir tiegħi Mario de Marco - li jittratta dwar sources of planning law. Hemm 26 faċċata, minn paġna 60 sa paġna 86, li kollha jittrattaw regoli, regolamenti, avvizi legali, manwali u direttivi.  

Aħna l-avukati fil-qorti mdorrijin bil-Kodiċi tal-Kummerċ fejn għandek il-liġijiet kodifikati u konsistenti. Jerġa’, fejn ikun hemm inkonsistenzi, l-qrati mbagħad bl-interpretazzjoni ġudizzjarja tagħhom, dawn jeliminawhom. Jien nagħmel dan is-suġġeriment umli, li wieħed mill-proċessi ewlenin li għandhom isiru fir-riforma tal-MEPA - jien m’għandix dubju li l-Onor. de Marco diġà qed jieħu ħsieb ta’ dan, però għandu jkun proċess rigoruż immens fl-opinjoni tiegħi – ikun l-kodifikazzjoni u l-konsolidazzjoni tal-liġijiet tal-MEPA. Hemm il-ħsieb f’dan il-parlament li jitwaqqaf kumitat proprju għall-konsolidazzjoni u kodifikazzjoni tal-liġijiet kollha ta’ Malta. Però f’dan il-qasam partikolari, ladarba se nkunu qed nagħmlu din ir-riforma, u jien m’għandix dubju li din ir-riforma bħal kull riforma oħra li kien involut fiha l-Prim Ministru se tkun suċċess ukoll, hemm bżonn li nagħmlu dan il-proċess.  

Illum is-sitwazzjoni ġenerali tal-ippjanar tinsab kristallizzata u allura nissuġġerixxi l-inkorporazzjoni ta’ dawn l-instrumenti f’liġi. Jiġifieri fejn għandek manwali, direttivi u avviżi legali, fejn nistgħu, nagħmluhom f’liġi. Veru li jekk tkun trid tbiddel trid tiġi quddiem il-parlament, mhux bħal meta għandek avviż legali fejn il-proċedura biex temendah tkun aktar sempliċi, però ċertament li s-sitwazzjoni hija kristallizzata f’ħafna mill-qosma u mill-kapitoli li qed nagħmel riferenza għalihom.  Jien għamilt ir-riċerka tiegħi qabel attendejt għall-konferenza nazzjonali dwar il-MEPA u jirriżulta li hemm 26 paġna ta’ planning laws. Naħseb li hawnhekk għandek is-sors ewlieni - apparti ħaġa oħra li jien, li għandi background legali fil-qorti, dejjem emmint fiha - li min se jkun qed jiġġudika mhux se jkun part-time. Din hija waħda mill-elementi ewlenin tar-riforma fil-MEPA, li llum il-ġurnata min se jkun ġudikant mhux se jkun part-time. Jien ikkritikajt din is-sistema wkoll fit-Tribunal għal Talbiet Żgħar fejn għandek avukati li filgħodu jaħdmu ta’ avukati u wara nofsinhar jiġġudikkaw il-każi. Jiġifieri anke hemmhekk kont daqsxejn xettiku dwar is-sistema. Hawnhekk din se tkun irranġata u jien naqbel perfettament ma’ dan l-aspett tar-riforma. 

Jien ġejt maħtur bħala membru fuq il-kumitat permanenti tal-Kamra stabbilit bid-Developement Planning Act. Kif kont tkellimt mal-Prim Ministru, jien naħseb li għandhom jitwessgħu l-funzjonijiet ta’ dan il-kumitat li hu chaired mill-Prim Ministru, bħala ministru responsabbli mill-ambjent, u hemm rappreżentanti miż-żewġ naħat tal-Kamra. Nemmen li għandhom jitwessgħu l-poteri tiegħu għax kif inhu taħt id-Development Planning Act huma ristretti għal każijiet partikolari. Allura nħoss li għandna nwessgħu l-funzjonijiet tiegħu u fl-istess waqt nużawh fit-tfassil tal-policy.  Fl-aħħar mill-aħħar għandek l-input u l-kontribut ta’ membri miż-żewġ naħat tal-Kamra. 

Xtaqt nagħlaq b’punt żgħir li napprezza li l-Onor. Leo Brincat semmieh ukoll.  Ma kontx rajtu rapportat fil-media, imma forsi ma ndunajtx jien bih. Jien diġà kelli opportunità nitkellem dwar dan, imma nerġa’ nagħmel aċċenn għall-fatt li filwaqt li nesploraw mezzi oħra ta’ enerġija alternattiva bħax-xemx, ir-riħ u sorsi oħra, għandna nżommu għajnejna miftuħin immens għall-hydrogen bħala sors alternattiv u nadif ta’ enerġija. Nemmen li fil-futur se jkun is-sors ewlieni ta’ enerġija nadifa madwar id-dinja. Il-hydrogen huwa element li jinsab fl-univers u qiegħed f’abbundanza mhux ħażin.  Din it-teknoloġija qed titħaddem diġà. Infatti hawn anke karozzi jaħdmu bil-hydrogen.  Veru li s-sistema għadha ftit għolja, però tajjeb li ma ninqabdux lura fiha. Irridu minn issa nżommu kemm jista’ jkun mal-pass ta’ x’inhu jiġri barra minn Malta biex ma ninqabdux fuq sieq waħda. 

Kelli notament żgħir u se nagħlaq bih. Faħħart ix-xogħol tal-Ministru Pullicino fi Pjazza San Ġorġ, però nixtieq infaħħar ukoll ix-xogħol tal-Ministru Pullicino fil-proġett ta’ Marsaxlokk għax jaqa’ fid-distrett li jien nirrappreżenta fil-parlament.  Ħadt gost li l-Ministru kien stedinni biex nakkumpanjah meta inawgura x-xogħlijiet, u nittama li ma ddumx biex titkompla t-tieni fażi tal-proġett ta’ Xatt is-Sajjieda. Qabel beda l-proġett jien kelli l-opportunità li nitkellem diversi drabi dwar il-ħtieġa li dan il-proġett jibda. Dan qed ngħidu wkoll fil-kontest tar-rilevanza turistika li għandu Marsaxlokk fil-qasam turistiku Malti. Huwa raħal pittoresk u uniku, u t-turisti jiġġennu għalih.  Nirringrazzjak, Sur President.

THE DEPUTY CHAIRMAN:  Grazzi.  Aktar rimarki?  L-Onor. Louis Deguara. 

ONOR. LOUIS DEGUARA:  Jien ukoll xtaqt nitkellem ftit fuq is-servizz tas-saħħa għax hu parti mill-professjoni tiegħi. Il-vot li din is-sena ġie allokat għas-servizzi tas-saħħa għal darb’oħra reġa’ laħaq record meta mqabbel ma’ voti li kienu saru f’budgets preċedenti. Nistgħu ngħidu li din mhijiex sorpriża, imma hija ħaġa li qed tikkaratterizza kull budget tal-amministrazzjoni mmexxija minn Gvern Nazzjonalista. Però fid-diskussjoni ta’ qabel il-budget, anke xhur qabel il-budget, kien ħareġ ċar li waqt li l-infiq fuq is-servizzi soċjali invarjabbilment jiżdied minħabba ċirkostanzi li l-gvern m’għandux kontroll fuqhom, fosthom in-numru ta’ nies li jilħqu l-età tal-irtirar, in-numru ta’ romol, in-numru ta’ single parents u r-rata tat-twelid, mill-banda l-oħra l-vot għas-saħħa, jew jekk dan jistax jiġi pproġettat li jiżdied jew le, aktar ma jgħaddi żmien aktar sar jiddependi direttament minn kif se tkun sejra l-ekonomija dinjija, speċjalment l-ekonomija ta’ pajjiżna.  

Dan ħareġ ċar meta l-Ministru Dalli stqarr għal aktar minn darba li l-problema dwar jekk nistgħux nespandu ċerti servizzi fis-saħħa kien jiddependi direttament mill-Ministeru tal-Finanzi, jew aħjar kemm dan il-ministeru seta’ jwarrab fondi aktar mis-sena ta’ qabel biex inkomplu bl-espansjoni tas-servizzi tas-saħħa li diġà nipprovdu.  Bir-raġun li anke llum filgħodu reġa’ insista li rridu niżguraw li kull lira li nonfqu rridu nagħmlu ħilitna kollha biex nieħdu l-akbar potenzjal minnha. Jidher ċar ukoll li kieku l-Ministeru tas-Saħħa jkollu indikazzjoni ċara ta’ kemm se jkollu finanzi qabel ma jitħabbar il-budget ikun f’pożizzjoni aħjar biex jipprepara fit-tul l-espansjoni tas-servizzi tiegħu u jkun aktar saqajh mal-art u reali fil-proġetti li jwiegħed.  

Differenza oħra sostanzjali bejn il-vot tas-saħħa u dak tas-servizzi soċjali hija li waqt li dak tas-servizzi soċjali wieħed jista’ jipprevedi kemm se tkun id-domanda fuqu - nafu li l-akbar persentaġġ tal-infiq f’dan id-dipartiment imur fil-pensjonijiet u huwa faċli li wieħed jikkalkula kemm nies se jilħqu l-età tal-pensjoni, meta jilħquha, u kif din se tissarraf f’aktar spiża għall-Kaxxa ta’ Malta - fis-servizzi tas-saħħa ma tistax tipprevedi kemm se tkun id-domanda.  Per eżempju, tliet snin ilu kellna theddida tal-Avian Flu u minħabba dik it-theddida d-Dipartiment tas-Saħħa kellu jonfoq €5 miljuni bħala preparazzjoni għall-eventwalità li tolqotna din it-tip ta’ influwenza. Ftit tax-xhur ilu kellna theddida oħra li, l-istess, affettwat l-infiq ipproġettat f’dak li għandu x’jaqsam mal-mediċini.  

Dan iwassalni biex nagħmel appell ieħor li għal darb’oħra rridu nkunu innovattivi biex insibu metodi ġodda ta’ kif niffinanzjaw is-servizz tas-saħħa. Ftit tas-snin ilu kienet ħarġet l-idea li jkollna health fund li jkun ring fenced proprju għall-infiq fis-servizzi tas-saħħa. Fil-fatt kienu ġew ivvotati għalih flus mill-fond konsolidat, kif ukoll kienet żdiedet it-taxxa tal-VAT bi 3% biex is-somma miġbura tmur direttament f’dan il-fond.  Ma’ din is-somma kellha tiżdied somma oħra miġbura mit-taxxi magħrufa bħala sin taxes, jew taxxi mill-bejgħ tas-sigaretti u tal-alkoħol.  Dan il-fond, minkejja li jagħmel sens u jintuża f’bosta pajjiżi tal-Ewropa, illum nistgħu ngħidu li nsejnieh għal kollox.  Però tajjeb inżid ngħid li minkejja dan in-nuqqas, il-vot tas-saħħa biss reġa’ kiber sostanzjalment b’aktar minn €26 miljun din is-sena.  

Sur President, l-ebda gvern, hu min hu, ma jista’ jwettaq il-programm tiegħu mingħajr il-koperazzjoni ta’ key players oħra, speċjalment f’settur bħal tas-saħħa fejn il-unions għandhom say kbira ħafna. Per eżempju, kritika persistenti li saret tul dawn l-aħħar snin mill-Oppożizzjoni u ssemmiet saħansitra anke mill-istess Ministru Dalli kienet dwar l-esaġerazzjoni fit-tul ta’ waiting lists li għandna għal ċerti operazzjonijiet, speċjalment fejn dawn jikkonċernaw mard diġenerattiv li jolqot l-aktar lill-anzjani. Il-Ministru qiegħed on record li qal li hija kwestjoni ta’ finanzi. F’dan il-budget ġew ivvotati aktar minn €4 miljuni fuq medda ta’ tliet snin biex kemm jista’ jkun innaqqsu din il-lista b’mod drastiku minn kif inhi llum.  Issa li hemm il-fondi m’għandix dubju li ħafna jibdew jistennew li r-riżultati jiġu malajr kemm jista’ jkun.  Imma mhux se jiġri u lanqas hu bilfors li jiġri hekk, jew aħjar jiġrix hekk jew le jiddependi mill-koperazzjoni li l-gvern isib minn min jiddependi biex din il-miżura tagħti l-frott tagħha.  

Qed ngħid dan għax żmien ilu kien sar attentat simili biex il-waiting list tal-operazzjoni tal-kataretti tonqos billi jintuża l-istess metodu li qed nużaw illum.  Kienu fil-fatt ġew ivvotati flus apposta, kien ġie diskuss pjan mad-direttur tad-dipartiment tal-oftalmija, ġie ppreparat teatru speċifikament ġewwa l-Isptar Karin Grech fejn setgħu jsiru dawn l-operazzjonijiet. Wara konsultazzjoni ġie miftiehem ukoll ħlas għall-konsulenti li kienu se jipparteċipaw kif ukoll mad-direttur tal-anestesija, imma meta konna se nibdew indaħħlu din il-miżura qabżet il-union tat-tobba, oġġezzjonat u din il-miżura li kienet se tnaqqas drastikament il-waiting list tal-operazzjoni tal-katarretti sfaxxat fix-xejn sfortunatament. L-iskuża dak iż-żmien kienet li l-waiting lists ma kenux jeżistu biss fl-oftalmija u allura l-union dehrilha li l-opportunità ta’ introjtu akbar fis-salarju għal ċerti konsulenti li kienu se jipparteċipaw kellha tkun offruta f’oqsma oħra tas-saħħa wkoll.  Allura kollox kien waqaf ħesrem.  

Meta erġajna pprovajna naraw jekk nistgħux nnaqqsu waiting lists oħra billi nagħmlu użu mit-teatri tal-operazzjonijiet ġewwa Għawdex, li żgur ma kenux u lanqas qed jintużaw bl-aħjar potenzjal, inqalgħu intoppi oħra, fosthom li kien hemm min insista li biex isiru dawn l-operazzjonijiet ġewwa Għawdex irid ikun hemm back-up tal-ITU.  Dan kollu li qed ngħid jinsab dokumentat fil-files tad-dipartiment. Kien għalhekk ta’ sodisfazzjon li ftit tal-ġranet ilu smajt l-istess persuna li kienet qalgħet id-diffikultajiet kollha ftit tas-snin ilu tgħid xjentement li taqbel ma’ dan il-vot biex titnaqqas il-waiting list u tissuġġerixxi li parti mill-flus imorru biex jilħqu aktar speċjalisti.  Nittama li din id-darba mill-paroli ngħaddu għall-fatti biex igawdu dawk li għandhom bżonn l-għajnuna medika pjuttost urġenti. 

Issa li hemm il-flus u l-impenn tal-gvern xorta waħda hemm problemi loġistiċi oħra li jridu jiġi megħluba. Għandna l-isfida ta’ aktar staff speċjalizzat fejn jidħlu anestetisti, nurses ġewwa t-teatri, il-ħinijiet tal-operazzjonijiet, is-sapport tal-laboratorju u staff ieħor. Dawn huma ftit minn mill-isfidi li żgur li mhux se jkun faċli li nsolvuhom fi żmien qasir. Hawn ukoll il-gvern bil-għaqal ħaseb għal vot qawwi biex aktar nies jiġu mħarrġa fejn l-aktar li hemm bżonn. Il-fatt li issa wkoll ġie stabbilit programm ta’ speċjalizzazzjoni għat-tobba ġewwa pajjiżna jixhed li sar ippjanar fit-tul biex nilħqu l-oġġettivi tagħna. Però rridu nkunu boloh jekk naħsbu li dawn il-miżuri, tajbin kemm huma tajbin, se jagħtu riżultat fl-iqsar żmien possibbli. 

Parti sostanzjali mid-diskors dwar dan il-ministeru juri l-impenn qawwi biex inkomplu ntejbu fejn diġà ksibna suċċessi. Is-servizzi ta’ pajjiżna offruti lill-anzjani huma ta’ kejl għal ħafna pajjiżi ġirien tagħna. Però anke f’dan is-settur hemm bżonn li noqogħdu attenti għax, kif jiġri f’ħafna setturi fejn ikollok suċċess, issir vittma tas-suċċess tiegħek innifsek. Irrid ngħid li minkejja l-isforzi kbar li għamilna bħala gvern, din l-isfida biex nipprovdu servizzi tal-aqwa kwalità ukoll qed tiffaċċja theddida ġdida.  Minkejja l-isforzi u ruxxmata ta’ servizzi innovattivi ntrodotti taħt gvernijiet Nazzjonalisti tul l-aħħar 20 sena biex inżommu l-anzjani tagħna indipendenti u attivi fil-komunità, in-numru ta’ anzjani li jinħteġilhom rikoveru ġewwa istituzzjonijiet qiegħed jikber u se jkompli jikber.  

Aktar ma tiżdied il-popolazzjoni, minkejja l-aqwa servizzi, aktar naslu fi stat fejn tagħmel x’tagħmel fl-aħħar tal-ħajja, nies li jsiru dipendenti bilfors ikollhom jiġu rikoverati ġewwa homes jew inkella ġewwa sptarijiet. Tant hu hekk li ninsab informat li preżentement in-numru ta’ anzjani li jinħtiġilhom rikoveru urġenti ġewwa sptar jew dar tal-gvern jilħaq madwar 80 persuna. Minkejja l-isforzi kollha, inkluża l-parteċipazzjoni mal-privat u mill-privat, għadna ma wasalniex biex nissodisfaw it-talbiet ta’ dawn it-80 ruħ.  Mhux hekk biss, imma qed ifiġġu sfidi ġodda li jekk ma nkunux lesti għalihom se nipperikolaw dan is-settur fejn jikkonċerna ċerti djar. 

Xtaqt li f’parti mid-diskors tiegħi nirreferi għad-djar tal-anzjani immexxija mill-Knisja. L-ewwel problema li dawn qed jiffaċċjaw hija li ħafna minnhom qed isibuha diffiċli mhux biss biex isibu staff ġdid biex ikomplu joffru s-servizz li qed joffru, imma aktar serju minn hekk huwa l-fatt li qegħdin fi kriżi biex iżommu l-istaff li għandhom preżentement.  Fil-fatt minn mindu għolew il-pagi tan-nurses li jaħdmu mal-gvern u tjiebu l-kondizzjonijiet tax-xogħol u ċ-ċans ta’ avvanz fil-karriera, ħafna min-nurses li jaħdmu fid-djar privati kif ukoll dawk tal-Knisja għażlu li jirritornaw lura lejn is-servizz pubbliku. Hemm ukoll l-inċentiva li taħdem ġewwa sptar modern fejn l-ambjent tax-xogħol u l-kondizzjonijiet jattirawk. Però issa hemm il-periklu li qed inħottu knisja biex nibnu jew inkomplu infornu oħra. Ir-riżultat se jkun li l-istandards ġewwa ċerti djar tal-Knisja u mhux tal-gvern se jinżlu a skapitu tal-istess anzjani.  

Dawn id-djar la għandhom il-finanzi u lanqas ir-riżorsi biex jikkompetu mal-gvern, u allura ta’ bilfors joħorġu telliefa jekk ma jirċevux l-għajnuna meħtieġa, aktar u aktar meta ħafna mir-residenti tagħhom diġà jkunu qed iħallsu rati mnaqqsa għar-rikoveru tagħhom ġewwa dawn id-djar tal-Knisja. Huwa fatt magħruf li l-Knisja taqdi wkoll funzjoni karitatevoli, u ħafna – nista’ ngħid il-maġġor parti - li jużaw is-servizzi tad-djar tax-xjuħ tagħha jkunu ġew rikoverati minkejja li ma jkollhomx finanzi biżżejjed biex iħallsu l-miżati tagħhom. Mhux hekk biss, riċentament ħarġu ordnijiet li komplew inaqqsu l-għajnuna li kienet tingħata lid-djar tal-Knisja mill-gvern.  Per eżempju, sa ftit tax-xhur ilu dawn id-djar kienu jingħataw numru ta’ disposable gloves u nappies u xi ħadd - u ma nistax nifhem min - ħa d-deċiżjoni li dawn jitwaqqfu jew jiġu mnaqqsa drastikament. Issa dan ma jagħmilx sens meta aħna qed nagħmlu l-isforzi kollha biex innaqqsu l-inċidenza tal-MRSA fil-komunità.  

Jien jidhirli li miżuri bħal dawn ifissru żgur li sejjer jiżdied in-numru ta’ anzjani li jista’ jkollhom bżonn rikoveru ġewwa l-isptar ċentrali minħabba din it-tip ta’ komplikazzjoni minħabba nuqqas ta’ ċertu iġjene. Iffaċċjat b’dan kollu, inutli li jkun hemm spezzjonijiet u jiġu rikjesti miżuri lil dawn id-djar li nafu li fil-preżent ma jistgħu qatt jilħqu. Anzi, għal ħafna minnhom, l-eżistenza tagħhom tiddependi fuq il-ġenerożità kbira tal-poplu Malti u tal-volontarjat. Nista’ ngħid li ħafna mix-xogħol klerikali u dak finanzjarju li jsir f’dawn id-djar isir mingħajr ħlas mill-istess anzjani, jew anzjani li volontarjament iżuru u jqattgħu ħin twil f’dawn id-djar li joffru l-professjoni u ħinhom biex jgħinu d-djar. 

Il-mira tal-gvern hija li jkollna poplu aktar b’saħħtu tul is-snin kollha ta’ ħajtu. Il-prevenzjoni u mhux aktar il-kura tidher li hija ċ-ċavetta biex nilħqu dan il-għan. Dan ifisser li rridu nbiddlu l-infiq qawwi u l-ħidma tagħna minn kif imxejna sal-lum, jiġifieri mis-settur kurattiv ġewwa l-isptarijiet għal dak preventiv ġewwa l-komunità. Dan ukoll se jirrikjedi żmien twil. Jirrikjedi wkoll bidla radikali fil-kultura tagħna, responsabilizzazzjoni tal-istess users tas-servizz, finanzjament qawwi li lanqas qed nirrealizzaw kemm hu, kif ukoll bilfors rationing ta’ ċerti servizzi.  Irridu nirrealizzaw li ma jistax ikollna kollox il-ħin kollu, kulma nixtiequ, dejjem u fil-pront!  Il-Ministru stess illum waqt id-diskors tiegħu qal li hawn ħafna nies li jinqdew bis-servizz li jaħsbu li l-introjtu tal-pajjiż hu dak ta’ xi stat li jipproduċi ż-żejt! Però rridu nkunu saqajna mal-art, għax din dan mhix ir-realtà!  

Bidla bħal din tirrikjedi wkoll għexieren ta’ snin biex tħalli l-frott tagħha. Irridu nippjanaw minn issa jekk irridu nibdlu l-istil tal-ħajja tal-Maltin tagħna. Għalhekk ma nistax ma naqbilx ma’ min diġà esprima, waqt dan id-dibattitu, l-inkwiet tiegħu għaliex programmi siewja bħal dawk ta’ weight reduction clinics, smoking cessation clinics u l-aerobics twaqqfu ħesrem meta dawn mhux biss kellhom utilità kbira biex jippromwovu stil b’saħħtu ta’ ħajja, imma kellhom ukoll attendenza u parteċipazzjoni tajba ħafna. Tant hu hekk li minkejja li twaqqfu - ħafna minnhom dawn kienu jsiru fil-kunsilli lokali - numru ta’ kunsilli lokali diġà qed jikkonsidraw li jkompluhom a spejjeż tagħhom. Naħseb li inutli li nġibu riklami fuq il-mezzi tax-xandir jgħidu ħaġa u mbagħad fil-prattika mmorru kontra. L-istess dwar is-sexual health policies. Meta nafu l-ħsara li qed iġġib il-promiskwità, naħseb li żgur setgħu jinstabu ftit finanzi aktar biex din il-policy li issa ilha lesta żmien u kull darba tiġi aġġornata fl-aħħar tara d-dawl.

Ħaġa pożittiva li ħarġet mill-budget kien ukoll il-fatt li l-gvern determinat li jonqsu l-prezzijiet tal-mediċini. Hija skuża fallaċi li dawn ma jistgħux jonqsu għax il-gvern idum ma jħallas. Ħadd m’għandu dubju li meta jikkwotaw għat-tenders l-importaturi u l-aġenti dejjem jiffatturaw il-prezz biex jagħmlu tajjeb għad-dewmien ta’ ħlas min-naħa tal-gvern. Dan stqarrewh ir-rappreżentanti tagħhom f’diskussjonijiet li kellhom mal-gvern. Pajjiżi oħra li kellhom l-istess problemi bħalna ta’ mediċini għolja waslu f’arranġament bejn il-gvern ta’ pajjiżhom u l-aġenti għal ħlas aktar fil-pront, però bi ftehim li kien pożittiv ħafna li raħħas il-prezz bejn 10% u 20%.  Jekk għamlu hekk pajjiżi oħra, ma nara l-ebda raġuni għaliex dan m’għandux isir ukoll f’pajjiżna.  Barra minn hekk, fil-privat il-konsumatur jibqa’ jħallas fil-ħin li jixtri l-mediċini mill-ispiżeriji privati. Mela m’hemmx il-problema f’dan il-każ ta’ dewmien ta’ ħlas, imma l-prezzijiet xorta waħda mhumiex qed jonqsu, anzi dejjem qed jibqgħu jogħlew!  

Sur President, naħseb li l-poplu għandu dritt ikun ċert li dak li qed iħallas għalih huwa prezz ġust. Bħali taqraw il-gazzetti u ta’ kuljum taqraw ittri fejn jikkomparaw prezzijiet ta’ mediċini li jinbiegħu lokalment ma’ prezzijiet li jinbiegħu barra minn pajjiżna, u għad irrid nara prezz ta’ prodott li jinbiegħ f’pajjiżna li hu irħas minn prezz tal-istess prodott f’pajjiż ieħor. Veru li s-suq jagħmel differenza, imma m’għandux jagħmel din id-differenza kollha. Naħseb li huwa xieraq li l-pubbliku Malti jesiġi li ż-żewġ naħat tal-Kamra għandhom jaħdmu id f’id biex jiżguraw li naslu biex niżguraw li l-prezzijiet ikunu ġusti u reali. Din mhijiex ħaġa politika. Ħadd m’għandu jipprova jiggwadanja voti minn affarijiet bħal dawn, anzi jien ngħid li meta iż-żewġ naħat jaħdmu għall-istess għan li minnu se jgawdi l-poplu, ir-riżultat ikun li nuru lill-poplu verament għalfejn qegħdin f’dan il-Parlament. 

F’paġna 71 tad-diskors tal-budget hemm paragrafu qasir ħafna dwar il-kura primarja fejn il-gvern qed iwiegħed li dalwaqt se jiġi ppubblikat dokument konsultattiv bil-għan li jistimola dibattitu ħaj dwar ir-riforma li s-settur ilu jokrob għaliha s-snin.  Din se tkun opportunità oħra u opportunità unika biex inġibu qabża fil-kwalità tas-servizzi li nipprovdu. Hawn ukoll l-ebda gvern ma jista’ jġib riforma ta’ din il-portata jekk ma jsibx il-koperazzjoni ta’ numru ta’ setturi direttament involuti. Il-poplu Malti hawn ukoll jistenna u jesiġi bi dritt li ż-żewġ naħat tal-Kamra jagħtu l-kontribut ġenwin tagħhom biex naslu għal dokument maqbul. Kulħadd jaqbel dwar il-bżonn urġenti ta’ din ir-riforma. Il-Prim Ministru nnifsu kemm-il darba saħaq li fit-tobba li għandna fil-komunità għandna teżor li bir-raġun għandna nkunu kburin bih. 
Biex riforma bħal din ikollha suċċess huwa essenzjali li tikseb qabel xejn l-approvazzjoni tat-tobba li jridu jħaddmuha. Trid tikkonvinċi lill-istess tobba jibdlu l-prattiċi li ħaddnu sal-lum biex issir din ir-riforma. It-tobba tagħna tajbin, imma mdorrijin jaħdmu individwalment u jipprovdu firxa estensiva ta’ kura mingħajr l-għajnuna ta’ professjonisti oħra fl-istess kamp. Illum nafu li huwa essenzjali u jagħmel sens li t-tobba jaħdmu bħala parti minn team li jkun kompost minn numru ta’ esperti fil-kamp relatat tagħhom biex jassiguraw l-aqwa livell ta’ kura lill-pazjenti tagħhom. It-team irid ikun kompost minn infermiera, spiżjara, fiżjoterapisti, speech therapists, podologists kif ukoll social workers, fost professjonisti oħra. 

Irridu nibdlu wkoll il-funzjoni taċ-ċentri tas-saħħa minn kif nafuhom sal-lum.  Ħadd, inkluż il-gvern preżenti, ma jrid jara dawn iċ-ċentri inaqqsu mis-servizzi li diġà jipprovdu. Li qed ngħid hu li dawn iċ-ċentri jistgħu jiġu mgħammra aħjar u jiġu utilizzati ferm aħjar minn kif qed jiġu utilizzati s’issa. Għandhom jiġu żviluppati f’ċentru ta’ riferenza fuq bażi reġjonali għal dawn it-teams li jkunu jagħtu s-servizz fil-komunità. L-istess, il-pazjenti jridu jifhmu li biex jirċievu l-aħjar kura ma jistgħux jibqgħu jiġru mingħand tabib għal għand ieħor jew bejn sptar u ieħor mingħajr ma tinżamm ebda forma ta’ records.  Dan ma jwassalx għall-aħjar użu tar-riżorsi limitati li għandna, imma jwassal biss għal duplikazzjoni, sparpaljar ta’ flus u ħela ta’ żmien.  Lanqas ma jagħmel sens li ħafna pazjenti, speċjalment dawk li għandhom xi forma ta’ insurance privata, imorru direttament għand l-ispeċjalisti jew imorru jagħmlu testijiet sempliċement għax jistgħu jirkupraw l-ispiża tagħhom mingħajr problema ta’ xejn. Għalhekk nemmen bħal sħabi hawnhekk li r-reġistrazzjoni ta’ kull pazjent ma’ tabib partikolari hija vitali jekk irridu nimxu ’l quddiem fit-triq it-tajba. 

F’pajjiżna hawn min jiddiletta jara biss in-nuqqasijiet li għandna fis-servizz tas-saħħa, l-isfidi li għadna ma għelibniex. Hawnhekk m’iniex qed nirreferi għall-Oppożizzjoni.  Din nemmen li għandha dmir tikkritika, basta tikkritika b’mod kostruttiv. Fil-verità Malta tgawdi l-aqwa tradizzjoni u reputazzjoni internazzjonalment fejn tidħol il-mediċina.  Mhux biss f’pajjiżna kellna l-ewwel skola medika fil-Commonwealth, mhux biss kellna minn dejjem sptarijiet tal-ogħla kwalità anke minn żmien il-Kavallieri ta’ Malta, mhux biss ġew introdotti kmieni sistemi innovattivi fl-isptarijiet tagħna bħal ward pharmacist fis-seklu 16, imma minkejja ċ-ċokon tagħna u r-restrizzjonijiet finanzjarji rnexxielna nilħqu livelli għolja fil-kura li nwasslu. Dan mhux qed niftaħru bih aħna imma huwa dokumentat f’numru ta’ rapporti magħmula minn assessuri li m’għandhomx interess politiku f’pajjiżna, imma huma assessuri li oġġettivament iqabblu sistema tas-saħħa ta’ pajjiż ma’ pajjiż ieħor. Nagħlaq billi ngħid prosit lil kull min ħadem biex ilħaqna dawn il-livelli.  Nirringrazzjak, Sur President.

THE DEPUTY CHAIRMAN:  Grazzi.  Aktar rimarki?  L-Onor. Jesmond Mugliett.

ONOR. JESMOND MUGLIETT:  Jien se niddedika d-diskors tiegħi għall-qasam tal-industrija tal-kostruzzjoni, mhux biex nikkritika imma għax sinċerament inħoss li din hija industrija ewlenija għall-pajjiż li qiegħda fi stat ħażin u naħseb li teħtieġ sforz sew biex nerġgħu nqajmuha għall-ġid tal-pajjiż kollu kemm hu.  Minkejja li hija industrija ewlenija fil-pajjiż ftit li xejn tidher f’xi policy uffiċjali għall-industrija li joħroġ il-gvern Malti.  Il-Malta Enterprise ma tindirizzax din l-industrija għax ħafna drabi hija immirata lejn dawk l-industriji li jesportaw. Fiż-żmien meta kien hemm l-IPSE ma jidhirlix li kienet tindirizza din l-industrija. Hija industrija li m’għandhiex dik it-tip ta’ rappreżentanza li għandu t-turiżmu permezz tal-MHRA li huwa korp kostitwit li jingħata widen u importanza pjuttost kbira.  

Sa ftit żmien ilu din l-industrija kienet rappreżentata mill-FOI, imma nħoss li minn mindu li l-FOI ingħaqdet mal-Kamra tal-Kummerċ, dan il-pass ma sewiex għall-ġid tar-rappreżentanza ta’ din l-industrija. Forsi minħabba n-natura speċifika tagħha ma narawx l-intervent dirett tal-gvern f’din l-industrija u narawh biss b’mod limitat.  Żmien ilu kien twaqqaf il-BICC - mingħalija minn gvern Laburista - li żviluppa u evolva maż-żmien u qed jagħmel xogħol ta’ fejda biex itejjeb il-kultura tal-prattika tal-industrija tal-kostruzzjoni. Għandek imbagħad id-Diviżjoni tax-Xogħlijiet li storikament kienet dejjem viċin din l-industrija, li qabel konna nafuh bħala l-Public Works, li llum għad għandha x’taqsam mal-industrija għax toħroġ il-liċenzji tal-bini. Imbagħad hemm l-istess ministeru responsabbli mix-xogħlijiet li perjodikament joħroġ xi regolamentazzjoni fuq il-bini.  Però meta wieħed iqis l-industrija u l-impatt li din tista’ tħalli fuq l-ekonomija, naħseb li titlob li l-gvern ikun ħafna iktar viċin tagħha. Meta qed ngħid il-gvern ikun viċin din l-industrija mhux qed infisser li joqgħod jagħmel xi regolamentazzjoni u kontrolli bla bżonn imma li jagħti għajnuna u direzzjoni sabiex din l-industrija tisseddaq. 

Intervent jew għajnuna tista’ tkun partikolari. Per eżempju, ikollok window għal żmien speċifiku ta’ miżuri biex tagħti stimolu lill-industrija jew tista’ tkun strateġija aktar fit-tul biex verament titjieb din l-industrija.  Kultant hawn Malta naraw ċerta animożità lejn din l-industrija. Hawn min jgħid li Malta saret sit tal-kostruzzjoni wieħed. Forsi hawn min ma jħarisx b’mod favorevoli lejn din l-industrija għax jgħidlek li l-kuntratturi huma “cowboys” u dejjem tgħaddi tagħhom u għandhom saħħa aktar milli suppost. Ikollna nammettu li hija industrija li għandha n-nuqqasijiet tagħha. Forsi fil-passat anke kien hemm min kien “cowboy”, però dan ma jfissirx li għandna nittraskurawha, ma jfissirx li għandna nitilquha għal riħa jew inxekkluha bil-burokrazija, bit-tariffi żejda jew b’xi piżijiet oħra.  

Il-pajjiż għandu bżonn l-industrija tal-kostruzzjoni  Huwa permezz tal-propjetà li dan il-pajjiż bena l-ġid tiegħu. Fil-fatt dan kien l-iskop wara ċerti proġetti li kienu mnedija f’ċerti żmenijiet. Konna bdejna bil-proġett ta’ Chambrai li, għalkemm kien żviluppa b’mod kontraversjali, l-għan kien li ntejbu l-ġid permezz tal-istimolu tal-bini.  Imbagħad kien hemm il-proġett ta’ Manoel Island u l-Ponta ta’ Tignè, il-proġett tal-Kottonera u l-proġett tal-Viset. Dawn kienu kollha proġetti mmirati sabiex itejbu l-ambjent, iġibu investiment per se, tiġi żviluppata proprjetà li mbagħad tinbiegħ u tagħti stimolu lill-ekonomija, ikunu attirati residenti mhux bilfors Maltin, filwat li t-titjib fl-ambjent fiżiku jgħolli anke l-valur tal-propjetà tal-madwar u jġib il-prosperità f’ċerti nħawi partikolari. Jiġifieri rrid ngħid li dawn kienu proġetti mmirati biex itejbu l-livell tal-għajxien bl-istimolu tal-industrija tal-bini. 

Naħseb li dan il-ħsieb rajnieh f’Malta, kellna qabża kbira fil-prezzijiet u fil-kwalità tal-proprjetà. Rajna l-privat jirrispondi billi anke beda joħroġ b’ċerti mega projects li komplew ikattru l-ġid u komplew jattiraw residenti barranin lejn Malta. Malli żdied il-valur tal-proprjetà kull min kellu l-proprjetà żdiedlu l-ġid tiegħu personali u tal-familja.  Jiġifieri dik fiha nnifisha kienet xi ħaġa pożittiva. Barra minn dan, il-gvern jieħu patafjun ta’ taxxi fuq il-proprjetà, fosthom it-taxxa tal-boll, it-taxxa tas-suċċessjoni, capital gains tax, il-VAT fuq il-bini, u gawda l-pajjiż permezz tan-nies li jaħdmu f’din l-industrija u l-industriji relatati. Għalhekk mhux sew li l-industrija tal-kostruzzjoni u tal-proprjetà ħafna drabi nħarsu lejhom minn lenti negattiva. L-industrija tal-bini, mhux f’Malta biss hija partikolari, u ma tistax ixxebbaħha ma’ industriji oħrajn.

Mhijiex magħmula minn proċessi preċiżi bħalma hija l-manifattura u lanqas għandha xi set patterns partikolari bħall-industrija tat-turiżmu. Hija industrija li tħaddan numru kbir ta’ operaturi żgħar li barra tissejjaħ defragmentation aspect tal-construction. Rari jkollok entità waħda responsabbli għal proċess sħiħ tal-kostruzzjoni. Jiġifieri minn inception sa implementation ikollok min jiddisinja, min jagħmel l-iskavar, min jibni, min jagħmel il-finishes, min jagħmel il-project management, min ikejjel ix-xogħol, u jidħlu ħafna operaturi differenti. Ħafna proġetti huma one-offs, jiġifieri m’għandekx dik il-ħaġa li tista’ tagħmel standardization bħal industriji oħra. Għandna wkoll ċerta kultura konfrontazzjonali, jiġifieri l-mod kif isiru l-kuntratti għandek klijent kontra l-kuntrattur, il-kuntrattur kontra s-subcontractor jew kontra s-supplier, fi kliem ieħor qasam ta’ natura kontradiċenti. Hija meqjusa bħala industrija li ma timmodernizzax ħafna u hija waħda minn dawk l-industriji li l-inqas li tonfoq fir-riċerka. 

Din in-natura partikolari tal-industrija mhijiex xi ħaġa ta’ Malta biss. Ħafna pajjiżi huma konxji min-natura speċifika tal-industrija tal-kostruzzjoni u mill-importanza partikolari tagħha għall-ekonomija tagħhom u jipprovaw jagħmlu xi ħaġa.  Se nġib l-eżempju tar-Renju Unit. Minkejja li xi 80% tal-ekonomija Ingliża hija ibbażata fuq l-industrija tas-servizzi u l-industrija tal-kostruzzjoni tikkontribwixxi xi 6% tal-GDP, id-diversi gvernijiet Ingliżi ħarsu lejn l-industrija tal-kostruzzjoni u bdew jaraw kif jagħmlu biex jgħollu din l-industrija. Dan għamluh billi perjodikament kienu jqabbdu task force b’nies esperti li ġejjin mill-industrija li jipproponu stateġiji u pjani ta’ azzjoni.  Illum il-ġurnata r-Renju Unit għandu kullana sħiħa u żvilupp ta’ kultura ta’ dawn it-task forces għal din l-industrija partikolari.  Kien hemm il-Latham Report fl-1994, l-Egan Report Rethinking Construction fl-1998, il-Fairclough Report Rethinking Construction Innovation and Research fl-2002 u rapporti oħrajn ta’ dipartimenti u ta’ uffiċċji governattivi speċifiċi, bħar-rapport li sar mill-Uffiċċju għall-Kummerċ tal-Gvern Ingliż fl-2002 jew l-Uffiċċju Nazzjonali tal-Verifika Ingliż fl-2001. Minkejja li l-industrija tal-kostruzzjoni mhijiex tant importanti għall-ekonomija Ingliża, hija biss 6% tal-GDP, ma telquhiex hemmhekk. Ipprovaw jagħmlu strateġija u mbagħad segwew l-istrateġija biex jgħinu lill-industrija. 

Naħseb daqskemm hija importanti l-industrija tal-kostruzzjoni għall-ekonomija Ingliża hija importanti għall-ekonomija Maltija, minkejja li jekk noqogħdu nkejlu bl-istatistika x’aktarx li niġbdu konklużjonijiet differenti. Jien ilni nagħmel il-punt li jekk tħares lejn l-istatistika kif tidher fl-economic survey turi li l-kostruzzjoni tikkontribwixxi 3.7% tal-gross value added, u l-persentaġġ għall-GDP imbagħad huwa ftit iżgħar. Dan hu persentaġġ baxx li żgur ma jirriflettix l-importanza li għandha din l-industrija. Kien hawn min għamel l-argument li l-industrija tal-bini nagħtuha importanza żejda għax din kulma tikkontribwixxi għall-ekonomija huwa 3%. Però min kien qed jagħmel dak l-argument kien qed jara sal-ponta ta’ imnieħru għax l-istatistika fil-fehma tiegħi mhijiex sew, u se ngħid għaliex.  

Qabel ma ġejt nagħmel dan id-diskors jien irriċerkajt u qabbilt l-industrija tal-kostruzzjoni tagħna ma’ dik ta’ pajjiżi oħrajn kbar u ftit inqas kbar. L-industrija tal-kostruzzjoni fil-Kanada hija 5.5% tal-GDP, fi Franza 4.3% tal-GDP u tħaddem 6.6% tan-nies gainfully occupied, fil-Ġermanja hija 4.7% u tħaddem 6.6%, fil-Portugall hija 6.4% tal-GDP u tħaddem 12%, fir-Renju Unit hija 6% u tħaddem 6.5% u fil-Ġappun hija 11%. Allura f’Malta kif jista’ jkun li hija 3%?  Malta, li għandha ekonomija forsi fl-istess livell bħall-Portugall, suppost li qiegħda viċin tal-Portugall mill-inqas. Jiġifieri hawn xi ħaġa li mhix qed treġi. Imbagħad hemm xi ħaġa oħra. L-istudji li jsiru fuq l-industrija tal-kostruzzjoni jgħidulek li aktar ma jogħla l-livell tal-ekonomija aktar jitbaxxa l-perċentwal. Dan ifisser li aħna mhux mar-Renju Unit jew mal-Ġappun suppost nitqabblu imma mal-Litwanja, mal-Portugall u mar-Repubblika Ċeka, pajjiżi li għadhom qed jiżviluppaw. Inħoss li l-figura ta’ 3% hija żgħira wisq. Allura jew għandna statistika li mhux qed tinġabar b’mod rigoruż jew għandna ekonomija sewda kbira f’dan is-settur jew forsi l-gvern mhux qed jonfoq daqskemm għandu jonfoq fuq l-infrastruttura, fi proġetti kapitali oħra u f’manutenzjoni.  

Hawn min jargumenta wkoll, u naħseb bir-raġun, li anke l-mod ta’ kif qed inkejlu l-kontribut tal-industrija tal-kostruzzjoni huwa xi ftit dejjaq għax tista’ titqies bħala dik l-attività li ssirlek biss fuq il-lant u tittraskura lil dawk li jidħlu fid-disinn, dawk li jidħlu fl-immuntar tal-bini, dawk li jidħlu fil-kejl, servizzi tekniċi, dawk li jagħmlu l-building services u dawk tal-manutezjoni. Jekk dawn ngħaqqduhom flimkien il-perċentwal ikun anke ħafna iktar mis-6% li qed ngħidu li għandhom ir-Renju Unit. Nixtieq insemmi wkoll l-istatistika dwar l-impjiegi fl-industrija tal-kostruzzjoni. Jekk naraw l-istatistika ta’ Ġunju tal-2009 jidher li kien hawn 12,548 jaħdmu f’din l-industrija li jekk teħodhom bħala persentaġġ tal-gainfully occupied, li kienu 144,743 f’Ġunju tal-2009, dan jirriżulta li l-persentaġġ tan-nies fil-kostruzzjoni f’Malta huwa ta’ 8.66%. Jiġifieri għal industrija li hija żgħira jew iżgħar mill-oħrajn għandna perċentwal ta’ nies jaħdmu f’din l-industrija akbar minn tagħhom. Jiġifieri din l-istatistika qed tgħid li għandna industrija tal-kostruzzjoni li hija ineffiċjenti u li qed tħaddem iktar nies milli suppost!?  Dik hija waħda mill-konklużjonijiet li wieħed jista’ jasal għalihom.  

Però hemm anomalija oħra fl-istatistika li turi żieda ta’ 1,000 impjieg fl-industrija tal-kostruzzjoni, minn 11,677 f’Ġunju tal-2008 għal 12,548 f’Ġunju 2009. Jekk imbagħad tħares lejn kif inhuma maqsumin, tara li s-settur privat bejn l-2008 u l-2009 naqqas 100 impjieg u s-settur pubbliku żied 1000, jiġifieri hemm 3,500 ħaddiem fl-industrija tal-kostruzzjoni fis-settur pubbliku. Jien ma nistax nifhem minn fejn ġejja din iż-żieda ta’ 1,000 fis-settur pubbliku fl-aħħar sena! Jista’ jkun li hija xi riklassifikazzjoni ta’ ħaddiema. Dik l-unika konklużjoni li nista’ nasal għaliha. Però ejja ma nilludux ruħna li l-industrija żiedet in-nies.  Żgur li l-privat ma żiedx in-nies u żgur li ċ-ċifra ta’ 3,500 li hemm fis-settur pubbliku qed tagħti x’tifhem li hawn persentaġġ normali ta’ nies jaħdmu fl-industrija, imma żgur qed tirrifletti li m’hemmx l-effiċjenza neċessarja f’din l-industrija. 

Sur President, f’dan il-budget kien hawn stennija għal stimolu fl-industrija tal-kostruzzjoni u kien hawn diversi korpi li anke għamlu sejħiet għall-għajnuna speċifika għal din l-industrija. Tkellmet l-għaqda tal-estate agents u tkellmet il-GRTU, u naħseb kienu sejħiet li wieħed jifhimhom għax l-industrija għaddejja minn perjodu ħażin. Għandek proprjetà li mhix qed tinbiegħ. Minkejja li l-prezzijiet neżlin,  il-bejgħ mhux qed jiżdied. Storikament ma kienu qed jinżlu qatt u mbagħad f’daqqa waħda f’dawn is-sentejn jew tliet snin bdew jinżlu. Għandek proġetti infrastrutturali li qed idumu ma jibdew, żvilupp ieħor fil-privat li qed ikun pospost, self mill-banek li dejjem qed isir aktar diffiċli u r-rati ta’ interessi f’Malta huma ogħla minn ta’ pajjiżi oħra.  

L-industrija tal-kostruzzjoni mhix rappreżentata f’korpi kostitwiti bħalma huma l-FOI jew il-Kamra tal-Kummerċ, u b’hekk ir-rappreżentanza tal-industrija iddgħajfet.  Għandek burokrazija li dejjem qed tikber, u issa tħabbar li se jiżdiedu l-piżijiet fuq l-industrija wara li l-kontribuzzjoni ta’ €6 miljuni li l-gvern kien jagħti lill-MEPA  se tieqaf u issa l-MEPA se titfagħhom fuq min ikun qed japplika. Jista’ jkun li l-gvern ikun qed jirraġuna li għax is-sena d-dieħla se nagħmlu ħafna proġetti infrastrutturali, dan se jkun stimolu biżżejjed biex l-industrija tqum fuq saqajha. Jalla jiġri hekk! Jien ma rridx li jiġri xi ħaġa to prove my point. Jien nixtieq li l-industrija, għal kwalunkwe raġuni, anke xi ħaġa li mhux qed nara jien, timxi ’l quddiem. Jalla jkun hekk. Però jien ngħid li bil-proġetti li se jagħmel il-gvern is-sena d-dieħla forsi jista’ jkun li mhux qed nagħmlu dak kollu li nistgħu nagħmlu.  

L-industrija tal-kostruzzjoni tinkorpora xi ħames setturi. Għandek is-settur tal-bini tad-djar, is-settur tal-proġetti tal-privat, il-proġetti tal-infrastruttura li jagħmel il-gvern, il-proġetti kapitali oħra li jagħmel il-gvern u  l-proġetti ta’ refurbishment u manutenzjoni. Bejn wieħed u ieħor, anke barra minn Malta, hekk tinqasam l-industrija tal-kostruzzjoni. Permezz ta’ dawk il-proġetti infrastrutturali u proġetti kapitali oħra li se jagħmel il-gvern se jolqot tnejn minn dawn il-ħames setturi. Jiġifieri mhux bilfors sejjer jgħin is-suq tal-proprjetà jew il-proġetti kbar tal-privat, u għaldaqstant kien ikun f’loku li kieku kien hawn ftit aktar stimolu lejn il-qasam tal-proprjetà.  Kif għedt, il-fatt li €6 miljuni se jintefgħu fuq in-nies li jkunu qed japplikaw mal-MEPA kienet sajjetta fil-bnazzi. Il-Prim Ministru qal:  Aħna m’aħniex lesti li nissussidjaw lill-iżviluppaturi. Naħseb li mhux qed inkunu korretti meta nagħmlu dan l-istatement għax l-ewwel nett il-MEPA ma tikkontrollax biss lill-iżviluppaturi, imma nofs ir-responsabbiltajiet tagħha jkopru l-environmental monitoring u dak li għandu x’jaqsam mal-ħarsien tal-ambjent.  Jiġifieri issa l-iżviluppaturi se jkunu kostretti jissussidjaw anke dawn il-proċessi u din il-parti tal-amministrazzjoni!  

Sur President, naħseb li mhux sew li l-industrija, partikolarment f’dan iż-żmien, titgħabba b’dan il-piż ambjentali għax mhijiex l-unika industrija li għandha impatt fuq l-ambjent. Hemm diversi industriji oħrajn, fosthom il-manifattura, it-turiżmu u l-agrikoltura li jħallu impatt ambjentali, u ma naħsibx li hu sew li titfa’ dan il-piż kollu fuq l-industrija tal-kostruzzjoni. Jien naf żviluppaturi li jkunu mitlubin iħallsu xi kontribuzzjoni għall-urban development fund, ikollhom problemi għax il-bank ma jkunx qed ikompli bl-iffinanzjar tiegħu, ma jħallsux din il-kontribuzzjoini tal-urban developement fund, il-permess ma jinħariġx u l-iżvilupp ma jinbediex.  Issa jekk se nżidu dawn il-piżijiet ġodda se jkollna aktar minn dawn il-problemi. Jien mhux qed nitkellem kontra l-urban developement fund. Stimolu partikolari li forsi jista’ jingħata lill-industrija huwa li l-iżviluppaturi jkunu jistgħu jħallsu dawn il-kontribuzzjonijiet lill-MEPA bin-nifs.  Wara kollox, il-MEPA dejjem għandha l-garanzija li dak l-iżviluppatur finalment irid jerġa’ jmur għandha biex iġib il-compliance certificate u jkollu jħallas dik il-kontribuzzjoni li suppost iħallas. 

Nixtieq issa nagħmel kumment fuq ir-riforma tal-MEPA. L-ewwel nett x’hemm għall-parti ambjentali tal-MEPA? Jien segwejt ir-riforma, u personalment tajt il-veduti tiegħi lill-Prim Ministru meta bagħtilna l-abbozz tad-dokument u pprovajt nagħmel sforz ġenwin ta’ riflessjonijiet fuq dawk il-proposti, imma jidher li proposti għall-parti ambjentali tal-MEPA ma tantx hemm. Anke waqt l-istess konferenza nazzjonali li saret dwar il-MEPA ma tantx issemmew, u jien nistaqsi jekk il-parti ambjentali tal-MEPA għandhiex tibqa’ taħt din l-organizzazzjoni.  Jien qed nara li l-parti tal-ħarsein tal-ambjent m’għandhiex public face aktar, ma tidhirx hemm barra, u dan mhux qed jagħmel tajjeb għall-ħarsien tal-ambjent, u mhux tajjeb lanqas għaċ-ċittadin meta jkun hemm issues ambjentali. Dan l-aħħar kien hawn issues ambjentali, fosthom l-issue tad-demm li ħiereġ mill-biċċerija, l-intejjen li jkun hemm lejn Spencer Hill u anke tat-trab iswed. Donnha l-MEPA qed tistaħba wara din l-anonimità ta’ dan id-Dipartiment tal-Ħarsien Ambjentali li ħadd ma jaf min hu responsabbli għalih! M’għandux public face!  Naħseb li għandu jkollu public face dan id-dipartiment u jkun jista’ jirrispondi aħjar u mhux problema bħat-trab iswed indumu s-snin biex insolvuha! 

It-tieni punt li xtaqt nagħmel dwar ir-riforma tal-MEPA huwa dwar osservazzjoni li saret waqt il-konferenza ġenerali nazzjonali li saret mill-Kamra tal-Periti.  Dawn kienu qalu li hemm ħafna tajjeb, però hemm aspett partikolari li huwa nieqes fir-riforma.  Qalu li għan ewlieni ta’ din ir-riforma għandu jkun il-kwalità tal-bini, l-estetika u affarijiet oħra. Niftakar li l-Prim Ministru kien rah validu dak il-punt, imma ma smajna xejn. Forsi jien m’iniex parti minn ta’ ġewwa fir-riforma tal-MEPA, però nixtieq inkun naf jekk dan is-suġġeriment itteħidtx on board, jekk hux qed ikun segwit u x’qed jiżviluppa biex jiġi indirizzat. Nemmen li meta nsemmu l-kwalità tal-bini m’għandux jiġina f’moħħna biss l-estetika tal-bini imma anke s-sostenibbiltà tal-istess bini tul il-life cycle tiegħu.  

Nappella wkoll li jekk se ndaħħlu dawn il-konċetti ġodda fil-mod kif nipproġettaw il-bini tagħna, jiġifieri l-estetika, il-kwalità u s-sostenibbiltà matul il-life cycle, għandna ndaħħluhom għall-proġetti kollha, anke infrastrutturali, kemm jekk huma toroq, civic amenity sites, sewage recycling plants, uffiċċji tal-gvern, għal kollox.  Dan għaliex il-bini, il-built environment, huwa l-aktar ambjent li kollha kemm aħna mmissu miegħu.  Għandu impatt enormi fuq l-istil tal-ħajja tagħna, fuq kif aħna nikkonċepixxu l-ambjent tagħna, kemm hu sabiħ u kemm hu ikrah, u allura kulħadd għandu jkollu l-obbligu li jipprova jipprovdi bini jew infrastruttura ta’ kwalità, kemm jekk huwa gvern, kemm jekk hu privat, kemm jekk hu proġett kbir u kemm jekk huwa proġett żgħir. 

Kif għedt fil-bidu, jekk irridu, nistgħu ngħinuha l-industrija tal-kostruzzjoni kemm fix-short-term kif ukoll fil-long-term. Hemm diversi miżuri short-term li ssemmew diġà meta kien hemm għaqdiet li qed jagħmlu suġġerimenti għal stimolu fl-industrija tal-kostruzzjoni. Per eżempju, miżura sempliċi li setgħet tiġi implimentata kienet tkun tnaqqis fuq it-taxxa tal-boll fuq il-proprjetà għal perijodu limitat u forsi anke għal ċertu valur ta’ proprjetà. B’hekk konna nagħtu spinta anke lil ċerti first-time buyers.  Stajna neħħejna restrizzjonijiet ta’ kemm barranin jistgħu jakkwistaw proprjetà residenzjali f’pajjiżna. Stajna tajna eżenzjoni aktar għat-tul tal-withholding tax ta’ 12% minflok it-taxxa ta’ 35%. Dawn huma kollha miżuri li kienu jgħinu partikolarment lis-suq tal-proprjetà.  Nistgħu nagħtu ftit aktar minn hekk.  Illum għandek ċerti proġetti kbar ta’ żvilupp li jkunu immirati għal residenti barranin li dejjem għandna ninkoraġġuhom u nistgħu ngħinu anke lil dawk li jkunu qed jirreklamaw proprjetà barra minn pajjiżna billi nagħtuhom inċentivi biex ikomplu jirreklamaw, jieħdu sehem f’fieri u attivitajiet oħra. 

Imma, Sur President, l-aktar li jistgħu jagħmlu differenza għall-industrija tal-bini huma l-istrateġiji long-term. Se nsemmi diversi modi kif nistgħu ngħinuha. L-ewwel nett li jiġu promoted aktar proġetti bħal private/public partnerships, public finance investment u proġetti simili biex iħajru lill-privat jinvesti u jkollok xi ħaġa għaddejja, u meta l-proġetti kapitali tal-gvern jonqsu jkollok il-privat għaddej bi proġetti kbar. Miżura oħra tista’ tkun li jkunu pubbliċizzati l-programmi li jkollu l-gvern f’ċertu qasam ta’ industrija.  Per eżempju, jien kont ipprovajt nagħmilha fis-settur tat-toroq billi kont ngħid lill-kuntratturi x’inhuma l-long-term plans tiegħi ħalli huma jkunu jistgħu jippjanaw l-investiment f’tagħmir u f’taħriġ fil-kumpanija tagħhom. Tista’ tkun anke inkoraġġita r-riċerka fil-kostruzzjoni għax huwa wieħed minn dawk l-oqsma li verament jirriċerka ftit. Hawn Malta għandna l-fortuna li l-kostruzzjoni u r-riċerka taqa’ taħt l-istess ministeru. Għandna anke l-BICC li nistgħu nużawh bħala katalist biex issir riċerka fuq l-industrija tal-kostruzzjoni u biex naraw kif jista’ jkollna ftit iktar standardization hawn Malta stess.  

Ir-riċerka mhux bilfors tkun riċerka xjentifika. Tista’ tkun riċerka ta’ statistika aħjar, riċerka ta’ kif jista’ jkollna anke kuntratti ta’ xogħol aħjar fil-qasam tal-bini.  B’hekk nagħmlu l-industrija ħafna aktar favorevoli, b’inqas konfrontazzjoni u li allura tistimola anke x-xogħol. Nistgħu nagħtu wkoll għajnuna lill-kumpaniji li jkunu qed ifittxu kuntratti ta’ xogħlijiet ta’ kostruzzjoni barra minn Malta u anke jsiru studji biex titkattar kultura moderna għal kif isir ix-xogħol b’aktar effiċjenza u b’inqas ħela f’din l-industrija. Żgur li l-gvern għandu wkoll ir-responsabbiltà biex iħares lejn ix-xkiel li qed joħolqu l-banek għal self u r-rati ta’ interessi kbar għall-industrija tal-kostruzzjoni. M’iniex qed ngħid li l-banek għandhom isellfu bl-addoċċ għal proġetti dubjużi, però anke meta jkunu proġetti tajbin il-banek qed ikunu diffiċli. 

Dan id-diskors għamiltu bl-ikbar responsabbiltà. M’għamiltux biex xi ħadd jgħid li qed nipprova nintgħoġob mal-Oppożizzjoni, imma għamiltu għax aħna għandna r-responsabbiltà li nitkellmu jekk inħossu li hemm xi qasam li mhuwiex indirizzat biżżejjed, fejn naħsbu li mill-background tagħna, minn xi expertise li jista’ jkollna, nistgħu nikkontribwixxu biex qasam partikolari jmur ‘il quddiem. Jien irriċerkajt dan id-diskors biex nagħmel ċerti benchmarks ma’ pajjiżi oħra ħalli nuri fejn qegħdin u fejn sejrin.  Nappella biex jispiċċa ż-żmien li l-industrija tal-kostruzzjoni titqies bħala l-black sheep tal-industrija lokali. Pajjiżi oħra għamluha din il-qabża u qed iħarsu lejn l-industrija tal-kostruzzjoni bħala industrija li tagħmel ġid u li toħloq assets li għandhom valur ewlieni għall-pajjiż. Ejja ngħinu lill-industrija tal-kostruzzjoni tagħna biex tibda tevalwa lilha nnifisha u tipproġetta ruħha għall-futur u ma nħalluhiex mitluqa għal riħha. L-ekonomija tal-pajjiż għandha bżonn l-industrija tal-kostruzzjoni u s-sostenibbiltà tal-pajjiż titlob industrija tal-kostruzzjoni moderna, effiċjenti u sensittiva għall-kwalità.  Nirringrazzjak, Sur President.

THE CHAIRMAN:  Grazzi.  Aktar rimarki?  L-Onor. Ninu Zammit.

ONOR. NINU ZAMMIT:  Sur President, se nitkellem prinċipalment fuq żewġ affarijiet.  Xi xahrejn ilu kien hemm taħdita fuq il-mezzi tax-xandir, fuq il-PBS jekk m’iniex sejjer żball, dwar sorsi alternattivi ta’ enerġija, dawk li huma magħrufa bħala renewable energy sources. F’din it-taħdita ħadu sehem il-Ministru George Pullicino kif ukoll l-Onor. Leo Brincat. Ovvjament din kienet diskussjoni dwar kif l-enerġija tista’ tiġi ġġenerata mix-xemx permezz ta’ pannelli fotovoltaiċi u solar water heating systems u diversi suġġetti oħra relatati mas-sorsi alternattivi, bħalma huma biomass, biofuels u l-enerġija mir-riħ.  

F’dan il-programm l-Onor. Brincat allega li xi ħadd li kien qrib tiegħi fil-ministeru kien qallu – lil Leo Brincat - li jien kont nitwerwer meta jsemmuli r-renewable energy sources.  Irrid ngħid li kif smajtu tbissimt u kkonvinċejt ruħi kemm kien verament faċli biex ibellgħu ħmerijiet lill-Onor. Brincat.  Dan għaliex 24 sena ilu f’dan il-parlament, eżattament fis-7 ta’ Ottubru tal-1985, fi żmien meta l-Onor. Leo Brincat kien segretarju parlamentari fl-amministrazzjoni Soċjalista li kienet tiggverna kontra r-rieda tal-maggoranza tal-poplu, fi żmien meta f’pajjiżna kellna iżjed minn nofs il-ġenerazzjoni tal-elettriku ġejja minn impjanti li jaħdmu bil-faħam u l-problemi kollha ta’ ħmieġ u trabijiet li jġibu magħhom, kont tkellimt fid-diskussjoni dwar l-estimi tal-Enemalta għas-sena 1985/1986 fejn kont għedt dan li ġej dwar ir-renewable energy sources. Jiġifieri 24 sena ilu jien diġà kont qiegħed nitkellem fuq is-sorsi alternattivi tal-enerġija.  Se nikkwota x’kont għedt:

“Illum il-ġenerazzjoni tal-elettriku ma ssirx biss minn turbines u boilers li speċifikament jaħdmu biż-żejt u faħam biss. Illum hemm boilers oħrajn, boilers li jaħdmu bl-iskart. Però llum iżjed ma mmorru ’l quddiem u iżjed ma t-teknoloġija tavvanza ruħha insibu li hawn ġenerazzjoni ta’ dawl elettriku minn sorsi oħra. Per eżempju, hawn ġenerazzjoni ta’ dawl elettriku mis-solar energy, mix-xemx, kif ukoll mill-wind energy.  Ta’ min jgħid li għal pajjiż bħal tagħna fejn għandna average ta’ eight hours daily sunshine u fejn ukoll għandna average wind velocity ta’ 9 watts li jiġu madwar 4.6 metres per second matul is-sena kollha, wieħed jista’ jqabbel u janalizza jekk ġenerazzjoni moderna li tuża dawn is-sistemi ta’ enerġija mir-riħ u mix-xemx jistgħux ikunu ta’ għajnuna għall-iżvilupp tal-pajjiż. Ta’ min isemmi, per eżempju, li f’California l-Amerka din it-teknoloġija ta’ enerġija ġenerata mir-riħ qed jagħmlu studju sew fuqha u huwa kkalkolat li sas-sena 1990 f’California biss .......” 
Jien kont ikkwotajt dan minn rapport fil-magazine “Economic Impact”.  Dak iż-żmien kien hemm il-kontroversja dwar il-maġġoranza tal-gvern, u b’kumbinazzjoni dan il-magazine kien in-numru 51 u l-paġna minn fejn ikkwotajt jien kienet 51, u allura kienet qamet daqsxejn ta’ kommozzjoni fil-parlament!  Qed ngħid dan kollu biex nuri bil-fatti u bil-provi li altru li jien ma nitwerwirx kull meta jsemmuli r-renewable energy sources.  Anzi  ntenni li kont wieħed minn tal-bidu nett li ddikjarajt li jien favur sorsi ta’ enerġija alternattiva li ma jħallux impatt neġattiv fuq l-ambjent. Jien favur enerġija li ma tiddependix fuq sorsi ta’ fuel bħal faħam, żejt u gass biss, sorsi li fil-każ tagħna ovvajment jridu jinxtraw minn barra. 

Jien mija fil-mija favur ġenerazzjoni ta’ enerġija minn sorsi li jħarsu l-ambjent, li ma jħallux impatt negattiv fuq is-saħħa tal-bniedem u li ma jħallux impatt diżastruż fuq l-operat tal-biedja inġenerali. Illum kulħadd jaf li l-operat tal-biedja jiddependi ħafna fuq il-bexx, mediċini velenużi li ovvjament ma jħallux impatt pożittiv fuq il-prodott li jipproduċu. Kulħadd joqgħod attent li ma jikolx prodott li jkun għadu kif ġie applikat il-bexx fuqu.  Dan kollu juri li jien, kuntrarjament għal dak li allega l-Onor. Leo Brincat, minn dejjem kont favur dawn is-sorsi ta’ enerġija alternattiva. 

Wieħed jiskanta kif L-Onor. Leo Brincat kien iħalli lin-nies jbellgħulu dawn l-affarijiet!  Jien meta smajtu jitkellem stagħġibt għax jien 15-il sena ilu kont diġà stallajt PV system fid-dar tiegħi. Anke dan l-aħħar, meta ħarġet l-iskema s-sena l-oħra fuq l-istallazzjoni ta’ PV systems fid-djar, applikajt u stallajt sistema ta’ PV ta’ 1 kilowatt peak fuq id-dar tiegħi. Allura dan iġib fix-xejn dak li pprova jallega l-Onor. Leo Brincat meta qal li jien kont nitwerwer meta kienu jsemmuli r-renewable energy sources! Għall-kuntrarju, nerġa’ ngħid jien favur kull sors ta’ enerġija li tiġi ġġenerata b’mod nadif, li tħalli impatt pożittiv fuq l-ambjent, li tnaqqsilna bil-mod il-mod id-dipendenza tagħna fuq l-importazzjoni ta’ fuels bħalma kienu fl-antik il-faħam u llum iż-żejt u żjut oħra relatati mal-ġenerazzjoni tal-enerġija elettrika. 

Rigward il-prezz ta’ dawn is-sorsi alternattivi ta’ enerġija rrid ngħid li, bl-iskema preżenti ta’ sussidju, għal kull stallazzjoni ta’ 1 kilowatt peak li tiġi stallata li tiswa madwar €7,000 il-gvern jissussidja €3,000 minnha. Il-gvern jagħti wkoll sussidju qawwi fuq stallazzjonijiet ta’ solar water heaters bħalma tħabbar diversi drabi matul dan il-budget. Dan l-apparat jinxtara mingħand kuntratturi wara li l-gvern ikun qabbadhom b’sejħa pubblika biex iġibu dan it-tip ta’ apparat. Huwa fatt magħruf li l-prezzijiet tal-pannelli fotovoltaiċi, il-pannelli fuq il-bjut li l-enerġija li jiġbdu mix-xemx tiġi konvertita f’enerġija elettrika, huma kemmxejn eżaġerati. Dan qed ngħidu bl-akbar responsabilità għax jekk wieħed idur daqsxejn fuq l-internet jara kemm huma l-prezzijiet ta’ dan l-apparat, kemm tal-photovoltaics kif ukoll tas-solar water heaters, fl-Ewropa kollha.  

Għaldaqstant inħeġġeġ biex il-gvern jieħu l-miżuri biex jassigura li l-prezzijiet li jkollu jħallas il-konsumatur għal dan it-tip ta’ apparat ikunu aktar realistiċi, u dan bi gwadann għall-konsumatur kif ukoll ħalli l-gvern bl-istess ammont ta’ sussidju li joħroġ jolqot numru ikbar ta’ konsumaturi. Dan qed ngħidu għax tisma’ ħafna min-nies jgħidulek li kieku jkollhom iġibu l-apparat huma minn barra, iġibuh bi prezz irħas, però peress li s-sistema qiegħda li bilfors trid tmur għand il-kuntrattur jew l-aġent, il-prezz qed jiġi d-doppju. Għalhekk nappella lil min hu inkarigat biex jieħu l-miżuri ħalli l-konsumatur ma jiġix misruq iżjed. Il-konsumatur għandu jħallas prezz ġust mhux prezz li jneżżagħlek il-qmis u l-qalziet ta’ fuqek! 

Niġi issa għall-istallazzjoni, għax mhux imbilli nixtru sett ta’ pannelli fotovoltaiċi u naqbdu u nwaħħluh bl-addoċċ. Kull xogħol fih is-sengħa tiegħu u meta niġu għall-istallazzjoni ta’ dawn il-pannelli fotovoltaiċi rridu noqogħdu attenti kif jitwaħħlu.  Meta ġie biex iwaħħalli l-pannelli fuq il-bejt jien tlajt miegħu biex ngħinu u meta rajt li qed iwaħħal l-istand tal-pannelli fuq il-kontrabejt tas-saqaf jien irrabjajt u għedtlu li l-affarijiet iridu jsiru bis-serjetà, skont is-sengħa. Apparat bħal dak int trid torbtu jew fuq ħitan li huma load bearing, li telgħin minn isfel jew inkella mal-opramorta. F’dan il-każ għedtlu li rridu nagħmlu frame sod mal-opramorta bl-angle iron, mingħajr ma mmissu mkien mal-kontrabejt, u nwaħħlu l-pannelli fuq dan il-frame tal-angle iron.  

Jien nappella lil kull min qed jistalla dawn il-pannelli fotovoltaiċi biex joqgħod attent li l-frame li fuqu jitpoġġew ma jitwaħħalx mal-kontrabejt għax hemmhekk ikollok differenza fl-expansion bejn ir-row bolts li jużaw biex jankraw l-apparat u l-concrete tal-bejt, imbagħad ikollok il-qsim fil-concrete, jidħollok l-ilma tax-xita u jtebbagħlek is-saqaf minn isfel. Imbagħad inġibu l-perit u l-avukat u nispiċċaw il-qorti u minflok lira tispiċċa tonfoq għaxar liri! Għalhekk dan ix-xogħol irid isir bil-għaqal, bis-serjetà, b’mod li ma nagħmlux ħsara waqt l-istallazzjoni.  L-istess jgħodd għal meta jitwaħħal is-solar water heater.  Dan jipprovdi misħun u allura meta ssir din it-tip ta’ stallazzjoni wieħed irid joqgħod attent li l-pajpijiet li jniżżlu l-ilma sħun minn fuq għal isfel ikunu insulated ħalli s-sħana ma tintilifx fil-ħitan tal-istruttura tal-bini. 

Jien qed ngħid dawn l-affarijiet kollha mhux biex immaqdar lil xi kuntrattur imma biex niġbed l-attenzjoni ta’ dawk in-nies li qegħdin jistallaw dawn il-panelli ħalli b’hekk ix-xogħol isir kif għandu jkun. Fil-każ tas-solar water heaters wieħed irid joqgħod attent xi tkun il-kapaċità tal-appart li jixtri. Il-kapaċità tat-tank tas-solar water heater għandha tkun relatata man-numru tal-persuni fil-household. Jiġifieri jekk int għandek persuna waħda m’hemmx għalfejn tagħmel tank kbir u bil-kuntrarju jekk int għandek familja mdaqqsa ta’ erbgħa jew ħamsa min-nies trid tkun ċert li jkollok tank ta’ ċerta kapaċità li jipprovdi l-ilma sħun għall-familja kollha. 

Punt ieħor li rrid nitkellem fuqu huwa l-climate change.  Meta kont ministru fl-aħħar leġislatura r-renewables kienu jaqgħu taħt id-dekasteru li kelli dak iż-żmien, taħt l-MRA. Taħt din l-umbrella tal-climate change hemm diversi direttivi, fosthom dwar renewables, CO2 emissions, biofuels kif ukoll biomass. Irrid infakkar li fis-27 ta’ April 2007 kien ġie Malta l-kummissarju tal-enerġija ta’ dak iż-żmien Andris Piebalgs, li għadu hemmhekk, li kont dawwartu madwar il-pajjiż b’helicopter biex nagħmlu konxju tal-potenzjal u tal-limitazzjonijiet fiżiċi li għandna f’pajjiżna fir-rigward ta’ stallazzjoni ta’ wind energy turbines kbar. Infakkar li flimkien mal-esperti mill-MRA konna għamilna analiżi serja, ibbażata fuq fatti u mhux fuq il-ħolm, li indikat fejn stajna nimxu u fejn ma stajniex nimxu f’dan il-qasam.  

Konna għamilna analiżi mibnija fuq fatti u parametri fiżiċi u ambjentali eżistenti ta’ pajjiżna u fissirna fejn kienu l-limitazzjonijiet tagħna f’dan ir-rigward.  Pajjiżna għandu maximum demand ta’ ftit iżjed minn 400 megawatts għal popolazzjoni ta’ 414,000, għandna land area ta’ 316 km2 biss li 23% minnha hija mibnija, bini u toroq, għandna waħda mill-ogħla population densities fid-dinja, madwar 1300 persuna kull km2, u bħala area allokata għall-agrikoltura għandna madwar 100,000 tomna. Għedna wkoll li f’pajjiżna m’għandniex provvisti ta’ fossil fuels indiġeni u għandna madwar 3,688 miljun tunnellata ta’ CO2 emissions. Dawn l-affarijiet għamilniehom ċari lill-Kummissarju biex nuruh il-limitazzjonijiet ta’ pajjiżna.  

Meta dħalna fl-Unjoni Ewropea t-target fejn jidħlu r-renewables kien ta’ 5%, però sa dak iż-żmien it-target kien ittella’ għal 10% tal-konsum kollu tal-enerġija fil-pajjiż, jiġifieri d-dawl, il-fuels, trasport u kollox. Dak iż-żmien ukoll konna tellajna t-target tal-biofuels f’pajjiżna għal 10%.  Irrid ngħid li dak iż-żmien aħna konna u għadna sal-lum nilmentaw li kellna t-target għoli. Jekk tista’ tilħqu sewwa tipprova tilħqu, però jekk int tara li għandek limitations u constraints trid tipprova tiġġustifika li dawk it-targets jiġu modifikati għal pajjiżna ħalli jkunu jistgħu jintlaħqu. Dan mhux aħna biss nagħmluh, għax niftakar li meta kont immur għal-laqgħat tal-ministri barra minn Malta kont nitkellem ma’ pajjiżi żgħar, bħal Luxembourg u Ċipru, u dawn ukoll kienu jeqirdu li t-targets iffissati kienu daqsxejn kbar għalihom!  

Meta ġie l-Kummissarju Pielbags kont urejtu pjanti ta’ Malta u l-limitazzjonijiet li għandna minħabba d-densità għolja tal-popolazzjoni kif ukoll ċirkostanzi oħra. Per eżempju, l-ajruport ta’ pajjiżna jirrikjedi buffer zone ta’ 4 km madwaru, u dan jillimita l-area fejn nistgħu niżviluppaw dawn is-sorsi alternattvi ta’ ġenerazzjoni ta’ enerġija kemm fuq l-art kif ukoll fuq il-baħar. Fuq il-baħar il-limitazzjoni hija li kif toħroġ ftit ’il barra mix-xtajta l-baħar isir fond ħafna, u għaldaqstant hemmhekk jillimitalek ħafna t-tip ta’ turbini li tista’ ttella’ f’dak il-fond.  Konna tkellimna wkoll dwar il-ġenerazzjoni ta’ enerġija mill-biomass, jiġifieri enerġija mill-iskart. Jekk immorru għall-potenzjal massimu li nistgħu nilħqu, kif kien indikat mill-esperti sa sentejn ilu, għandna potenzjal massimu li huwa ekwivalenti għal madwar 3% tal-enerġija elettrika li konna nikkonsmaw sentejn ilu.  

Dawn qed insmemihom biex nuri li pajjiżna għandu ċerti limitazzjonijiet ebsin u li l-pajjiż irid jaħdem bil-għaqal u bis-serjetà biex nipprovaw negħlbuhom u nilħqu kemm nistgħu minn dan it-target, u jekk jista’ jkun nilħquh kollu. Għalhekk hija ħaġa tajba li l-gvern miexi bi studju biex jagħmel farm ta’ wind turbines fil-baħar ta’ 100 megawatt fuq is-Sikka l-Bajda.  Huwa tajjeb ukoll li l-gvern qiegħed miexi bil-proposta tiegħu biex jiġu stallati wind farms fuq l-art, fosthom dak ta’ Ħal Far li, bħalma għedt diġà, jiddependi ħafna kif se jkun effettwat mill-buffer zone ta’ erba’ kilometri li hemm mal-ajruport. 

Sur President, nixtieq nagħti xi eżempji ta’ kif jistgħu jeffettwawna dawn il-wind turbines. Per eżempju, turbina ta’ 5 megawatt ikollha pilastru għoli daqs iċ-ċumnija ta’ Delimara, imbagħad għandek wind turbines żgħar ta’ 4.4 kilowatts, qisu bħal meta tixtri generator f’dar li jkollha 3 phase. Dawn ikunu għoljin xi 36 pied però, bħalma jindika l-power tagħha, il-kapaċità tkun iżgħar. Kieku jkollna nistallaw 500 wind turbines kull waħda ta’ 4.4 kilowatt u li tkun għolja 36 pied f’areas agrikoli - u dan jista’ jsir bi ftehim mal-bdiewa u r-raħħala għax f’pajjiżna għandna mat-800 full-time farmer u allura jekk nistallaw 500 turbina ta’ dan it-tip dawn jistgħu jibbenefikaw mill-fondi tal-EU - il-power kollu li joħroġ minn dawn il-wind turbines ikun biss 1/25 ta’ 1%, lanqas 1% tal-enerġija totali li aħna nikkonsmaw f’sena.  Dan biex nuri l-limitazzjoni li għandna fil-pajjiż fir-rigward ta’ dan il-qasam.  Madanakollu aħna nkomplu nagħmlu l-almu tagħna biex inlaħħqu mat-target tagħna ta’ 10% sas-sena 2020 skont l-obbligazzjonijiet li għandna fir-rigward ta’ climate change. 

F’dan ir-rigward il-pajjiż kollu għandu jiġbed ħabel wieħed.  Anke fir-rigward tat-target ta’ 10% nagħmluha ċara li għalkemm ilkoll kemm aħna nixtiequ li l-bżonnijiet tagħna ta’ enerġija elettrika jekk jista’ jkun jiġu kollha minn sorsi alternattivi, il-fatti jindikaw li għandna limitazzjonijiet kbar minħabba ċ-ċokon u d-densità tal-popolazzjoni f’pajjiżna. Jekk wieħed jagħmel paragun mal-Lussemburgu, li huwa pajjiż ċkejken bħalna, għandu popolazzjoni kważi daqsna, għandu konsum ta’ enerġija erba’ darbiet iżjed minna, però għandu area tmien darbiet iżjed minn tagħna. Aħna ninsabu l-iżjed żvantaġġjati biex nilħqu it-target ta’ 10%. F’dan ir-rigward il-Lussemburgu qiegħed ixxamplat 100% iżjed minna. Nerġa’ niċċara li għalkemm il-Lussemburgu għandu konsum ta’ enerġija erba’ darbiet iżjed minn Malta, meta tiġi biex tagħmel il-porzjon tal-ammont ta’ enerġija li jrid jipproduċi mir-renewables b’paragun mal-area tiegħu issib li qiegħed f’qagħda xxamplata iżjed minn tagħna. 

Sur President, ma rridx ninftiehem ħażin, imma nerġa’ ngħid li fejn jidħol it-target tal-persentaġġ ta’ enerġija li rridu nipproduċu minn renewable sources irridu noqogħdu attenti kif nintrabtu għax dawn it-targets iġorru magħhom penalitajiet finanzjarji jekk kemm-il darba ma nilħquhomx.  Qed ngħid dan kollu mhux biex iservi ta’ skuża għall-evażjoni mir-responsabbiltà li nilħqu t-target ta’ 10% ta’ renewable energy sources li nistgħu niftiehmu dwaru imma, għall-kuntrarju, biex iservi ta’ bażi biex b’responsabbiltà nilħqu l-istess target miftiehem. Punt ieħor li xtaqt nitkellem fuqu huwa l-effiċjenza fl-użu tal-enerġija elettrika.
Dan huwa suġġett li m’għandniex skużi fuqu, m’għandniex limitazzjonijiet fuqu, u hawnhekk irridu nkunu minn ta’ quddiem mija fil-mija.  Hemm direttiva fuq l-effiċjenzi fl-użu tal-enerġija li tgħid li kull sena rridu ntejbu l-effiċjenza tagħna b’1%, u sas-sena 2016 irridu nżidu l-effiċjenzi tagħna b’9%.  Meta qed nitkellmu fuq energy efficiency qed nirreferu għall-mod kif nibnu, għall-inġenji iżjed effiċjenti fit-trasport, għad-distribution u t-transmission tal-enerġija elettrika iktar effiċjenti, għall-industrija billi ndaħħlu l-power factor, il-load management, l-ismart meters, nużaw appliances li jkunu iżjed effiċjenti fid-djar tagħna, nużaw l-energy savers u ma nħallux l-istandby switches tat-televiżjoni u l-computers mixgħula. Huwa kkalkolat li minħabba li nħallu t-televiżjoni u l-computers mixgħulin għalxejn fis-27 pajjiż membru tal-Unjoni Ewropea kollha, kull sena tinħela enerġija li sservi biex taqdi l-ħteġijiet tal-konsum ta’ Malta għal ħamsin sena sħaħ. Dan huwa punt li għandu jidħol f’moħħ kulħadd ħalli nrażżnu l-ħela tal-enerġija.

F’dawn il-ftit minuti li baqagħli nixtieq nitkellem dwar il-provvista tal-ilma għall-agrikoltura.  Nhar il-Ħadd, fil-gazzetta “The Sunday Times” kien hemm artiklu intitolat “Free water to farmers is a mistake” li jgħid hekk:  

“A leading hydrologist has criticised a government pledge made in Parliament last week to allow farmers to extract groundwater for free.  
Marco Cremona said this was a mistaken policy at a time when Malta should be doing everything possible to protect its volatile supply.”. 

Hawnhekk is-Sur Cremona, li huwa ħabib kbir tiegħi, qed jgħidilna li ma jaqbilx mal-fatt li l-gvern jipprovdi ilma għat-tisqija b’xejn lill-bdiewa. Ovvjament is-suġġett tal-ilma jinteressani u rrid ngħid li jien ma naqbilx ma’ dak l-istatement li għamel is-Sur Cremona. Jien nemmen li l-ilma huwa r-ruħ tal-biedja, nemmen li l-gvern huwa fid-dover li jipprovdi ilma lill-agrikoltura għax ovvjament mingħajr ilma m’għandniex biedja, u jekk ma jkollniex il-biedja lanqas ikollna l-bdiewa li jieħdu ħsieb l-ambjent ta’ madwarna.  Il-provvista tal-ilma trid tiġi minn żewġ sorsi prinċipali, mir-run-off water li naraw fit-toroq li jista’ jiġi miġbur u wżat għat-tisqija fis-settur tal-agrikoltura jew inkella mill-aquifer.   

Fil-leġislatura l-oħra konna qegħdin nippilotaw proġett ta’ water harvesting u prevenzjoni mill-għargħar fl-area ta’ Birkirkara li tolqot l-areas kollha tal-madwar, inklużi Tal-Qroqq, l-Iklin, Naxxar, Mosta, Attard, Balzan u l-Imsida. Dan il-proġett li kien se jqum madwar €70 miljun, u konna applikajna għall-finanzjament mill-Unjoni Ewropea, illum ġie trimmed għal €35 miljun. Dan il-proġett kien se jagħtina l-vantaġġi li niġbru ammonti kbar ta’ ilma minn din l-area li semmejt ta’ 12-il kilometru.  Meta tagħmel tliet pulzieri xita hemm il-potenzjal li jinġabar mal-160 miljun gallun ilma.  Dan il-proġett fih potenzjal li jipprovdi ilma għat-tisqija għall-agrikoltura, u għalhekk il-bdiewa ma jkollhomx għalfejn joqogħdu jippumpjaw l-ilma tal-pjan. B’hekk l-ilma tal-pjan nagħtuh iċ-ċans li jiġi recharged, imbagħad fil-pjan ikun hemm iktar ilma li jista’ jittella’ bħala potable water għall-użu tal-bnedmin. 

Sur President, dan ifisser li jkun hemm inqas dipendenza fuq il-produzzjoni tal-ilma mir-reverse osmosis plants u allura jkun hemm inqas dipendenza fuq il-power stations għall-enerġija elettrika biex jitħaddem ir-reverse osmosis. Dan ifisser li jkun hemm inqas bżonn ta’ importazzjoni ta’ fuels minn barra biex niġġeneraw l-elettriku, u għaldaqstant innaqqsu l-ammont ta’ CO2 emissions. Bħal dan il-proġett jistgħu jsiru oħrajn żgħar madwar il-pajjiż kollu, u jien nappella li dan il-proġett ikompli miexi ħalli filwaqt li jkollna dawn il-benefiċċji kollha ambjentali, fosthom nuqqas ta’ ippumpjar mill-aquifers u b’hekk l-aquifer tkun tista’ tiċċarġja ruħha, inqas ġenerazzjoni ta’ enerġija elettrika u inqas emissions, inkunu nistgħu niggarantixxu ilma għat-tisqija għas-settur agrikolu, ilma li jkun ta’ klassi tajba, kif ukoll provvista tal-ilma li tista’ tkun sostenibbli.  Nirringrazzjak.

THE CHAIRMAN:  Grazzi.  Aktar rimarki?  L-Onor. Joe Falzon.

ONOR. JOE FALZON: Sur President, assistejna għal ħafna diskorsi, u meta wieħed jgħarbel dak kollu li ntqal kemm mill-kelliema tan-naħa tal-Gvern u kemm mill-kelliema tan-naħa tal-Oppożizzjoni joħroġ b’ċerti konklużjonijiet u jagħmel analiżi.  Wieħed irid iżomm f’moħħu li dan huwa budget fi żmien meta madwarna għandna ċirkostanzi li mhumiex faċli għall-ebda pajjiż. Għaldaqstant tajjeb li wieħed jara l-miżuri li ħadu l-pajjiżi li huma membri tal-Unjoni Ewropea u dawk li huma wkoll fiż-żona ewro.  Irridu nagħmlu analiżi tajba fuq livell nazzjonali, jiġifieri x’qed jipproponi l-Gvern u x’qed tipproponi l-Oppożizzjoni, naraw fiex wasal il-gvern fil-projections li kellu s-sena li għaddiet, u nagħmlu analiżi ta’ x’wieħed jistenna mill-partit fil-gvern u x’jistenna mill-Oppożizzjoni sabiex il-poplu jkun jista’ jixtarr u janalizza kif aħna nixtiequ li jkun l-andament tas-sena d-dieħla. 

Jien nixtieq nagħmel rimarka ġenerali li meta tanalizza dawn id-diskorsi, wieħed mill-kuntrasti kbar li jibdew ħerġin huwa appuntu d-direzzjoni ta’ kif wieħed iħares lejn is-sitwazzjoni.  In-naħa tal-gvern għandha viżjoni, għandha mira fejn trid tasal, li hija appoġġjata wkoll b’ċerta fiduċja mir-riżultati miksuba tul iż-żmien li kienu sodisfaċenti ħafna bis-saħħa tal-fatt li dħalna fiż-żona ewro. Għalhekk tajjeb li l-mezzi tax-xandir, il-ġurnalisti u l-poplu jsegwu d-diskorsi li jintqalu hawn ġew u jsegwu dak kollu li aħna qegħdin nantiċipaw għas-snin li ġejjin. Sur President, il-budget hu messaġġ ta’ kuraġġ li jħeġġek taħdem u tinvesti, biex, kif ngħidu aħna, iddawwar ir-rota tal-ekonomija. Nagħmlu l-kuraġġ mhux bil-kliem, imma bil-fatti, bil-programm ta’ inizjattivi li qed  inniedu li jinċentivaw ix-xogħol. Jien naħseb li waħda mill-miri bażiċi ta’ dan il-gvern hija dejjem ix-xogħol, u meta ngħidu xogħol irridu nfissru xogħol sabiex jagħti dinjità lill-bniedem, sabiex jagħti kwalità ta’ ħajja aħjar. Dan il-gvern irid li jkun hemm kwalità ta’ lifestyle tajba u dik hija l-mira ewlenija ta’ dan il-budget. Għaldaqstant, il-ħolqien tax-xogħol, l-ambjent, is-saħħa u t-teknoloġija huma kollha oqsma li aħna nixtiequ li l-poplu Malti u Għawdxi jeċċella fihom. 

Għaldaqstant wieħed jibda jistaqsi fejn huma l-proposti li l-poplu Malti u Għawdxi jippretendi li l-Oppożizzjoni tressaq. Jiddispjaċini ngħid li fil-proċessi twal ħafna ta’ konsultazzjonijiet li dan il-gvern jagħmel - qed nara hawnhekk lill-Onor. Chris Said li nirringrazzjah ħafna għax-xogħol dinjituż li jagħmel f’dik Ii hija konsultazzjoni pubblika - hemm nuqqas kbir ta’ parteċipazzjoni mill-Oppożizzjoni.  Kif qed naraw u ssemma hawnhekk ukoll, hemm nuqqas kbir, vojt kbir mill-Oppożizzjoni f’dik li hija konsultazzjoni jew response fir-rigward tar-riforma fil-MEPA. Hawnhekk nifraħ lill-Onor. Mario de Marco għall-biċċa xogħol diffiċli li qed jagħmel. Il-MEPA hija l-ikbar sfida li għandu dan il-pajjiż u r-riforma tagħha hija l-ikbar challenge f’żewġ kontesti.  L-ewwel nett għax parti sostanzjali mid-dikasteru tal-MEPA tirrigwarda l-ambjent li jaffettwa  t-tibdil fil-klima - nafu kemm din hija fuq nett tal-aġenda tal-pajjiżi kollha fid-dinja bħalissa minħabba s-summit li se jsir f’Copenhagen f’Diċembru - u hija sfida wkoll għax f’Malta ħafna setturi jiddependu minnha.   

Għandek is-settur tal-ambjent, is-settur tar-restawr u l-konservazzjoni tal-wirt arkitettoniku, pollution and prevention control u  l-isfida tal-pjanijiet lokali li hija forsi fost l-iktar dibattibbli. Però mbagħad jiddispjaċik tara vojt kbir f’dak li huwa kontribut min-naħa tal-Oppożizzjoni. Il-konklużjoni li wieħed jiġbed hija li l-Oppożizzjoni għandha problema kbira billi trid tintgħoġob ma’ kulħadd u għaldaqstant m’għandhiex il-kuraġġ li tikkontribwixxi hi wkoll għar-riforma. F’dan id-dibattitu stess smajna li l-Oppożizzjoni qabbdet grupp ta’ nies li ħejjew rapport li huwa intern li se jevalwa u janalizza dik li għandha tkun ir-riforma tal-MEPA. Però jien nistaqsi:  Jekk dan il-proċess ma jsirx f’konsultazzjoni pubblika li ssir apposta sabiex l-entitajiet, l-aġenziji, il-partiti politiċi jingħaqdu flimkien u joħorġu bi proposti konkreti, l-Oppożizzjoni meta trid tagħmel ir-response tagħha għar-riforma? Meta aħna nkunu prattikament sajjarnieha u ħriġnieha?  

Il-proċess ta’ konsultazzjoni jitlob li jkun hemm skambju ta’ ideat, fejn il-poplu jista’ jitkellem, fejn l-Oppożizzjoni tista’ tinfluwenza xi jkun qed isir f’din ir-riforma, kif suppost għandu jkun ir-rwol tagħha. Imma sfortunatament l-Oppożizzjoni dejjem tagħżel li toqgħod lura ħafna u ma tipproponix li ma tmurx, allaħares qatt, tidher kerha ma xi ħadd jew ma’ xi istituzzjoni partikolari! Għax tajjeb ngħid li meta qed issemmi l-MEPA tkun qiegħed talludi għal ċerti policies li jolqtu lin-nies fil-laħam il-ħaj. Jiġifieri aħna qed nitħaddtu fuq aspetti li huma ta’ portata kbira kemm għall-individwu u kemm għan-nazzjon.  Però l-Oppożizzjoni tagħżel li tinjora l-proċess ta’ konsultazzjoni.   

Kif qiegħed nitħaddet fuq il-MEPA nixtieq nirrimarka dwar il-bżonn prinċipali li nġibu riforma sħiħa anke fil-mentalità, fl-approach. Jiġifieri rridu riforma fejn il-policies jibqgħu jiġu segwiti fl-ispirtu tagħhom mill-formolazzjoni tagħhom u tul il-proċess kollu tal-ippjanar, kif ukoll fid-deċiżjonijiet quddiem l-appell. Jiġifieri aħna rridu riforma fl-ispirtu tal-policies per se, u meta napplikaw dawn il-policies ma nistgħux niddipartixxu mill-ġist tal-ispirtu li fuqu tkun ġiet ibbażata dik il-policy partikolari. Irid ikollna wkoll riforma fil-mentalità tal-individwu li qed iressaq l-applikazzjoni, anke tad-direttorat fi ħdan il-MEPA stess, fil-mod kif hu qiegħed jassessja dawk il-policies partikolari, li jara kif dawk il-policies jimpinġu fuq dawk l-iżviluppi partikolari li jkollu quddiemu.  Irridu bidla anke fil-mentalità ta’ dawk li jkunu qegħdin jiddeċiedu fuq l-applikazzjonijiet li jkunu quddiem id-DCC, quddiem il-bord tal-MEPA, kif ukoll bidla fil-mentalità ta’ kif aħna nħarsu lejn is-sistema tal-appell li għandna f’pajjiżna.  

Ma jistax ikun li fl-appell tal-ippjanar nibqgħu bil-prassi li nibbażaw id-deċiżjonijiet fuq każi preċedenti iktar milli fuq il-ġist tal-ippjanar per se. Ma jistax ikun li aħna niddipartixxu kompletament mill-ispirtu tal-policies, minn dak li għandu jiggwidana x’inhu tajjeb u x’inhu ħażin u nibqgħu ndaħħlu rasna fir-ramel u ngħidu li jittieħed dak it-tip ta’ vot għax hemmhekk hemm preċedent, u flok niġġustifikaw il-proġett nipprovaw niġġustifikaw id-deċiżjonijiet li għandhom x’jaqsmu mal-proġett biex dak il-proġett jgħaddi. Dawn huma dawk l-affarijiet li din ir-riforma  trid iġġib. Irridu nibdew minn riforma li tbiddel il-mentalità.

Sur President, nerġa’ niġi għall-punt li kont qiegħed nitkellem dwaru qabel.  Naħseb li l-Oppożizzjoni f’Malta hija waħda mill-uniċi partiti fl-oppożizzjoni fid-dinja kollha li minflok tagħżel it-triq li tixpruna lin-nies biex iwettqu l-aspirazzjonijiet tagħhom tagħżel dik it-triq li ssegwi dak li jgħid il-poplu. Dan għaliex l-Oppożizzjoni dejjem taħseb li dik hija l-iżjed triq li biha faċilment tirbaħ il-voti!  Allaħares aħna nimxu b’dan il-mod għax allura nistgħu narmu l-aspirazzjonijiet kollha tan-nies!  Min se jinċentiva lin-nies sabiex jimxu ’l quddiem? Min se jinċentiva lin-nies sabiex ikollhom viżjonijiet ċari għal dan il-pajjiż? Ma jistax ikun li jkollok mira bħal dik tas-sħubija fl-Unjoni Ewropea, fejn l-Oppożizzjoni tgħid b’nofs konvinzjoni - kważi b’għafsa ta’ qalb ukoll - li ladarba n-nies iddeċidew hekk mela aħna nsegwu dik it-triq, u dak li kien parti mill-istorja ta’ dan il-gvern isir il-viżjoni tal-Partit fl-oppożizzjoni.

Meta aħna nitkellmu fuq miri nifhmu dawk il-miżuri li joħolqu x-xogħol u l-ġid lil dan il-pajjiż, u għaldaqstant ma jistax ikun li l-partit tal-oppożizzjoni prattikament jipprova joħnoq dawk l-opportunitajiet ta’ xogħol.  Minn ċertu diskors li jingħad xi kultant nasal biex ngħid - bir-rispett kollu għax tajjeb li niġi kkwotat tajjeb - li jkun hemm membri li lanqas biss jifhmu x’inhi l-viżjoni li jkun qiegħed jipproġetta dan il-gvern. Aħna qegħdin hawnhekk biex nagħtu direzzjoni lill-poplu Malti u Għawdxi fejn nixtiquh li jasal, però importanti ħafna wkoll li jkollna lill-poplu warajna fit-twettiq ta’ dik il-viżjoni. Hawn hu l-iżball li nara fl-Oppożizzjoni.  Dan il-qtigħ ta’ qalb kollu li jsir mill-bankijiet tal-Oppożizzjoni, kważi kważi f’kull dibattitu, li wieħed ma jara xejn tajjeb fin-naħa tal-gvern, huwa ħażin ħafna mhux biss għall-pajjiż imma għall-Oppożizzjoni nnifisha. 

Sur President, aħna nawguraw li meta l-Oppożizzjoni tkun fil-gvern tagħraf dawn il-materji ta’ importanza nazzjonali. Din mhijiex xi kompetizzjoni bejn il-Partit Nazzjonalista u l-Partit Laburista. Hawnhekk qed nitkellmu fuq pajjiżna li qed jikkompeti ma’ numru ta’ pajjiżi oħra sabiex jattira l-investiment, bħal dawk il-proġetti li l-ġimgħa li għaddiet tħabbar li rbaħna għal pajjiżna. Qed ngħid dan b’sodisfazzjon kbir għax dawn huma fl-aħħar mill-aħħar l-aqwa ċertifikati tal-pajjiż.  Trid tħares lejn l-istatistika iva, trid tħares lejn il-viżjonijiet, però l-isbaħ ċertifikat li l-pajjiż ikollu huwa meta jirnexxilu jattira investimenti li prattikament ikun hemm id-dinja kollha għatxana għalihom. Dan huwa s-suċċess ta’ dan il-gvern. Lil hinn mill-kritika kollha, li tajjeb li nilqgħu u li din in-naħa għandha tixtarr bil-modi kollha possibbli, huwa tajjeb li fl-aħħar mill-aħħar nagħtu l-kuraġġ lil dan il-pajjiż, għax kull meta ftaħnielu t-triq mhux biss wasal fejn ipproġettajna, imma wasal ħafna u ħafna iżjed ’il quddiem.  Nirringrazzjak, Sur President.  (Onor. Membri: Hear, hear)

THE CHAIRMAN:  Grazzi.  Aktar rimarki?  L-Onor. Stephen Spiteri.

ONOR. STEPHEN SPITERI:  Sur President, wasalna fl-aħħar fażi tad-diskussjoni dwar dan il-budget li verament kien  suċċess, budget li dan il-gvern se jwettaq għall-ġid tal-poplu Malti u Għawdxi. Huwa budget varat minn Gvern Nazzjonalista li dejjem fassal b’għaqal, bi ħsieb u b’viżjoni għall-poplu Malti. Inħobbu nużaw il-kelma “viżjoni” għax din il-kelma toħloq strateġija fejn wieħed iħares lejn il-futur, fejn wieħed jinvesti llum biex jaħsad għada.  Dak hu l-għaqal, Sur President.  Għalkemm qegħdin f’kontest ta’ kriżi finanzjarja globali madwar din id-dinja, il-gvern b’għaqal u b’serjetà fassal budget li se jsejjaħ lill-poplu Malti kollu għall-possibbiltà fejn jista’ jimraħ b’suċċess.  Il-gvern li qed jagħti kas u jpoġġi fuq quddiem nett l-aġenda tiegħu tax-xogħol.  

Kif qal l-Onor. Falzon, ix-xogħol huwa prijorità għal dan il-gvern, huwa l-fus li aħna rridu nsaħħu biex noffru s-sigurtà fuq il-post tax-xogħol għal dawk kollha li tassew iridu jaħdmu.  Kif kulħadd jaf, dan huwa gvern li ffaċċja problemi kbar fil-kamp tax-xogħol fl-isfond ta’ din il-kriżi li laqtitna b’konsegwenza tal-impatt globali li din ħalliet fostna. Imma rajna l-kuraġġ u l-għaqal ta’ dan il-gvern fil-mod kif iddjaloga ma’ aġenziji, ażjendi u fabbriki, u intervjena biex ma jintilfux aktar postijiet tax-xogħol fejn forsi barra minn pajjiżna rajna kollass sħiħ ta’ ditti kbar, fabbriki kbar li keċċew eluf u eluf ta’ nies mill-post tax-xogħol.  Il-gvern wera u qiegħed juri serjetà f’deċiżjonijiet importanti għall-pajjiż.  

Kif jaf kulħadd l-attività ekonomika f’Malta ukoll ġiet effettwata ħażin mir-riċessjoni internazzjonali.  Din hija ħaġa reali u serja li wieħed irid jikkonsidraha, però hija ħaġa li l-Partit Laburista donnu ma rrikonoxxihiex u donnu ma ndunax li seħħet. Kemm l-industriji kif ukoll is-settur tat-turiżmu ġew effettwati negattivament, però l-gvern hawnhekk ukoll intervjena u ippropona miżuri biex is-settur tat-turiżmu jqum fuq saqajh u jkompli miexi ’l quddiem. Naraw li fis-settur tal-industrija tas-servizzi l-ekonomija baqgħet tikber, xhieda tas-suċċess tal-politika ta’ diversifikazzjoni ekonomika li wettaq dan il-gvern.  B’riżultat ta’ dan naraw li filwaqt li f’pajjiżi oħra l-qgħad sploda, f’pajjiżna, għalkemm żdied b’ammont żgħir, baqa’ pjuttost stabbli.  Wieħed dan jista’ jikkomparah ma’ pajjiżi bħal Franza u Spanja, fejn għandhom rekord ta’ xi 20% qgħad.  

Dan kollu seta’ jintlaħaq bil-għaqal ta’ direzzjoni li għandu dan il-gvern li qed imexxi lil dan il-pajjiż.  Hawnhekk nixtieq infakkar li kieku l-gvern ma intervjeniex sabiex isostni l-impjiegi fis-settur tal-manifattura fejn rajna fabbriki sħaħ fi kriżi, f’kollass, u fis-settur tat-turiżmu, kieku l-problema kienet se tkun ta’ diżastru għal ħafna familji Maltin u Għawdxin.  Imma bil-għaqal ta’ kif il-Prim Ministru u ta’ kif dan il-gvern intervjena, din il-problema setgħet tkun imċekkna.  Hawnhekk irrid ngħid li l-gvern għadu għaddej b’dawn l-interventi, kull fejn hemm bżonn u kull fejn hemm impjiegi li jistgħu jiġu salvati.  Huwa fl-interess primarju ta’ dan il-gvern biex kull impjieg li jista’ jiġi salvat ikun salvat.   

Sur President, wieħed irid jaċċenna li permezz ta’ dan il-budget tħabbru diversi miżuri ta’ inizjattivi ġodda biex mhux biss noħolqu x-xogħol iżda ngħinu fit-taħriġ, li hu importanti ħalli min qed ifittex ix-xogħol jew min qiegħed fil-kamp tax-xogħol ikun jista’ jiżviluppa t-talent tiegħu u jkun jista’ jitħarreġ u jimxi ’l quddiem.  Iva, aħna gvern li nemmnu mhux fl-istaġnar, imma nemmnu li rridu noffru tagħlim kontinwu, edukazzjoni kontinwa mill-kbir saż-żgħir ħalli, biex ngħid hekk, l-ekonomija tagħna tkun tista’ tiffjorixxi. Irridu nħeġġu wkoll l-inklużjoni ta’ dawk li qed ifittxu x-xogħol, xogħol aħjar u sigurtà fuq il-post tax-xogħol. Importanti li nsemmu s-sigurtà fuq il-post tax-xogħol. Rajna dan l-aħħar investiment ġdid li wasal Malta, investiment li għalih kien hemm kompetizzjoni qawwija minn pajjiżi oħra barranin, iżda dan spiċċa f’pajjiżna u se joffri diversi postijiet tax-xogħol għall-Maltin u l-Għawdxin.

Dan il-budget juri kif dan il-gvern kompla b’riformi strutturali bil-għan li pajjiżna jkun aktar effiċjenti u kompetittiv.  Importanti li noħolqu sens ta’ kompetittività ma’ pajjiżi oħra. Ma ninsewx li aħna gżira żgħira, m’għandniex riżorsi naturali, però għandna ħafna riżorsi umani li rridu nużawhom u nkomplu ninvestu fihom.  Għandna l-proġetti kapitali li dan il-gvern qed joħloq biex iġib aktar xogħol, li qed iniedi biex jagħti aktar xogħol lill-Maltin. Dawn il-proġetti kapitali, għalkemm fi sfond ta’ kriżi finanzjarja u ekonomika, jistgħu jkunu ħaġa tajba f’sitwazzjoni fejn l-ekonomija mhux daqshekk attraenti.  F’dan il-budget hemm inzijattivi fil-qasam edukattiv u tat-taħriġ, inċentivi biex inħajru aktar nisa joħorġu jaħdmu u biex jiġu impjegati persuni b’diżabilità għax nemmnu fl-inklużjoni ta’ kull persuna.  

Sur President, għenna wkoll lill-familji tagħna sabiex tiddaħħal sistema fejn nistgħu nużaw l-enerġija aħjar, fejn aħna nedukaw lill-poplu kif ma jaħlix dawl u ilma għalxejn.  Dan nistgħu ninnotawh meta nidħlu fid-djar tan-nies tagħna, ninnotaw li daħal sens ċiviku, sens ta’ edukazzjoni, sens fejn wieħed jaħseb x’se jaħli qabel jibda jaħli. Mexjin ’il quddiem biex inqabbdu lil pajjiżna ukoll mal-grid elettriku Ewropew biex dan ikun ta’ għajnuna għal Malta. Qed noħolqu strateġija biex nagħmlu Għawdex gżira ekoloġika.  Din inħarsu lejha bħala investiment qawwi għal pajjiżna, investiment li jista’ jattira t-turisti aktar lejn din il-gżira. Jista’ wkoll joħloq aktar xogħol u ekonomija aktar b’saħħitha.  Din hija viżjoni fejn wieħed qed iħares illum biex jara għada jisbaħ. Din hija viżjoni fejn l-investiment li qed nagħmlu issa huwa l-futur tagħna, ta’ wliedna u ta’ wlied uliedna.  Dan huwa investiment li qed nagħmlu issa biex ’il quddiem insibu lil pajjiżna aktar b’saħħtu.  

B’dan il-budget qed nuru kemm qegħdin ngħinu lill-poplu tagħna mhux għal-lum biss imma anke għaż-żmien li ġej.  Għamilna u qegħdin nagħmlu dan kollu u aktar sabiex nissussidjaw is-swieq tagħna biex inkunu aktar kompetittivi.  Insemmi l-viżjoni 2015 li ssemmiet diversi drabi minn ħafna membri ta’ din in-naħa tal-Kamra.  Mhijiex ħolma, mhijiex fairy tale, imma viżjoni li pass wara pass, investiment wara investiment, strateġija wara strateġija, resqin lejha u tintħalaq u titwettaq.  Din se tibda titwettaq anke b’dawn il-proġetti kapitali li semmejt li se jkunu l-fus ta’ din it-triq. Dawn  huma riformi u proġetti li jagħmlu lil pajjiżna ċentru ta’ eċċellenza f’numru ta’ oqsma ekonomiċi, ta’ impjiegi u ta’ riżorsi umani.   

Ħadd ma xtaq li l-2009 tkun kif kienet. Ħadd ma xtaqt li għaddejna minn din il-kriżi. Lanqas il-gvern ma xtaqt li jkollna l-2009 daqshekk katastrofika, iżda rridu ngħixu r-realtà li rridu naddattaw ruħna għaliha.  Meta inti tkun miexi b’dgħajsa u jkollok baħar kalm timxi mod, meta ssib baħar imqalleb timxi mod ieħor. Meta jkun baħar kalm tista’ tiġri u tgħaġġel, imma f’baħar imqalleb trid timxi aktar bil-mod u b’aktar għaqal biex tasal xorta.  Hekk hu l-għan ta’ dan il-gvern.  Minkejja l-problemi u d-diffikultajiet li semmejt xorta dan il-pajjiż ġab riżultati, u fuq kollox irnexxielna nnaqqsu u ntaffu l-impatt ta’ din il-kriżi fuq l-ekonomija tagħna hawn Malta. L-impatt li forsi affettwa pajjiżi oħrajn b’mod aktar qawwi, bl-intervent ta’ dan il-gvern, dan l-impatt fuq pajjiżna ma ħalliex ħerba. Dan grazzi wkoll għal dan il-gvern li fil-passat ħa deċiżjonijiet importanti f’waqthom. Hawnhekk nerġa’ naċċenna għall-introduzzjoni tal-munita ewro li żammet stabbilità, li serviet ta’ ankra f’din il-kriżi finanzjarja u ekonomika.   

Sur President, għamilna riformi f’diversi oqsma, u għalkemm uħud minnhom m’għamluniex daqshekk popolari, kellna l-kuraġġ li nwettquhom u nkomplu għaddejjin f’din it-triq li tista’ toħloq ekonomija aħjar u ta’ suċċess. Dan għamilnieh għax ħassejna li kienu meħtieġa sabiex nilqgħu għall-isfidi li l-pajjiż qed jiffaċċja.  Ir-riformi tat-tariffi tad-dawl u l-ilma, il-privatizzazzjoni tat-tarzna u r-riforma fit-trasport huma tliet eżempji ċari li dan il-gvern diġà qiegħed jindirizza. Qed nirreferi għar-riforma tat-trasport. Dan il-gvern qiegħed jindirizza wkoll id-deficit biex il-pajjiż tagħna jkun kompetittiv, biex jattira u mhux inaffar l-investiment, u b’hekk inkabbru l-prospetti ekonomiċi tagħna.   

Nixtieq hawnhekk infaħħar l-inzjattiva ta’ dan il-gvern li jemmen li huwa kruċjali li jinkoraġġixxi bis-serjetà s-settur tar-riċerka u l-innovazzjoni, settur daqshekk importanti, settur li huwa pjuttost ġdid għal pajjiżna, imma l-gvern qed jemmen fih.  Huwa settur li jista’ joħloq innovazzjoni, li jista’ jkun kruċjali għal viżjoni 2015. Huwa settur li jien personalment nemmen ħafna fih għax bih u permezz tiegħu nistgħu nużaw ir-riżorsi umani tagħna li huma daqshekk b’saħħithom f’dan il-pajjiż biex ikollna din ir-riċerka. Hawnhekk naraw li l-gvern f’dan il-budget qed jinvesti ammont sostanzjali ta’ flus f’dan il-qasam.  Dan is-settur huwa importanti ħafna mhux biss ħalli joħloq investiment, imma biex joħloq impjiegi ta’ kwalità.  

Il-gvern huwa kommess li jkompli jħares l-interessi tal-intrapriżi u ta’ dawk li jaħdmu għal rashom.  Dan huwa settur importanti ħafna, huwa l-mutur tal-ekonomija ta’ pajjiżna, u dawn in-nies qed jikkontribwixxu bil-kbir lejn il-ħolqien ta’ impjiegi ġodda u lejn il-ġid tal-pajjiż tagħna. Huma dawn is-self-employed, ħafna minnhom self-employed żgħar li qed idawru l-fus, il-mutur ta’ dan il-pajjiż, u hemm bżonn li jkollhom is-sapport totali tal-gvern.  Matul is-sena li ġejja l-gvern se jieħu numru ta’ inizjattivi biex jgħin lil dan is-settur.  Dan huwa gvern li jħares lejn ix-xogħol b’mod serju u jrid li kulħadd isib ruħu f’post tax-xogħol diċenti li joffri, kif diġà għedt, sigurtà.  Dan jiġi biss b’għaqal u b’investiment.   

Anke l-inċentivi għat-turiżmu juru biċ-ċar li dan il-gvern huwa konxju li t-turist ma jiġix waħdu, iżda trid tinvesti biex turist issibu f’pajjiżek.  Dan jidher ċar fil-budget ta’ din is-sena fejn mhux biss il-gvern żied il-fondi lill-MTA, iżda żied ukoll €1 miljun ieħor għall-marketing biex hekk aktar turisti jistgħu jitħajru jiġu lejn pajjiżna. Dan kollu juri s-sehem ta’ dan il-gvern responsabbli, gvern li qed jaħdem kontinwament, li qed jagħti kas il-problemi ta’ dan il-pajjiż u qed jagħti kas ukoll ix-xogħol u l-investiment f’pajjiżna.  Nirringrazzjak, Sur President.

THE CHAIRMAN:  Grazzi.  Sar il-ħin. 

Fl-10.00 p.m. il-Kamra rriżumiet u l-President tal-Kumitat irrapporta progress u skont il-Mozzjoni ta’ Proċedura Nru 115 tat-28 ta’ Ottubru, 2009, talab il-permess sabiex il-Kumitat jerġa’ jiltaqa’.


PERMESS TAL-KAMRA

ONOR. MARIO DE MARCO (Segretarju Parlamentari):  Sur President, f’isem il-Ministru tal-Ġustizzja u l-Intern nitlob il-permess biex iressaq it-Tielet Qari tal-Abbozz ta’ Liġi li jemenda l-Att dwar l-Immigrazzjoni.

THE DEPUTY SPEAKER:  Hawn permess?  (Onor. Membri: Iva)

Il-permess ingħata.


ABBOZZ TA’ LIĠI LI JEMENDA L-ATT DWAR L-IMMIGRAZZJONI 

IMMIGRATION (AMENDMENT) BILL

ONOR. MARIO DE MARCO:  Sur President, f’isem il-Ministru tal-Ġustizzja u l-Intern, nipproponi t-Tielet Qari tal-Abbozz ta’ Liġi msejjaħ “Att biex jemenda l-Att dwar l-Immigrazzjoni, Kap 217”.

THE DEPUTY SPEAKER:  Min jissekonda?

ONOR. JOSEPH FALZON:  Nissekonda.

THE DEPUTY SPEAKER:   Il-mistoqsija hi li l-Abbozz ta’ Liġi msejjaħ “Att biex jemenda l-Att dwar l-Immigrazzjoni, Kap 217”, jiġi moqri t-Tielet Darba.  Dawk favur?  (Onor. Membri:  Aye)  Dawk kontra?  Agreed.

Il-mozzjoni għaddiet nem. con. u l-Abbozz ta’ Liġi ġie moqri t-Tielet Darba u għadda.

THE DEPUTY SPEAKER:  Sar il-ħin.  Insejjaħ lill-Onor. de Marco biex, jekk jogħġbu, iressaq l-Aġġornament tal-Kamra.


AĠĠORNAMENT

ONOR. MARIO DE MARCO:  Sur President, nipproponi l-Aġġornament tal-Kamra għal għada, l-Erbgħa, 25 ta’ Novembru 2009, fid-9.00 a.m. b'din l-aġenda:

Ordnijiet tal-Ġurnata

1.Kumitat ta' Provvista  -  Estimi Ġenerali 2010

L-Għaxar Jum Stabbilit 
Uffiċċju tal-Prim Ministru – Kontinwazzjoni.

Infakkar lill-Kamra li skont il-mozzjoni ta’ proċedura numru 115 tat-28 ta’Ottubru, 2009 il-ħin tad-diskussjoni fuq l-il-voti tal-Uffiċċju tal-Prim Ministru m’għandux jieħu aktar minn erba’ sigħat u nofs u l-ħin tal-mistoqsijiet u tal-Aġġornament ma jitteħidx.

2. Votazzjoni għall-Emenda mressqa fis-Seduta 167 tat-23 ta’ Novembru 2009 mill-Onor Anton Refalo għall-Vot 14 u votazzjoni għall-Vot III – Ministeru għal Għawdex.

(votazzjonijiet jittieħdu l-Erbgħa, 25 ta’ Novembru 2009 fi tmiem is-seduta ta’ filgħodu)

3. Votazzjoni għall-Emenda mressqa fis-Seduta 168 tat-23 ta’ Novembru 2009 mill-Onor Chris Cardona għall-Vot 15 – Ministeru għall-Infrastruttura, Trasport u Komunikazzjoni.

(votazzjoni tittieħed l-Erbgħa, 25 ta’ Novembru 2009 fi tmiem is-seduta ta’ filgħodu)

4. Votazzjoni għall-Emenda mressqa fis-Seduta 169 tat-23 ta’ Novembru 2009 mill-Onor Angelo Farrugia għall-Vot 22  u votazzjoni għall-Vot 23 – Ministeru għall-Politka Soċjali.

(votazzjonijiet jittieħdu l-Erbgħa, 25 ta’ Novembru 2009 fi tmiem is-seduta ta’ filgħodu)

5.  Approprjazzjoni għas-sena 2010   -   L-istadji kollha.

6.  It-Tieni Approprjazzjoni għas-sena 2009  -   L-istadji kollha.
THE DEPUTY SPEAKER:  Grazzi.  Il-Kamra hija aġġornata għal għada, l-Erbgħa, 25 ta’ Novembru 2009, fid-9.00 a.m. bl-aġenda kif komunikata mill-Onor. Mario de Marco.

Fl-10.03 p.m. il-Kamra aġġornat mingħajr ma saret il-mistoqsija.


MISTOQSIJIET GĦAL TWEĠIBIET ORALI MWIEĠBA BIL-MIKTUB

ENEMALTA - TARIFFI ĠODDA TAD-DAWL U L-ILMA

3644. L-ONOR. CHARLES MANGION  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid fuq liema average price taż-żejt Crude Brendt inħadmu  t-tariffi l-ġodda? Fuq liema prezz average tal-fuel oil per tonne inħadmu t-tariffi l-ġodda?
ONOR. AUSTIN GATT:  Nitlob lill-Onor. Interpellant jirreferi għar-risposta li tajt għall-mistoqsija parlamentari 11608.
MARSA POWER STATION - FILTERS TAĊ-ĊMIENI

6715. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jirrispondi mistoqsijiet parlamentari 4652 u 4027 u jgħid jekk l-filters fiċ-ċmieni tal-power station tal-Marsa tpoġġewx f'posthom? Kemm ilhom li tpoġġew, jekk tpoġġew?   Jekk għadhom ma tpoġġewx f'posthom, meta hu ppjanat li dawn il-filters sejrin jitwaħħlu ħalli gassijiet valenużi ma jibqgħux joħorġu iktar fl-arja? Kemm ġew jew ġejjin jiswew dawn il-filters u jekk bħala pajjiż aħniex marbutin li dawn il-filters ikunu ma' kull ċumnija li hawn fil-power stations?

ONOR. AUSTIN GATT:  Ninsab infurmat li l-filters jintużaw biex jinġabar it-trab u mhux biex tevita gassijiet tossiċi. Teknoloġija oħra li tintuża hija l-electrostatic precipitators fejn jinġabar it-trab. Dan it-tip t’apparat hu stallat fil-boilers il-kbar. Dawn il-precipitators kienu stallati meta l-impjant kien għadu jaħdem bil-faħam u ġew konvertiti għall-użu meta fis-sena 2000 l-impjant beda jitħaddem biż-żejt.

Ta’ min jgħid li m’hemm l-ebda rekwiżiti legali sabiex dawn il-filters jiġu stallati fil-Power Station tal-Marsa u ninsab infurmat li m’hemmx filtri stallati fiċ-ċmieni tal-Power Station tal-Marsa u m’hemmx pjan li dawn jiġu stallati.

Il-livell ta’ emissjonijiet jiġi minimizzat u miżmum għal-livelli permessibbli, primarjament billi jintuża żejt li fih element baxx ta’ kubrit.
WIED IL-GĦAJN - XOGĦOL FUQ IT-TRIQ L-ANTIKA 

7782. L-ONOR. MARIE LOUISE COLEIRO PRECA  staqsiet lill-Ministru għall-Infrastruttura, Trasport u Komunikazzjoni: Jista' l-Ministru jgħid għaliex it-triq l-antika ta' Wied il-Għajn li sarilha patchwork intensiv, ma sarx l-istess xogħol tant meħtieġ fl-aħħar  200 metru?
ONOR. AUSTIN GATT:  Ninsab infurmat li x-xogħol li qed tirreferi għalih l-Onor. Interpellant sar kollu.
ENEMALTA  - QTUGĦ TAS-SERVIZZ TAD-DAWL U L-ILMA

8259. L-ONOR. JOE MIZZI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsijiet parlamentari 7975, 6536 u 7363 u jgħid kemm kien hawn persuni li nqatgħalhom is-servizz tad-dawl u l-ilma sena b'sena mis-sena 2004 sas-sena 2008 u matul l-ewwel xahrejn tal-2009?   Kemm kien hemm persuni fl-istess perijodu li waqgħu lura fil-ħlasijiet tal-kontijiet tagħhom?
ONOR. AUSTIN GATT:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti
UŻU TA' DIESEL U PETROL MINGĦAJR ĊOMB

8505. L-ONOR. CARMELO ABELA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsijiet parlamentari 7265 u 6517 u  jgħid x’kien l-ammont totali ta’ diesel u petrol mingħajr ċomb separatament li ntuża mill-pubbliku fl-2008? X’kien l-ammont tal-istess fuel li ntuża minn vetturi li jappartjenu lill-Gvern?
ONOR. AUSTIN GATT:  Nitlob lill-Onor. Interpellant jirreferi l-mistoqsija tiegħu lill-Ministru konċernat.
TRASPORT PUBBLIKU - KAROZZI TAL-LINJA U PRIVATES LIĊENZJATI

11383. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista' l-Minisru jgħid kemm hawn karozzi tal-linja liċenzjati? Kemm hawn privates? Jista' jgħid is-sena meta bdew jaħdmu fis-servizz tat-trasport pubbliku?
ONOR. AUSTIN GATT:  Ninsab infurmat li sas-16 t’Ottubru 2009 kien hemm 582 karozzi tal-linja liċenzjati kif ukoll 158 coaches/privates.

Tabella li turi meta dawn il-karozzi tal-linja u coaches bdew jaħdmu fis-servizz tat-trasport pubbliku tpoġġiet fuq il-Mejda tal-Kamra waqt il-ħin tat-Tqegħid ta’ Karti.

MOSTA – KISI TA’ TOROQ BIT-TARMAK

11598. L-ONOR. CHARLÒ BONNICI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid liema huma t-toroq fil-Mosta li għad iridu jinksew bit-tarmac għall-ewwel darba? Jista' jgħid jekk toroq li huma fi stat ħażin jistgħux jinksew bit-tarmac mill-Gvern Ċentrali anki jekk ma jaqgħux f'din il-lista?
ONOR. AUSTIN GATT:  Ninsab infurmat li t-toroq fil-Mosta li għad iridu isiru u li huma responsabbiltà ta l-ADT huma; Triq Salvu Barbara, parti minn Triq l-Inkurunazzjoni, Triq Patri Avertan Fenech, Triq Ferdinand Calleja u Triq Gio Dei Marchesi Mallia Tabone.  Jekk minbarra t-toroq li semmejt hemm xi triq oħra fil-Mosta li għandha bżonn it-tarmac, din taqa' taħt ir-responsabbiltà tal-kunsill lokali.
ONLINE SECURITY U ANTI SPAM MEASURES
11705. L-ONOR. LEO BRINCAT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 11431 u ċioe: fid-dawl ta' rapporti li skont l-Unjoni Ewropea pajjiżna waqa' lura f'dak li għandu x'jaqsam ma' online security u anti spam measures, jista' l-Ministru jgħid x'passi effettivi mistennija jittieħdu fil-ġejjieni qarib? Hemm xi ħsieb li wara  discussion paper dwar l-ispam li kienet tqassmet fin-NISCO ferm qabel l-aħħar Elezzjoni Ġenerali, titressaq leġislazzjoni komprensiva li tinkludi provedimenti għall-prosekuzzjoni għal min jagħmel kontravenzjonijiet ta' spam, spyware u malware?
ONOR. AUSTIN GATT:  Nitlob lill-Onor. Interpellant jindirizza din il-mistoqsija lill-Ministru konċernat.
TWELID TA’ TRABI

11994. L-ONOR. OWEN BONNICI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm twieldu trabi sena b'sena fl-aħħar għaxar snin?  Jista' mbagħad jissubklassifika kemm twieldu trabi (a) minn ġenituri Maltin (b) minn ġenituri fejn it-tnejn mhux Maltin (c) minn missirijiet mhux magħrufa (d) bl-etajiet tal-ommijiet bejn 12-17, 18-21, 22-25, 26-35, 36-45 u minn 45 sena 'il fuq?
ONOR. AUSTIN GATT:  Ninsab infurmat li r-Reġistru Pubbliku jżomm arkivji ta' dawk it-trabi li jkunu reġistrati iktar milli ta' dawk li jitwieldu. 

Tabella li turi n-numru ta' trabi li ġew reġistrati fir-Reġistru Pubbliku bejn l-1997 u l-2008 tpoġġiet fuq il-Mejda tal-Kamra waqt il-ħin tat-Tqegħid ta’ Karti.  L-istess tabella turi wkoll kemm minn dawn kellhom missier mhux magħruf fil-mument tar-reġistrazzjoni.  Dwar il-partijiet l-oħra tal-mistoqsija jien infurmat li l-informazzjoni kif mitluba ma tinżammx.
POWER STATION – KONĊENTRAZZJONI TA’ TRAB ISWED

12092. L-ONOR. OWEN BONNICI  staqsa lill-Ministru għall-Infrastruttura, Trasport u Komunikazzjoni: B'referenza għaċ-chart li qed tintbagħat separatament, jista' l-Ministru jikkonferma li kull darba li jkun hemm konċentrazzjoni ta' trab iswed ikun hemm zieda fl-SO2 li ġej direttament mill-power station? Inoltre jista' jiddikjara x'kien l-istat tal-power station load u t-turbines load dwar dawn il-peaks tal-SO2 f'kull power station? Jista jiddikjara x'kienu r-records a) tal-load demand u supply, u b) liema turbini kienu qed jitħaddmu u jintużaw fil-ħinijiet u l-ġranet imsemmija fil-paragrafu, li huwa indikat separatament, f'kull power station?
ONOR. AUSTIN GATT:  Ninsab infurmat li miċ-chart li pprovda l-Onor. Interpellant jidher ċar li m’hemmx relazzjoni diretta bejn l-emissions tat-trab u SO2.  Ma kienx hemm peaks fl-emissions tal-SO2 mill-power stations fid-dati/ħinijiet indikati mill-Onor. Interpellant. 

Tabella li turi d-domanda fuq il-power stations u t-turbini li kienu qed jaħdmu fid-data u l-ħinijiet indikati mill-Onor. Interpellant tpoġġiet fuq il-Mejda tal-Kamra waqt il-ħin tat-Tqegħid ta’ Karti.

CENTRE STRIPS U ROUNDABOUTS LI JIEĦDU ĦSIEBHOM DITTI PRIVATI


12104. L-ONOR. CARMELO ABELA  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jgħid kemm u fejn huma s-centre strips u  roundabouts li ngħataw lil ditti privati biex jieħdu ħsiebhom? Dawn saru b’xi sejħa għall-offerti? Jekk iva, meta saru l-aħħar offerti u lil min ingħataw? Jekk le, kif ingħataw u xi ħlas isir?
ONOR. AUSTIN GATT:  Nitlob lill-Onor. Interpellant jagħmel il-mistoqsija tiegħu lill-Ministru konċernat.
ENEMALTA - TESTIJIET DWAR TRAB ISWED

12215. L-ONOR. JESMOND MUGLIETT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid jekk meta l-Korporazzjoni Enemalta għamlet dikjarazzjoni fil-bidu tas-sajf li għadda li t-trab iswed li qed jaqa' fin-naħa t'isfel ta' Malta  mhuwiex ikkawżat minn xi impjant tagħha, għamlitx din id-dikjarazzjoni abbażi ta' testijiet li kienu saru? Jekk saru dawn it-testijiet, jista' jagħmilhom pubbliċi?
ONOR. AUSTIN GATT:  Ninsab infurmat li s-sena l-oħra l-Enemalta kienet installat strumenti li permezz tagħhom tagħmel monitoring kontinwu tal-emissjonijiet ta' trab mill-power station.  Skont ir-riżultati ta' dan il-monitoring il-livell ta' emissjonijiet kien kważi dejjem l-istess u ma kien hemm l-ebda varjazzjoni sinifikanti fil-perjodu li fih ġie rrapurtat it-trab l-iswed.

Ninsab infurmat ukoll li minn testijiet li għamlet l-Awtorità ta’ Malta dwar l-Ambjent u l-Ippjanar fuq it-trab iswed li ġie elevat minn fuq il-post, ma nstabux l-elementi essenzjali li bilfors irid ikollu t-trab li kieku dan kien ġej mill-power station.
MMA - SPEZZJONIJET FUQ OPRI TAL-BAĦAR

12326. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar in-numru ta' spezzjonijiet li saru mill-Awtorità Marittima ta' Malta, matul ix-xhur tas-sajf 2009, fuq opri tal-baħar li kienu fl-ibħra Maltin? Jista' jagħti tagħrif dwar jekk kienx hemm każi fejn instab li kien hemm abbużi mil-liġijiet lokali?
ONOR. AUSTIN GATT:  Ninsab infurmat li n-numru ta’ spezzjonijiet li saru fuq opri tal-baħar matul l-istaġun tas-sajf kien ta’ 520.  In-numru ta’ ċitazzjonijiet li ngħataw għal kontravenzjonijiet kien ta’ 58.
MMA -  INĊIDENTI FUQ VAPURI BIL-BANDIERA MALTIJA

12327. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar in-numru ta' investigazzjonijiet li saru mill-Awtorità Marittima ta' Malta matul l-aħħar 12-il xahar, dwar inċidenti li jinvolvu vapuri reġistrati taħt il-bandiera Maltija? Kemm kien hemm vapuri taħt il-bandiera Maltija li fil-fatt talbu li jkollhom għajnuna mill-awtorità? 
ONOR. AUSTIN GATT:  Ninsab infurmat li fl-aħħar 12-il xahar, l-Awtorità Marittima ta’ Malta investigat 223 inċident fuq bastimenti reġistrati taħt il-bandiera Maltija. 

Dwar it-tieni parti tal-mistoqsija nitlob lill-Onor. Interpellant ikun aktar speċifiku..
DIPARTIMENT TAL-AVJAZZJONI ĊIVILI - AIR OPERATORS CERTIFICATES
12329. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar kemm hu preżentament in-numru ta' Air Operators Certificates li ħarġu mid-Dipartiment tal-Avjazzjoni Ċivili u li preżentament għadhom validi? F'kull każ, meta ħarġu l-ewwel darba dawn l-istess air operators certificates? Kemm hemm kumpaniji Maltin u barranin, rispettivament, li huma rikonoxxuti mid-Dipartiment tal-Avjazzjoni Ċivili?
ONOR. AUSTIN GATT:  Ninsab infurmat li n-numru ta' air operator certificates maħruġin mid-Dipartiment tal-Avjazzjoni Ċivili huwa ta' 10 u li preżentament minnhom hemm tmienja li għadhom validi.  

Tabella li turi  lil min u meta nħarġu dawn iċ-ċertifikati tpoġġiet fuq il-Mejda tal-Kamra waqt il-ħin tat-Tqegħid ta’ Karti.  Il-kumpaniji in kwistjoni kollha huma reġistrati f'Malta.
STABBILIMENT TAL-IKEL – PERMESS TA’ WINE BAR U DISCO

9866. L-ONOR. EVARIST BARTOLO  staqsa lill-Prim Ministru: Jista’ l-Prim Ministru jgħid jekk l-istabbiliment li dettalji tiegħu ingħataw separatament għandux il-permessi kollha meħtieġa mill-Awtorità ta' Malta dwar l-Ambjent u l-Ippjanar biex jopera bħala ristorant, wine bar u disco sal-4.00am peress li qed jikkaġuna inkonvenjenzi kbar għall-ġirien għax jinsab taħt blokk residenzjali u jitmexxa b’mod li ma jemminx f’good neighbourly policies, kif jagħmlu stabbilimenti kummerċjali oħra tal-catering fl-inħawi bla ma joħolqu problemi għall-ġirien?
ONOR. LAWRENCE GONZI:  Ninforma lill-Onor. Interpellant li l-permess ta’ żvilupp, li kien maħruġ fit-22 ta’ Marzu 2007, jawtorizza l-użu tal-post bħala Class 6, liema klassi tinkludi l-użu bħala wine bar u ristorant.  Il-permess ma jipprovdix limitu ta’ ħin t’operazzjoni u lanqas jekk għandhiex tindaqq mużika sa tard bil-lejl.  Għaldaqstant l-Awtorità ta’ Malta dwar l-Ambjent u l-Ippjanar ma tinvolvix ruħha f’din il-kwistjoni.  Għalhekk l-ilment qed ngħaddih għall-investigazzjoni ulterjuri mill-Pulizija.
SHEFFIELD UNITED - SPONSORSHIP

10023. L-ONOR. EVARIST BARTOLO  staqsa lill-Prim Ministru: Jista’ l-Prim Ministru  jwieġeb mistoqsija parlamentari 6419 u jgħid kemm kien jiswa’ l-isponsorship ta’ sena lit-team tax-Sheffield United li sar mill-Awtorità tat-Turiżmu ta' Malta?

ONOR. LAWRENCE GONZI: Il-kuntratt attwali jikkontempla ħlas ta’ £350,000 (tliet mija u ħamsin elf Lira Sterlina) fis-sena.
SHEFFIELD UNITED - SPONSORSHIP

10039. L-ONOR. EVARIST BARTOLO  staqsa lill-Prim Ministru: Jista' l-Prim Ministru jwieġeb mistoqsija parlamentari 6418 u cioè: Peress li t-team tax-Sheffield United qed jitlob li jerġa’ jiġi sponsorjat mill-Awtorità tat-Turiżmu ta' Malta għal sena oħra, jista’ l-Prim Ministru jgħid jekk dan l-isponsorship hux se jerġa’ jsir?
ONOR. LAWRENCE GONZI:  L-Awtorità tat-Turiżmu se tisponsorja lit-tim ta’ Sheffield United għall-istaġun 2009 – 2010.  L-Awtorità tat-Turiżmu għandha l-għażla testendi dan l-isponsorship b’sena oħra.
EUROPEAN INSTITUTE OF EDUCATION - PERMESS BIEX JOPERA BĦALA TUITION CENTRE
10956. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista’l-Ministru tgħid meta l-European Institute of Education (eie) f’Ta’ Xbiex ngħatalu l-permess mill-Ministeru tal-Edukazzjoni jew xi struttura li taqa’ taħtu biex ikun jista’ jopera bħala tuition centre?
ONOR. DOLORES CRISTINA:  Id-Diviżjoni tal-Edukazzjoni tat permess lill-European Institute of Education biex jopera bħala tuition centre fl-20 ta’ April 2005.
EUROPEAN INSTITUTE OF EDUCATION - PERMESSI BIEX JOPERA BĦALA TUITION CENTRE

10957. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista’ l-Ministru tgħid l-European Institute of Education (EIE) inħariġlu l-permess biex jopera bħala tuition centre bi klassijiet fejn isiru lezzjonijiet tal-korsijiet offruti minnu, kellux il-permessi kollha mitluba mill-Ministeru tal-Edukazzjoni meta inħareġ il-permess biex il-bini jopera bħala tuition centre?
ONOR. DOLORES CRISTINA:  Meta l-European Institute of Education ingħata liċenzja biex jopera bħala tuition centre fl-20 ta’ April 2005 kien konformi mal-kundizzjonijiet minimi relevanti kollha li kienu japplikaw dak iż-żmien.
EUROPEAN INSTITUTE OF EDUCATION - PERMESSI BIEX JOPERA BĦALA TUITION CENTRE
10959. L-ONOR. EVARIST BARTOLO  staqsa lill-Ministru għall-Edukazzjoni, Kultura, Żgħażagħ u Sport: Tista’ l-Ministru tgħid kif il-Ministeru tal-Edukazzjoni ħareġ permess lill-European Institute of Education biex jopera bħala tuition centre f’Ta’ Xbiex meta m’għandux il-permessi meħtieġa mill-Awtorità ta' Malta dwar l-Ambjent u l-Ippjanar biex jintuża bħala ċentru għat-tagħlim, liema permessi ilhom miċħuda mill-bord tad-Development Contorl Commission  tal-Awtorità ta' Malta dwar l-Ambjent u l-Ippjanar  fil-25 ta’ Ottubru 2006 u fit-8 ta’ Mejju 2007?
ONOR. DOLORES CRISTINA:  Meta l-European Institute of Education ingħata l-liċenzja biex jopera bħala tuition centre fl-20 ta’ April 2005 kien konformi mal-kundizzjonijiet minimi relevanti kollha li kienu japplikaw dak iż-żmien, inkluż tal-PAPB, numru tal-permess PB 930/91.

Fid-19 ta’ Settembru tal-2006 il-permess iġġedded fuq l-indirizz tal-Gżira, billi kien  għad m’hemmx il-permessi tal-MEPA fuq is-sit il-ġdid ta’ Ta’ Xbiex.  Billi dan il-permess baqa’ ma ngħatax fil-25 ta’ Mejju tal-2007 il-permess iġġedded bl-użu ta’ Chamber College f’Edgar Bernard Str, Gżira bħala sit għall-lezzjonijiet.  Chamber College huwa liċenzjat mill-English as a foreign Language (EFL) Monitoring Board fi ħdan il-Ministeru tal-Edukazzjoni, u kien ta permess lill-EIE biex dan jopera mis-sit taċ-Chamber College.

Fis-7 ta’ Mejju 2008 u fl-4 ta’ Mejju 2009 il-liċenzja reġgħet iġġeddet bl-użu ta’ Chamber College bħala sit għal-lezzjonijiet.

Għalhekk id-Diviżjoni, u warajha d-Direttorat għall-Kwalità u Standards fl-Edukazzjoni, qatt ma ħareġ liċenzja b’mod skorrett fil-konfront tal-EIE.
DJAR PRIVATI  TAL-ANZJANI - MEMBRI TAL-BORD

11916. L-ONOR. ANTHONY AGIUS DECELIS  staqsa lill-Ministru għall-Politika Soċjali: Jista' l-Ministru jgħid kemm-il darba nbidlu l-membri tal-bord li jagħżlu liema homes privati  għandhom  jingħataw anzjani u jħallas għal-lodging tagħhom il-Gvern u liema homes ma ngħatawx matul is-snin 2005, 2006, 2007, 2008 u 2009?
ONOR. JOHN DALLI: Nitlob l-Onor. Interpellant jirreferi għat-tweġiba tal-mistoqsija parlamentari 11908.
DRIVING INSTRUCTIONS

11918. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid meta huwa ppjanat li sejrin jidħlu l-examiners il-ġodda għat-testijiet tal-karozzi minħabba l-waiting list ta' studenti li hemm jistennew biex jagħmlu t-testijiet tal-liċenzja tal-karozzi?
ONOR. AUSTIN GATT:  Ninsab infurmat li l-ADT diġà bdiet il-proċess biex jiddaħħlu l-eżaminaturi l-ġodda.
LIĊENZJI TAS-SEWQAN - TIBDIL FIS-SISTEMA TAT-TESTIJIET

11919. L-ONOR. ANTHONY AGIUS DECELIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid meta s-sistema tat-testijiet biex iġġib il-liċenzja tas-sewqan sejra tinbidel?
ONOR. AUSTIN GATT:  Jien infurmat li s-sistema msemmija mill-Onor. Interpellant se tinbidel b'effett mill-1 ta' Jannar 2010.
KONVENZJONI TAN-NAZZJONIJIET UNITI DWAR ID-DRITTIJIET TA' PERSUNI B'DIŻABILITÀ

11958. L-ONOR. ANTHONY AGIUS DECELIS  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jagħti spjegazzjoni għaliex il-Gvern Malti għadu ma daħħalx fis-seħħ il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità, li anke l-Kummissjoni Nazzjonali Persuni b'Diżabilità ħasset li għandha tittraduċi din il-konvenzjoni bil-Malti?
ONOR. TONIO BORG:  Nitlob lill-Onor. Interpellant li jindirizza l-mistoqsija tiegħu lill-Ministru konċernat.
KONVENZJONI TAN-NAZZJONIJIET UNITI DWAR ID-DRITTIJIET TA' PERSUNI B'DIŻABILITÀ 

11959. L-ONOR. ANTHONY AGIUS DECELIS  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u l-Ministru tal-Affarijiet Barranin jiddikjara l-pjanjiet tal-Gvern Malti għall-implimentazzjoni tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità?
ONOR. TONIO BORG:  Nitlob lill-Onor. Interpellant li jindirizza l-mistoqsija tiegħu lill-Ministru konċernat.
KONVENZJONI TAN-NAZZJONIJIET UNITI DWAR ID-DRITTIJIET TA' PERSUNI B'DIŻABILITÀ  

11960. L-ONOR. ANTHONY AGIUS DECELIS  staqsa lill-Viċi Prim Ministru u Ministru tal-Affarijiet Barranin: Jista' l-Viċi Prim Ministru u Ministru tal-Affarijiet Barranin jgħid jekk hemmx xi ħaġa li qed iżżomm lill-Gvern Malti mill-implimentazzjoni tal-Konvenzjoni tan-Nazzjonijiet Uniti dwar id-Drittijiet ta' Persuni b'Diżabiltà?
ONOR. TONIO BORG:  Nitlob lill-Onor. Interpellant li jindirizza l-mistoqsija tiegħu lill-Ministru konċernat.
KUNSILLI LOKALI - RESPONSABBILTAJIET

12382. L-ONOR. STEFAN BUONTEMPO  staqsa lill-Prim Ministru: Jista' l-Prim Ministru jgħid x'inhuma r-responsabbilitajiet tal-kunsilli lokali? Jista' jelenka kull responsabbiltà li għandu l-kunsill lokali ?
ONOR. LAWRENCE GONZI:  Estratt mill-Att dwar Kunsilli Lokali (Artikolu 33) kif emendat, fejn juri r-responsabbiltajiet tal-kunsilli lokali tpoġġa fuq il-Mejda tal-Kamra waqt il-ħin tat-Tqegħid ta’ Karti.
DJAR GĦALL-ANZJANI – APPLIKAZZJONI TA’ ANZJANA

12397. L-ONOR. STEFAN BUONTEMPO  staqsa lill-Ministru għall-Politika Soċjali: Jista' l-Ministru jgħid fejn waslet it-talba tal-persuna, li dettalji tagħha qed jintbagħtu separatament, biex tidħol f'dar tal-anzjani?
ONOR. JOHN DALLI:  Ninsab informat li l-persuna konċernata kienet ġiet approvata bħala high priority mill-Bord tal-Admission fl-1 ta' Settembru 2009.
KUNSILLI LOKALI – GĦAJNUNA MILL-UNJONI EWROPEA

12400. L-ONOR. STEFAN BUONTEMPO  staqsa lill-Prim Ministru: Jista' l-Prim Ministru jgħid b'liema mod il-fond ta' ko-finanzjament għal proġetti tal-Unjoni Ewropea għen lill-kunsilli lokali din is-sena? 
ONOR. LAWRENCE GONZI:  Ninforma lill-Onor. Interpellant illi għas-sena finanzjarja kurrenti, il-Gvern alloka s-somma ta’ €303,000 biex tingħata bħala għajnuna lill-kunsilli lokali għal ko-finanzjament ta’ proġetti tal-Unjoni Ewropea.  Permezz ta’ din l-iskema ġew megħjuna 20 kunsill lokali li bejniethom dawn irnexxielhom iġibu bi € 3.9 miljuni fi proġetti.

Il-fond għas-sena finanzjarja 2010 se jkun ta’ €500,000 u għalhekk hu mistenni li n-numru ta’ kunsilli u proġetti jkunu ferm akbar.
KUNSILLI LOKALI - FONDI GĦALL-ĦIDMA FIL-QASAM SOĊJALI

12401. L-ONOR. STEFAN BUONTEMPO  staqsa lill-Prim Ministru: Jista' l-Prim Ministru jgħid kif se jinħoloq u kif se jaħdem il-fond għall-ħidma fil-qasam soċjali sabiex il-kunsilli lokali kollha jkunu aċċessibbli għal kulħadd? Meta hu maħsub li jibda jaħdem dan il-fond? Kemm hu mistenni li  jkun dan il-fond? 
ONOR. LAWRENCE GONZI:  Ninforma lill-Onor. Interpellant illi l-Gvern alloka fond ta’ €1 miljun għas-sena 2010 imsejjaħ ‘Inizjattivi Speċjali’ li permezz tiegħu dawk il-kunsilli li l-uffiċini tagħhom għadhom mhumiex aċċessibbli jistgħu jiggwadanjaw minnhom.

Minbarra dan, hemm fond ta’ €1 miljun għal Fondi Speċjali, liema fond kien possibbli mill-fondi allokati taħt l-2009/10 għat-tliet xhur bejn Jannar u Marzu 2010 u li, konsegwentement għal bdil tas-sena finanzjarja, irriżultaw bħala surplus funds..
KUNSILLI LOKALI - FOND GĦAL ATTIVITAJIET KULTURALI U SPORTIVI

12402. L-ONOR. STEFAN BUONTEMPO  staqsa lill-Ministru għall-Edukazzjoni, Kultura, Żgħażagħ u Sport: Jista' l-Ministru jgħid kif se jħaddem u jintuża il-fond għal attivitajiet kulturali u għall-attivitajiet sportivi għal kulħadd? Kemm hu mistenni li se jkun dan il-fond? 
ONOR. DOLORES CRISTINA:  Il-Malta Arts Fund li ġie mniedi riċentement se jitħaddem skont il-linji gwida li jinsabu ppubblikati fuq is-sit elettroniku tal-Ministeru għall-Edukazzjoni, Kultura, Żghażagħ u Sport http://www.education.gov.mt/artsfund.htm.  Il-fond għal din l-ewwel sejħa se jkun għal proġetti ż-żgħar b’allokazzjoni ta’ €15,500 filwaqt li l-allokazzjoni għall-proġetti l-kbar se tkun ta’ €100,000.  Fil-preżent għadha ma ngħatat l-ebda għotja.  

Għar-rigward il-qasam sportiv, nitlob lill-Onor. Interpellant jagħmel referenza għat-tweġiba li ngħatat  għall-mistoqsija parlamentari 12365.
PLAYING FIELDS – STUDJU DWAR SIGURTÀ

12403. L-ONOR. STEFAN BUONTEMPO  staqsa lill-Prim Ministru: Jista' l-Prim Ministru jgħid min se jagħmel l-istudju fuq kull playground jew playing field fil-lokalitajiet sabiex titjieb is-sigurtà għat-tfal u ż-żgħażagħ li jużawhom? X'tip ta' studju sar?  Kemm hu l-fond għal dan l-istudju?
ONOR. LAWRENCE GONZI:  Ninforma lill-Onor. Interpellant illi d-Dipartiment għall-Gvern Lokali wasal fl-aħħar fażi tal-ħruġ tad-dokument tat-tender li permezz tiegħu se jsir risk assessment tal-playing fields kollha madwar Malta u Għawdex  (madwar 160) li huma taħt ir-responsabbilità tal-kunsilli lokali.

Meta jitlestew dawn ir-rapporti, dawn jiġu mgħoddija lill-kunsilli lokali, u b’hekk l-istess kunsilli jkunu ġew megħjuna mill-Gvern Ċentrali b’mod indirett billi l-ispiża tax-xogħol relatat mar-rapporti se jkunu ffrankawha.
MMA – ĦRUĠ TA’ LIĊENZJI TAS-SEWQAN TAL-OPRI TAL-BAĦAR

12835. L-ONOR. ĊENSU GALEA  staqsa lill-Ministru tal-Ġustizzja u l-Intern: Jista' l-Ministru jagħti tagħrif dwar kemm mill-persuni allegatament involuti fil-ħruġ tal-liċenzji tas-sewqan tal-opri tal-baħar, għad baqgħalhom proċeduri legali pendenti quddiem il-qrati tagħna? Kemm minn dawk li ttellgħu l-qorti instabu ħatja u kemm minnhom inħelsu?
ONOR. CARMELO MIFSUD BONNICI:  Ninsab infurmat illi mill-persuni allegatament involuti fil-ħruġ tal-liċenzji tas-sewqan tal-opri tal-baħar, hemm 35 persuna li għad għandhom il-każ tagħhom pendenti quddiem il-qorti.  Kien hemm ukoll 411 li kellhom il-każ tagħhom deċiż, li minnhom disgħa nstabu mhux ħatja.
SKEJJEL – STUDENTI BI BŻONNIJIET SPEĊJALI

12836. L-ONOR. ĊENSU GALEA  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tagħti tagħrif dwar in-numru ta' żgħażagħ bi bżonnijiet speċjali li jattendu l-iskejjel sekondarji tal-Gvern, tal-Knisja u tal-Privat rispettivament? X'tip ta' għajnuna partikolari tingħata lil dawn iż-żgħażagħ f'dawn l-iskejjel?
ONOR. DOLORES CRISTINA:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
SKEJJEL - STUDENTI BI BŻONNIJIET SPEĊJALI

12837. L-ONOR. ĊENSU GALEA  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tagħti tagħrif dwar in-numru ta' tfal bi bżonnijiet speċjali li jattendu skejjel primarji tal-Gvern, tal-Knisja u tal-Privat rispettivament? X'tip ta' għajnuna partikolari tingħata lil dawn it-tfal f'dawn l-iskejjel?
ONOR. DOLORES CRISTINA:  L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.
KUNSILLI LOKALI – DEVOLUZZJONI TA’ PROPRJETÁ TAL-GVERN

12838. L-ONOR. ĊENSU GALEA  staqsa lill-Prim Ministru: Jista' l-Prim Ministru jagħti tagħrif dwar liema huma bħalissa l-kunsilli lokali li għandhom talbiet pendenti biex tiġi devoluta lilhom propjetà tal-Gvern? F'dawn il-każi fejn hemm talbiet pendenti għal tali devoluzzjoni, jista' jagħti tagħrif dwar liema huma s-siti li qed jistennew biex jintemm il-proċess neċessarju?
ONOR. LAWRENCE GONZI:  Lista A li turi l-propjetà devoluta lill-kunsilli lokali u Lista B li turi dawk l-applikazzjonijiet għal devoluzzjoni li għadhom pendenti tpoġġew fuq il-Mejda tal-Kamra waqt il-ħin tat-Tqegħid ta’ Karti.
SAN PAWL IL-BAĦAR - SEWQAN EĊĊESSIV FIL-BY-PASS
12853. L-ONOR. ĊENSU GALEA  staqsa lill-Ministru tal-Ġustizzja u l-Intern: Jista' l-Ministru jieħu l-passi neċessarji biex il-Pulizija tagħmel spezzjonijiet regolari fil-by-pass ta' San Pawl il-Baħar, b'mod partikolari l-Ħdud filgħodu, għaliex irċevejt numru ta' ilmenti li f'din it-triq qed ikun hemm min jabbuża billi jsuq b'mod li jista' jikkawża mwiet?
ONOR. CARMELO MIFSUD BONNICI:  Ninsab infurmat illi l-Pulizija tat-Taqsima tat-Traffiku kif ukoll il-Pulizija tal-Mobile u tad-Distrett jagħmlu rondi regolari fil-By Pass ta’ San Pawl il-Baħar.
AWTORITÁ DWAR IT-TRASPORT - ROAD SIDE INSPECTIONS

12854. L-ONOR. ĊENSU GALEA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jagħti tagħrif dwar in-numru ta' road side inspections li saru minn personnel tal-Awtorità dwar it-Trasport matul l-aħħar 12-il xahar? Fejn saru dawn l-inspections u kemm-il darba saru inspections fl-istess lokalitajiet? Kif jintgħażlu l-postijiet li fihom isiru dawn l-inspections?
ONOR. AUSTIN GATT:  Risposta tingħata f'xi seduta oħra.
TRASPORT PUBBLIKU - ELECTRIC AND LAND TRANSPORT

12864. L-ONOR. LEO BRINCAT  staqsa lill-Ministru għar-Riżorsi u Affarijiet Rurali: B'referenza għall-mistoqsija parlamentari 12395, jista' l-Ministru jinforma jekk l-istudju hemmx referenza għalih fil-proposta tal-Awtorità għar-Riżorsi ta' Malta dwar l-enerġija f'kuntest ta' pjan nazzjonali?
ONOR. GEORGE PULLICINO:  Risposta tingħata f’xi seduta oħra.
KUNSILL MALTI GĦALL-ISPORT - ART ĦDEJN IL-QASAM TAD-DJAR TAX-XWIEKI

12865. L-ONOR. LEO BRINCAT  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid il-Kunsill Malti għall-Isport lil min għadda art ħdejn il-Qasam tad-Djar tax-Xwieki, li għaddiet riċentament lill-istess kunsill mit-Taqsima Proprjetà tal-Gvern tramite AL 177/09? Tista' tgħid jekk il-Gvern għaddiex din l-art? Tista' tgħid min huwa  earmarked biex jieħu din l-art? Min huma l-uffiċjali reġistrati ta' din l-assoċjazzjoni jew club?
ONOR. DOLORES CRISTINA:  L-art imsemmija ġiet mgħoddija lil Birkirkara St. Joseph Sports Club.  Il-kuntratt ġie mqiegħed fuq il-Mejda tal-Kamra nhar it-Tlieta, 27 ta’ Ottubru, 2009.  Id-dettalji tal-uffiċjali jinsabu fil-kuntratt ippreżentat lill-Parlament.
SAN ĠILJAN - RIĦA TA’ DRENAĠĠ FIL-BAJJA TA' SPINOLA

12884. L-ONOR. LEO BRINCAT  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid x'qed iwassal biex f'dawn l-aħħar ġimgħat qed ikun hemm riħa ta' drenaġġ fil-Bajja ta' Spinola, San Ġiljan, qrib il-monument "LOVE" li skont diversi sajjieda tinxtamm aktar qawwija tard bil-lejl?
ONOR. AUSTIN GATT:  Ninforma lill-Onor. Interpellant li għaddejt l-ilment tiegħu lill-K.S.I.
ENEMALTA – QTUGĦ TAS-SERVIZZ ELETTRIKU

12885. L-ONOR. NOEL FARRUGIA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 12710 u jgħid kemm kien in-numru ta' stabbilimenti kummerċjali fejn il-Korporazzjoni Enemalta ssospendiet il-provvista tad-dawl minħabba pendenzi fil-kontijiet minn Jannar sa Ottubru ta' din is-sena xahar b'xahar? Jista' jipprovdi l-istess informazzjoni għal dak li hu l-households Maltin għall-istess perjodu? Jista' jipprovdi l-istess tagħrif għal dawn l-aħħar ħames snin sena b'sena għar-rigward taż-żewġ kategoriji msemmija? 
ONOR. AUSTIN GATT:  Risposta tingħata f'xi seduta oħra.
AWTORITÀ DWAR IT-TRASPORT – TRASFERIMENT TA’ VETTURA

12886. L-ONOR. LUCIANO BUSUTTIL  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid għaliex interpellanza legali magħmula f'isem il-persuna, li dettalji tagħha qed jinbagħtu separatament, tas-7  ta' Settembru 2009 rigward transfer ta' vettura għadha ma ġietx imwieġba u lanqas intbagħtet irċevuta?
ONOR. AUSTIN GATT:  Ma nħossx li għandi ngħaddi din l-informazzjoni personali sakemm ma jkollix il-kunsens tal-individwu konċernat.
AWTORITÀ TAD-DJAR - SELECTION PANEL
12887. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid min huma l-membri tas-selection panel fl-Awtorità tad-Djar li jirregolaw l-għoti tad-djar u appartamenti tal-Gvern?
ONOR. JOHN DALLI: Informat li l-board panel huwa ffurmat minn tliet membri li tnejn jirrappreżentaw l-Awtorità tad-Djar u persuna oħra li tirrappreżenta lill-Ministeru tiegħi.

MCESD - KOMPOŻIZZJONI

12888. L-ONOR. GINO CAUCHI  staqsa lill-Prim Ministru: Peress li jidher li hemm aktar minn verżjoni waħda taf kif inhu kompost l-MCESD u kemm kull parti rappreżentata f'dan il-kunsill għandha voti, jista' l-Prim Ministru jgħid kemm-il vot għandhom fl-MCESD kull entità rappreżentata?
ONOR. LAWRENCE GONZI:  Tweġiba tingħata f’xi seduta oħra.
ENEMALTA - TĦAFFIR TA' MINA MINN DELIMARA SAL-MARSA

12889. L-ONOR. GINO CAUCHI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid meta tlesta x-xogħol fuq il-mina li l-Korporazzjoni Enemalta ħaffret minn Delimara sal-Marsa? Kemm ġiet tiswa finalment din il-mina?
ONOR. AUSTIN GATT:  Risposta tingħata f'xi seduta oħra.
KUNĊETT TAL-PAGA PRIVILEĠĠATA

12899. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid matul dawn l-aħħar ħames snin, sena b'sena, kemm-il darba ġie użat il-kunċett tal-paga privileġġata kif stabbilit fil-liġi tal-kundizzjonijiet tal-impjiegi? Kemm kien in-numru ta' ħaddiema li bbenefikaw mill-ammont ta' €1,300 (Lm600), liema fond hu intitolat għalih kull ħaddiem?
ONOR. JOHN DALLI:  Informat li l-kunċett tal-paga privileġġata fl-Att dwar ir-Relazzjonijiet Industrijali u tal-Impieg tipprovdi għall-jedd ta’ kull impjegat għal massimu ta’ tliet xhur paga u kumpens għal-leave li l-impjegat jista’ jkollu jedd għalih mill-prinċipal. Dan huwa provvediment li jista’ jintuża f’każi ċivili u għaldaqstant mhux possibbli li tinżamm statistika f’dan ir-rigward.

Ma jeżisti l-ebda fond li jintitola lil kull ħaddiem għall-ammont ta' €1,300.
DIPARTIMENT TAS-SIGURTÀ SOĊJALI -  PENSJONI TAR-ROMOL

12900. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' talbiet li tressqu quddiem id-Dipartiment tas-Sigurtà Soċjali għall-pensjonijiet tar-romol matul din is-sena f'Malta u Għawdex separatament? Kemm minnhom ġew approvati, għadhom pendenti, jew ġew irtirati?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
DIPARTIMENT TAS-SIGURTÀ SOĊJALI – BENEFIĊĊJU TAL-MARD

12901. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' talbiet li tressqu quddiem id-Dipartiment tas-Sigurtà Soċjali għall-benefiċċju tal-mard matul din is-sena f'Malta u Għawdex separatament? Kemm minnhom ġew approvati, għadhom pendenti, jew ġew irtirati?

ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
DIPARTIMENT TAS-SIGURTÀ SOĊJALI – CHILDRENS’ ALLOWANCE 

12902. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' talbiet li tressqu quddiem id-Dipartiment tas-Sigurtà Soċjali għall-benefiċċju tal-allowance tat-tfal matul din is-sena f'Malta u Għawdex separatament? Kemm minnhom ġew approvati, għadhom pendenti, jew ġew irtirati?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
DIPARTIMENT TAS-SIGURTÀ SOĊJALI – BENEFIĊĊJU TAL-QGĦAD

12903. L-ONOR. NOEL FARRUGIA  staqsa lill-Ministru għall-Politika Soċjali: Jista' l-Ministru jgħid kemm kien in-numru ta' talbiet li tressqu quddiem id-Dipartiment tas-Sigurtà Soċjali għal relief/benefiċċju waqt il-qgħad matul din is-sena f'Malta u Għawdex separatament? Kemm minnhom ġew approvati, għadhom pendenti, jew ġew irtirati?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
AWTORITÀ TAD-DJAR - SISTEMA TAL-PUNTI

12906. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jippreżenta l-kopja l-antika tas-sistema tal-punti li kienet tuża l-Awtorità tad-Djar qabel ma din ġiet riveduta? Jista' jippreżenta wkoll il-verżjoni kompleta tas-sistema tal-punti eżistenti għax jidhirli li dik li ġiet ippreżentata riċentement kienet is-sommarju? Jista' jgħid meta kienet mibdula l-aħħar is-sistema tal-punti, min kien irrakkmanda dan it-tibdil u min għamilhom?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
AWTORITÀ TAD-DJAR – MEMBRI TAS-SELECTION PANEL
12907. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid min kien qed ipoġġi fuq il-panel tas-selezzjoni tal-Awtorità tad-Djar meta nbidlet is-sitema tal-punti?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
AWTORITÀ TAD-DJAR - KOPJA TAL-PUNTI TAL-ALLOKAZZJONIJIET

12908. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jippreżenta kopja tal-punti tal-allokazzjonijiet li saru mill-Awtorità tad-Djar mill-1 ta' Diċembru 2007 sat-8 ta' Marzu 2008? Jista'  jikkonferma jekk l-allokazzjonijiet li saru f'dan iż-żmien humiex kollha bl-ogħla punti?
ONOR. JOHN DALLI:  It-tagħrif mitlub għadu qed jinġabar, għaldaqstant risposta tingħata f'xi seduta oħra.
AWTORITÀ TAD-DJAR - UNITS LESTI GĦALL-ALLOKAZZJONI

12909. L-ONOR. RODERICK GALDES  staqsa lill-Ministru għall-Politika Soċjali: Jista' l-Ministru jgħid kemm hemm  units lesti għall-allokazzjoni mill-Awtorità tad-Djar fil-preżent?
ONOR. JOHN DALLI: Ninforma lill-Onor. Interpellant li fil-preżent l-Awtorità tad-Djar għandha għaxar ċwievet ta' postijiet li jistgħu jiġu allokati.

ŻEJTUN KINDERGARTEN - TISWIJIET

12910. L-ONOR. CARMELO ABELA  staqsa lill-Ministru għall-Edukazzjoni, Kultura, Żgħażagħ u Sport: Tista’ l-Ministru tara li jittieħdu l-passi ħalli t-tapit aħdar li jinsab fil-kindergarten taż-Żejtun, kif ukoll il-kolonni tal-ħadid li jinsabu fid-daħla tal-istess kindergarten, jigu rranġati u/jew mibdula minħabba li huma ta’ periklu serju għat-tfal li jattendu f’din il-kindergarten?
ONOR. DOLORES CRISTINA:  Dawn iż-żewġ xogħlijiet ġew identifikati bħala xogħol li jrid isir fix-xhur li ġejjin.
TOROQ ĠODDA - KISI BIT-TARMAK

12911. L-ONOR. CARMELO ABELA  staqsa lill-Ministru għall-Infrastruttura, Trasport u Komunikazzjoni: Jista’ l-Ministru jwieġeb mistoqsijiet parlamentari 12760, 11713, 11070, 10329, 9683, 9491 u 9006 u jgħid fuq liema toroq ġodda fid-diversi bliet u rħula sar xogħol ta’ kisi bit-tarmak fl-ewwel erba’ xhur ta’ din is-sena finanzjarja? F’liema lokalitajiet? Kemm swiet kull waħda? Xi programm hemm għall-kumplament ta’ din is-sena?
ONOR. AUSTIN GATT:  Risposta tingħata f'xi seduta oħra.
CAPPING FUQ ID-DAWL U L-ILMA

12912. L-ONOR. CARMELO ABELA  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsijiet parlamentari 12759, 11498, 10607 u 11709 u ċioe: B'referenza għall-mistoqsija parlamentari 8511, jista' l-Ministru jibbaża l-kalkolu mitlub dwar it-tneħħija tal-capping skont l-aħħar konsum?
ONOR. AUSTIN GATT:  Risposta tingħata f'xi seduta oħra.
ZEJTUN:  GĦALQA F’WIED IŻ-ŻIJU – PROBLEMA B’ILMA TAX-XITA

12913. L-ONOR. CARMELO ABELA  staqsa lill-Ministru għall-Infrastruttura, Trasport u Komunikazzjoni:  Jista' l-Ministru jwieġeb mistoqsijiet parlamentari 12757 u 11716 u ċioe: B'referenza għat-tweġiba tal-mistoqsija parlamentari 11076,  jgħid il-Ministru jgħid x'passi ħadet l-Awtorità dwar it-Trasport?
ONOR. AUSTIN GATT:  Risposta tingħata f'xi seduta oħra.
MALTA ENTERPRISE U MALTA INDUSTRIAL PARKS - ĦADDIEMA 

12914. L-ONOR. CARMELO ABELA  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 12546 u jpoġġi fuq il-Mejda tal-Kamra n-numru attwali ta' ħaddiema u x-xogħol li qed jagħmlu fi ħdan il-Malta Enterprise u l-Malta Industrial Parks?  Jista' jagħti l-istess informazzjoni ta' kif kienet is-sitwazzjoni għall-aħħar tas-sena 2008?  Jista' jgħid ukoll jekk hemmx il-ħsieb li n-numru ta' impjegati mal-Malta Enterprise u l-Malta Industrial Park jiżdied għas-sena 2010?
ONOR. TONIO FENECH:  Lista bin-numru attwali ta’ ħaddiema u x-xogħol li qed jagħmlu fi ħdan il-Malta Enterprise u l-Malta Industrial Parks tpoġġiet fuq il-Mejda tal-Kamra waqt il-ħin tat-Tqegħid ta’ Karti.

Fil-budget 2010 ġie miżjud il-vot tal-Malta Enterprise, preċiżament sabiex jiġu ngaġġati numru ta’ pożizzjonijiet ġodda fil-proċess ta’ integrazzjoni tal-funzjonjiet tal-Malta Enterprise u l-Malta Industrial Parks Limited. Dan huwa neċessarju minħabba t-twessigħ tar-responsabbiltajiet ta’ Malta Enterprise li kif spjegajt fil-budget mhux se tibqa’ ffokata biss fuq il-Promozzjoni tal-Investment Barrani, imma se tittrasforma ruħha bil-mod il-mod f’Aġenzija għall-Iżvilupp Ekonomiku.
KUMPANIJI PARASTATALI U EX PARASTATALI – SKEMA TA’ PENSJONIJIET

12915. L-ONOR. OWEN BONNICI  staqsa lill-Ministru tal-Finanzi, l-Ekonomija u Investiment: Jista' l-Ministru jwieġeb mistoqsija parlamentari 12631, li oriġinarjament saret lill-Ministeru għall-Politika Soċjali u li issa ġiet riferuta lilu, u jiddikjara kemm hawn kumpaniji parastatali u ex-parastatali li joffru skema ta' pensjonijiet vantaġġjuża għall-ħaddiema tagħhom, apparti l-pensjoni tal-Gvern?  Liema huma dawn l-iskemi?  Kemm hawn nies li jibbenefikaw minn dawn l-iskemi skont kull parastatali jew ex-parastatali?
ONOR. TONIO FENECH:  Nitlob lill-Onor. Interpellant jiċċara xi jrid ifisser bi “skema ta’ pensjonijiet vantaġġużi” biex inkun nista’ ngħaddilu l-informazzjoni korretta.
KORSIJIET GĦALL-ASSESSURI DWAR IR-RENDIMENT TAL-BINI FL-UŻU TAL-ENERĠIJA

12919. L-ONOR. LEO BRINCAT  staqsa lill-Ministru għar-Riżorsi u Affarijiet Rurali: Dwar il-korsijiet li saru għall-energy assessors (for dwellings), Jista' l-Ministru jgħid Kemm saru korsijiet, kemm kienet l-attendenza, kemm għaddew u kemm weħlu mill-eżami u kemm ħallset kull persuna għall-kors?

Kemm tħallsu l-persuni li għamlu l-kors għal kull kors u sabiex jikkoreġu l-eżami?  Kemm ġie jiswa l-programm tas-software li l-assessors ħadmu fuqu waqt il-kors?

ONOR. GEORGE PULLICINO:  Jien infurmat li s’issa saru għaxar korsijiet għall-assessuri dwar ir-rendiment tal-bini fl-użu tal-enerġija.  L-attendenza kienet ta’ 135 li ħdax minnhom kienu uffiċjali tal-Building Regulations Office. Minn dawn weħlu 5 parteċipanti li qagħdu għal resit u għaddew.  Kull persuna bl-esklużjoni tal-Uffiċjali tal-Building Regulation Office ħallas €825.

Il-persuni li għamlu l-kors tħallsu €18,880 biex ippreparaw il-kontenut tal-kors u noti li tqassmu lill-parteċipanti, €2950 għal kull kors li taw, €2360  għal kull sezzjoni ta’ eżami (f’kull sezzjoni, saru tliet karti differenti tal-eżami li minnhom intgħażlet waħda), organizzazzjoni u superviżjoni tal-eżami, u korrezzjoni tal-karti tal-eżami.

Il-programm tas-software ġie jiswa €23,659. 
KUNSILLI LOKALI - MULTI U TARIFFI 

12920. L-ONOR. CHARLES MANGION  staqsa lill-Prim Ministru: Jista' l-Prim Ministru jwieġeb mistoqsijiet parlamentari 12637, 12422 u 12192 u jgħid kemm inġabru tariffi u multi mill-kunsilli lokali f'Malta u Għawdex, kunsill b'kunsill u ċioe:

a) tariffi kull kunsill mill-kuntratturi li jkunu esegwixxew xogħol ta' kostruzzjoni fil-lokalitajiet individwali lokalità lokalità; u

b) multi minn wardens li jinsabu joperaw f'kull lokalità?

Jista' jagħti din l-informazzjoni għas-sena 2008 u sa Ottubru 2009 ?
ONOR. LAWRENCE GONZI:  Dwar l-ewwel parti tal-mistoqsija, l-informazzjoni għadha qed tinġabar u tweġiba tingħata f’xi seduta oħra.

Dwar it-tieni parti tal-mistoqsija, nitlob lill-Onor. Interpellant jirreferi għall-informazzjoni li tajt għall-mistoqsija parlamentari 5030 fejn hemm issib l-ammonti ta’ flus li nġabru miċ-ċitazzjonijiet tal-wardens matul l-2008.  Filwaqt li għal dak li għandu x’jaqsam mas-sena 2009 jirreferi għall-mistoqsija parlamentari 12069.
REĠISTRU PUBBLIKU –REĠISTRAZZJONIJIET

12921. L-ONOR. CHARLES MANGION  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsijiet parlamentari 12635,12420 u 12193 u jagħti dettalji ta' kemm matul l-2007, 2008 u 2009, xahar b'xahar, ġew reġistrati fir-Reġistru Pubbliku ta' Malta a) ipoteki legali; b) noti ta' referenzi; ċ) noti ta' ipoteka;
d) noti ta' insinwa; e) noti ta' causa mortis; f) ipoteki rinovati; g) subbasti; ġ) separazzjoni personali; h) company notices; ħ) ammonti totali ta' debiti reġistrati; i) ammont totali ta' bejgħ;  j) ammont totali ta' tpartit;
k) ammont totali ta' enfitewsi perpetwa; l) ammont totali ta' enfitewsi temporanji; u  m) ammont totali ta' trasferimenti?

ONOR. AUSTIN GATT: L-informazzjoni mitluba tpoġġiet fuq il-Mejda tal-Kamra waqt il-ħin tat-Tqegħid ta’ Karti.

MMA - RIPARAZZJONI FUQ BARRIERA WHARF

12922. L-ONOR. PHILIP MIFSUD  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid jekk is-sejħa għal offerti li kienet saret mill-Awtorità Marittima ta' Malta u li kienet għalqet nhar il-Ġimgħa 29 t’Awwissu 2008, liema sejħa kienet iġġib l-isem Architectural/Engineering Consultance for Repair Works to Barriera Wharf intrebħitx?  Jekk fl-affermattiv, jista' jgħid min rebaħ din l-offerta?  Jista' jgħid jekk ix-xogħol ta’ riparazzjoni fuq Barriera Wharf sarx u jekk fl-affermattiv kemm ġie jiswa? Jista' jgħid kemm tħallsu drittijiet professjonali relatati mal-istess xogħol u lil min tħallsu?
ONOR. AUSTIN GATT:  Risposta tingħata f'xi seduta oħra.
DINGLI - PROVVISTA TAL-ILMA

12927. L-ONOR. PHILIP MIFSUD  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid jekk hux konxju minn problema persistenti fil-provvista tal-ilma ta' parti sostanzjali minn Ħad-Dingli fejn l-ilma mhux qed ikun trasparenti iżda ħafna drabi jkun jagħti fil-lewn oranġjo? Jista' jgħid x'qed jikkawża din il-problema? Jista' jgħid x'qed isir sabiex din il-problema tiġi riżolta?
ONOR. AUSTIN GATT:  Risposta tingħata f'xi seduta oħra.
MMA - RIPARAZZJONI FUQ IL-MOLL TAL-IMSIDA/PIETÀ

12930. L-ONOR. PHILIP MIFSUD  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid jekk s-sejħa għal offerti li kienet saret mill-Awtorità Marittima ta' Malta u li kienet għalqet nhar il-Ġimgħa 29 t’Awwissu 2008 liema sejħa kienet iġġib l-isem Architectural/Engineering Consultancy for Repair Works to Msida/Pietà Quays intrebħitx?  Jekk fl-affermattiv, jista' jgħid min rebaħ din l-offerta?  Jista' jgħid jekk ix-xogħol ta’ riparazzjoni fuq il-moll tal-Imsida/Pietà sarx u jekk fl-affermattiv kemm ġie jiswa? Jista' jgħid kemm tħallsu drittijiet professjonali relatati mal-istess xogħol u lil min tħallsu?
ONOR. AUSTIN GATT:  Risposta tingħata f'xi seduta oħra.
MCAST -  GĦALLIEMA TAL-ICT B’INTERESS KUMMERĊJALI F’IT OUTLETS
12931. L-ONOR. LEO BRINCAT  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid kemm hemm għalliema fl-MCAST tal-ICT li għandhom sehem dirett jew interess jew interessi kummerċjali fl-IT outlets u/jew ħwienet relatati?
ONOR. DOLORES CRISTINA:  Hija policy tal-Malta College of Arts, Science and Technology (MCAST) li kull min ikollu sehem dirett jew interess jew interessi kummerċjali f’IT outlets u/jew ħwienet relatati jrid jieħu permess bil-miktub biex ikun jista’ jipprattika attività barra l-Kulleġġ.

Din il-policy hija maqbula kemm mal-Malta Union of Teachers kif ukoll mal-Union Ħaddiema Magħqudin.

Jirriżulta mid-dokumenti tagħna li hemm persuna waħda li talbet u ngħatat dan il-permess għax ġie stabbilit li l-attività mhix  konfliġġenti mas-servizzi li toffri l-MCAST.
INVESTIMENT MINN BARRA L-PAJJIŻ

12932. L-ONOR. CARMELO ABELA  staqsa lill-Ministru tal-Finanzi, l-Ekonomija u Investiment: Jista’ l-Ministru jwieġeb mistoqsijiet parlamentari 12768 u 12113 u jgħid kemm kien l-investiment matul din is-sena, xahar b’xahar?  Kemm kien l-investiment li sar minn barra l-pajjiż matul din is-sena? Jista’ jgħid ukoll kemm inħolqu impjiegi minħabba dan l-investiment?
ONOR. TONIO FENECH:  L-informazzjoni għadha qiegħda tinġabar,  għaldaqstant ir-risposta tingħata f’xi seduta oħra.
SPTAR MATER DEI – SPIŻA FUQ APPARAT U SERVIZZI

12933. L-ONOR. SILVIO PARNIS  staqsa lill-Ministru għall-Politika Soċjali: Jista' l-Ministru jwieġeb mistoqsija parlamentari 12644 u jgħid:
a) Kemm sewa lill-Gvern il-bini tad-dipartiment tal-gamma scan;
b) Kemm swiet kull  gamma machine;
ċ) Kemm jiswa lill-Gvern l-appart tal-X-Ray Department kull sena;

d) Kemm jiswa lill-Gvern l-operat ta' kull MRI, CT, X-Ray, Angiogram u Mammogram? X'fatturi jieħu in konsiderazzjoni l-Gvern meta jagħmel l-audits ta' kemm tiswa kull proċedura;

e) Kemm huwa stmat li se jiswa lill-Gvern, kull mammogram meta dawn jibdew isiru mill-Belt taħt l-iskema l-ġdida?
ONOR. JOHN DALLI:  It-tagħrif mitlub għadu qed jinġabar,  għaldaqstant ir-risposta tingħata f’xi seduta oħra.
QASAM TAS-SAĦĦA  - SPIŻA FUQ MEDIĊINI, SALARJI U IKEL

12934. L-ONOR. SILVIO PARNIS  staqsa lill-Ministru għall-Politika Soċjali: Jista' l-Ministru jwieġeb mistoqsijiet parlamentari 12647 u 12261 u jgħid x'inhi l-ispiża totali li l-Gvern nefaq fuq is-saħħa, eskluża l-ispiża fuq id-djar u sptarijiet tax-xjuħ, fl-aħħar 15-il sena sena b'sena?   Kemm min din l-ispiża kienet a) fuq mediċini inpatients; b) fuq mediċini outpatients; ċ) salarji; d) bonuses; e) overtime; u f)  ikel?
ONOR. JOHN DALLI:  It-tagħrif mitlub għadu qed jinġabar,  Għaldaqstant ir-risposta tingħata f’xi seduta oħra.
ĊENTRI TAS-SAĦĦA – BONUES U SPECIAL ALLOWANCES

12935. L-ONOR. SILVIO PARNIS  staqsa lill-Ministru għall-Politika Soċjali: Jista' l-Ministru jwieġeb mistoqsijiet parlamentari 12650 u 12264 u ċioe: B'referenza għat-tweġiba tal-mistoqsija parlamentari 11043, jista' l-Ministru jgħid kemm jikkalkula li tħallsu bonuses u special allowances fl-ewwel għaxar xhur tal-2009 f'kull poliklinika msemmija?
ONOR. JOHN DALLI:  It-tagħrif mitlub għadu qed jinġabar,  għaldaqstant ir-risposta  tingħata f’xi seduta oħra.
TARXIEN - BUS SHELTER FI TRIQ IL-KNISJA

12936. L-ONOR. SILVIO PARNIS  staqsa lill-Prim Ministru: Jista' l-Prim Ministru jwieġeb mistoqsijiet parlamentari 12413, 12184, 11929 u 11718 li oriġinarjament saru lill-Ministru għall-Infrastruttura, Trasport u Komunikazzjoni u li issa ġew riferuti lilu u jara li jsir bus shelter fid-direzzjoni lejn il-Belt Valletta, fi Triq il-Knisja ma' Triq iż-Żejtun, Tarxien li ilu mwiegħed snin? L-Awtorità dwar it-Trasport fl-2007 kienet ressqet pjanta quddiem il-Kunsill Lokali ta' Ħal Tarxien ta' kif kien sejjer jitwaqqaf dan il-bus shelter u issa, sentejn wara, reġgħet waslet xitwa oħra  u dan il-bus shelter għadu ma sarx.
ONOR. LAWRENCE GONZI:  Tweġiba tingħata f’xi seduta oħra.
APPLIKAZZJONI GĦALL-PARKEĠĠ RISERVAT

12937. L-ONOR. SILVIO PARNIS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 12490 u jara li jitmexxa l-każ ta' reserved parking ta' persuna, li  d-dettalji tagħha qed jintbagħtu separatament?
ONOR. AUSTIN GATT:  Risposta tingħata f'xi seduta oħra.
MEPA - SPEZZJONI FUQ POST TA’ ANZJAN

12938. L-ONOR. SILVIO PARNIS  staqsa lill-Prim Ministru: Jista' l-Prim Ministru jwieġeb mistoqsijiet parlamentari 12496, 12246 u 11945 u jara li jitmexxa l-każ ta' anzjan li qed jitlob lill-Awtorità ta' Malta dwar l-Ambjent u l-Ippjanar tagħmel inspection tal-post, li dettalji tiegħu qed jintbagħtu separatament, peress li dan l-anzjan iħoss li huwa ta' periklu?
ONOR. LAWRENCE GONZI:  Tweġiba tingħata f’xi seduta oħra.
MEPA – DĦUL MILL-MONEY FOR PARKING SCHEME
12950. L-ONOR. LEO BRINCAT  staqsa lill-Prim Ministru: Jista' l-Prim Ministru jwieġeb mistoqsija parlamentari 12488 u ċioe: Nixtieq ġentilment nirreferi lill-Prim Ministru għall-iskema tal-Awtorità ta' Malta dwar l-Ambjent u l-Ippjanar 'Money for Parking' li permezz tagħha  żvilupp ġdid irid ikun marbut mal-ħruġ ta’ permess fejn biex jiżdiedu l-għadd ta’ dwellings jew inkella jinbnew oħrajn irid bilfors jinħoloq parkeġġ jew garaxxijiet għas-sidien ta’ dawn l-appartamenti. 
Meta jirriżulta li xi propjetarji jew żviluppaturi ma jkunux jistgħu jagħmlu dan jew ma jkunux iridu jibnu garaxxijiet, nifhem li hija l-prassi li jħallsu somma flus lill-Awtorità ta' Malta dwar l-Ambjent u l-Ippjanar biex ipattu għal dan in-nuqqas ta’ parking space. Nifhem ukoll li dawn il-flus suppost imorru ġo fond biex permezz tagħhom ikunu jistgħu jiġu indirizzati l-problemi tal-karozzi u tal-parking.

Jikkonferma l-Prim Ministru li dawn il-flus minflok intużaw għall-iskop oriġinali tagħhom, parti minnhom intużaw biex tinxtara Hexagon House għat-taqsima ambjentali tal-Awtorità ta' Malta dwar l-Ambjent u l-Ippjanar?

Kemm inġabru flus taħt din l-iskema madwar Malta u Għawdex kemm ilha teżisti l-iskema sena b’sena?

Kemm  minnhom inġabru minn tas-Sliema biss?

Kemm mis-somma miġbura marret fuq ix-xiri ta’ Hexagon House?
ONOR. LAWRENCE GONZI:  Tweġiba tingħata f’xi seduta oħra.
TARXIEN -  ŻONA TURISTIKA

12958. L-ONOR. GINO CAUCHI  staqsa lill-Prim Ministru: Peress li għall-mistoqsija parlamentari 11617 li kienet tagħmel referenza għat-tweġiba li kienet ingħatat għall-mistoqisja parlamentari 11401, ingħatat tweġiba li m'għandha x'taqsam xejn mal-kontenut tal-mistoqsija, jista' l-Prim Ministru jgħid jekk l-Awtorità tat-Turiżmu ta' Malta tqisx il-lokalità ta' Ħal Tarxien bħala lokalità/żona turistika u dan abbażi tal-eluf ta' turisti li jmorru f'din il-lokalità kull sena?
ONOR. LAWRENCE GONZI:  Tweġiba tingħata f’xi seduta oħra.
HERITAGE MALTA - DEJN

12959. L-ONOR. OWEN BONNICI  staqsa lill-Ministru għall-Edukazzjoni, Kultura, Żgħażagħ u Sport: Tista' l-Ministru tgħid kemm tela' d-dejn tal-Heritage Malta sal-lum? Kemm hu prospettat li jitla' sa bħal-lum sena?
ONOR. DOLORES CHRISTINA: L-ammont ta’ kredituri ta’ Heritage Malta sal-lum, huwa ta’ €875,000.

Nippreċiża billi ngħid li Heritage Malta, bħal kull entità oħra, għandha numru ta’ proġetti għaddejjin kif ukoll spejjeż u dħul rikorrenti.

Ikun hemm diversi kredituri li jkollhom jieħdu flus għal xogħol  li jkunu qegħdin jagħmlu minn żmien għal żmien, u dan b’mod regolari. Heritage Malta tamministra il-cashflow tagħha bħal kwalsijasi entità oħra.

Pagamenti lill-kredituri jsiru b’mod regolari, f’waqthom u kif miftiehem  -  inkluż dawk fir-rigward ta’ Taxxa  u Kontribuzzjonijet tas-Sigurtà Socjali - u hawn nippreċiża li Heritage Malta għas-sena 2009 qiegħda regolari  u fil-kaz ta’ arretrati għandha ftehim biex isir ħlas gradwali.

Abbażi li d-dħul mistenni għax-xhur li ġejjin jilħaq il-projections, mhuwiex mistenni li l-cashflow ta’ Heritage Malta tmur lura.
TELEMALTA - SKEMA TAL-PENSJONI

12966. L-ONOR. OWEN BONNICI  staqsa lill-Ministru għall-Infrastruttura, Trasport u Komunikazzjoni: Jista' l-Ministru jwieġeb mistoqsija parlamentari 12632 u jispjega x'kienet l-iskema tal-pensjoni li wettqet il-Korporazzjoni Telemalta fl-aħħar tas-snin sebgħin  u fil-bidu tas-snin tmenin?  Jista' jgħid jekk saritx allowance għal dan id-dritt fil-bejgħ tal-Gvern lil terzi privati? Jista'  jiddikjara kif se jagħmel biex jara li l-ħaddiema kollha tal-GO, kemm dawk li ħadu l-iskema tal-voluntary redundancy u kemm dawk li ma ħadux l-iskema jieħdu din il-pensjoni speċjali?
ONOR. AUSTIN GATT:  Nitlob lill-Onor. Interpellant biex jagħmel il-mistoqsija tiegħu lill-Ministru konċernat.
STĦARRIĠ DWAR MATERJI TA' INTERESS PUBBLIKU U STATALI

12969. L-ONOR. ALFRED SANT  staqsa lill-Prim Ministru: Jista' l-Prim Ministru jwieġeb mistoqsija parlamentari 12763, dwar surveys fuq materji ta' interess pubbliku u ta' tali kummissjonijiet mill-gvern jew ministeri tal-gvern jew korpi tal-gvern?
ONOR. LAWRENCE GONZI:  Tweġiba tingħata f’xi seduta oħra.
IDENTITY CARDS - TIĠDID

12970. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm hu n-numru ta' identity cards li huma skaduti? Meta jaħseb li jista' jibda t-tiġdid tal-istess identity cards? Xi ħsieb hemm ta' kif dawn se jsiru u xi proċess se jintuża?
ONOR. AUSTIN GATT:  Ninsab infurmat li m'hemm l-ebda ID Card skaduta għaliex il-validità ta' kull karta ta' identità hi estiża b'avviż legali.

Is-sistema l-ġdida tal-ħruġ ta' karti tal-identità elettroniċi tibda wara li tiġi approvata t-talba li saret għall-fondi tal-UE.
BORMLA – RMIĠĠI F’BAĊIR NRU 1

12971. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm hemm berths temporanji għall-yatchs fid-daħla ta' Dock 1? Kemm hu l-ħlas li qed jintalab għal dawn l-irmiġġi? X'Servizzi qed ikunu offruti lil min jiddeċiedi li jorbot hemm?
ONOR. AUSTIN GATT:  Ninsab infurmat li n-numru ta’ rmiġġi disponibbli għall-yachts f’Dock 1 huwa ta’ 55.  Il-ħlas dovut għal dawn l-irmiġġi huwa skont l-iskeda ta’ tariffi fir-Regolamenti dwar il-Yachting Centres (L.S. 352.10).  Is-servizzi li jiġu provduti għall-irmiġġi f’Dock 1 huma servizzi ta’ sigurtà (fuq 24 siegħa), rimi ta’ skart u servizz ta’ ilma. 
MALTA DRYDOCKS - TANK CLEANING FARM

12972. L-ONOR. CHARLES BUHAGIAR  staqsa lill-Ministru tal-Finanzi, l-Ekonomija u Investiment: Jista' l-Ministru jgħid jekk it-Tank Cleaning Farm li kienet tifforma parti mill-faċilitajiet tal-Malta Drydocks, għadhiex tiffunzjona jew ġietx privatizzata? 
ONOR. TONIO FENECH: L-informazzjoni għadha qiegħda tinġabar, għaldaqstant ir-risposta tingħata f'xi seduta oħra.
MEDIĊINA LYRICA

12973. L-ONOR. CHRIS AGIUS  staqsa lill-Ministru għall-Politika Soċjali: Jista' l-Ministru jgħid jekk il-mediċina Lyrica - 150mgs tinstabx fl-ispiżeriji tal-Gvern? Jekk fl-affermattiv, min hu intitolat li jeħodha?
ONOR. JOHN DALLI:  It-tagħrif mitlub għadu qed jinġabar,  għaldaqstant ir-risposta  tingħata f’xi seduta oħra.
ENEMALTA - QTUGĦ FIL-PROVVISTA TAD-DAWL

12974. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm-il darba nqata' d-dawl f'xi lokalità minn Ġunju li għadda? Jista' jagħti d-dati, il-lokalitajiet milquta u r-raġuni ta' meta mar id-dawl f'dan il-perjodu?
ONOR. AUSTIN GATT:  Risposta tingħata f'xi seduta oħra.
ENEMALTA – CLAIMS GĦAL ĦSARAT F’APPARAT DOMESTIKU 

12976. L-ONOR. CHRIS AGIUS  staqsa lill-Ministru għall-Infrastruttura, Trasport u Komunikazzjoni: Jista' l-Ministru jgħid kemm saru claims lill-Korporazzjoni Enemalta matul l-aħħar sena għall-ħsarat ta' appliances wara qtugħ ta' dawl u/jew power surge? Jista' jgħid meta u fejn sar kull każ? Kemm minnhom ġew riżolti u x'ammont ta' flus tħallas mill-Korporazzjoni Enemalta għal dawn il-ħsarat?
ONOR. AUSTIN GATT:  Risposta tingħata f'xi seduta oħra.
MELLIEĦA FOOTBALL GROUND
12977. L-ONOR. CHRIS AGIUS  staqsa lill-Ministru għall-Edukazzjoni, Kultura, Żgħażagħ u Sport: B'referenza għall-mistoqsija parlamentari 8318, fejn il-Ministru qalet li l-football ground tal-Mellieħa sar mill-Fondazzjoni għall-Iskejjel t'Għada, tista' l-Ministru tgħid x'kien is-sehem li nħareġ mill-Kunsill Lokali tal-Mellieħa u min jamministra dan il-ground? Ta' min hi l-art li fuqha nbena dan il-ground? 
ONOR. DOLORES CRISTINA:  Il-Kunsill Lokali tal-Mellieħa kien ħa ħsieb il-bażi tal-concrete u d-dawl artifiċjali fil-proġett tal-ground tal-football tal-Mellieħa, b’nefqa ta’ €103,626. Dan il-ground huwa amministrat mill-Mellieħa Sports Club wara li kien ġie mogħti b'titlu legali lill-istess klabb b'riżoluzzjoni Parlamentari mgħoddija fil-21 t'Ottubru 1997.
BIRKIRKARA - TORRI TAL-MISĦUN

12979. L-ONOR. JOE DEBONO GRECH  staqsa lill-Ministru tal-Finanzi, l-Ekonomija u Investiment: Jista' l-Ministru jgħid jekk it-Torri tal-Misħun li jinsab fi Triq Dun Filippu Borg, Birkirkara a) hux propjetà privata; b) kif ġie propjetà privata meta dan hu parti mill-Patrimonju Nazzjonali; ċ) min għamel l-manutenzjoni tiegħu dan l-aħħar; u d) huwiex veru li dan l-aħħar inbiegħ? Jekk iva, min biegħu u lil min inbiegħ? 
ONOR. TONIO FENECH:  Ninforma lill-Onor. Interpellant, illi t-Torri tal-Misħun jew kif inhu magħruf aħjar bħala t-Torri Wejter li jinsab fi Triq Dun Filippu Borg, Birkirkara, kien ġie dikjarat meħtieġ għal skop pubbliku permezz ta’ Dikjarazzjoni tal-President Nru GN 674 datata 10 ta’ Diċembru 1982, taħt titlu ta’ Pussess u Użu.  Għalkemm ħarġet din id-dikjarazzjoni, l-kuntratt sabiex jibda jitħallas il-kera tal-akkwist baqa’ ma sarx, peress li s-sid qatt ma bagħat l-informazzjoni dwar it-titlu kif kien mitlub jagħmel mid-Dipartiment.  Barra minn hekk, iċ-ċwievet ta’ dan it-Torri baqgħu fil-pussess tas-sid oriġinali.

It-Taqsima Propjetà tal-Gvern m’għandha l-ebda tagħrif dwar  ir-restawr jew bejgħ ta’ dan it-Torri, iżda għandha talba mill-Kunsill Lokali ta’ Birkirkara għad-devoluzzjoni ta’ din il-proprjetà.

